
Forord 


Foreldreskap og sosial kontroll blant innvandrere er et hett politisk tema 
som vekker sterke følelser i offentligheten. Det dreier seg om spørsmål 
av stor betydning for enkeltpersoner, samtidig som det berører grunn- 
leggende spørsmål om relasjoner mellom minoritet og majoritet, mellom 
autonomi og fellesskap, og mellom staten og familien som komplementære 
og konkurrerende institusjoner i et mangfoldig samfunn. Som sosiolog har 
det vært et privilegie å få mulighet til å fordype meg i disse spørsmålene. 

Boka er en del av rapporteringen fra Fafo-prosjektet Children of Immi- 
grants Longitudinal Study in Norway (CILS-NOR), finansiert av Norges 
forskningsråd [237004]. I tillegg har Fafo fått midler fra Integrerings- og 
mangfoldsdirektoratet (IMDi), som et ledd i deres arbeid med handlings- 
planen mot negativ sosial kontroll, tvangsekteskap og kjønnslemlestelse. 
Boka bygger videre på analysene fra rapporten Migrasjon, foreldreskap 
og sosial kontroll som ble publisert i januar 2019, samfinansiert av Nor- 
ges forskningsråd og IMDi. Boka har også mottatt publiseringsstøtte fra 
stiftelsen Fritt Ord. 

De kvantitative analysene er basert på CILS-NOR surveyen - en spør- 
reundersøkelse gjennomført i første klasse på videregående skole i Oslo, 
Akershus og utvalgte skoler i Buskerud i 2016 - mens de kvalitative analy- 
sene bygger på intervjuer med foreldre, ungdom og personer i det offent- 
lige og frivillige hjelpeapparatet, gjennomført i 2018. Utdanningsetaten i 
Oslo kommune, Akershus fylkeskommune og Buskerud fylkeskommune 
fortjener en stor takk for godt samarbeid om organiseringen av spørre- 
undersøkelsen. Det samme gjelder rektorer og lærere som satte av tid i 
en hektisk hverdag for å legge til rette for at elevene kunne delta, samt de 
tusenvis av ungdommer som har brukt av sin tid til å besvare undersø- 
kelsen. I forbindelse med tilrettelegging og rekruttering av informanter 
til de kvalitative intervjuene har vi fått hjelp av en rekke ulike aktører. 
Alle disse fortjener en takk, men jeg vil særlig trekke fram Primærme- 
disinsk verksted ved Kirkens Bymisjon, som har bistått med uvurderlig 

hjelp. Først og fremst vil jeg imidlertid takke alle informantene som har 
bidratt med sin kunnskap og sine refleksjoner rundt et vanskelig tema. 
Uten deres bidrag ville denne typen forskning vært umulig. 

Mange har bidratt i arbeidet som har ledet fram til denne boka. En 
ekstra stor takk rettes til Matilde Bjørnset som har gjort en stor innsats 
gjennom tilrettelegging og analyse av det kvantitative materialet, gjen- 
nomgang av litteratur og bakgrunnsinformasjon, samt bistand i gjen- 
nomføring av intervjuer. Silje Andresen og Jon Rogstad har også bistått 
i gjennomføringen av kvalitative intervjuer — uten deres hjelp ville dette 
arbeidet vært mye vanskeligere og ikke på langt nær like hyggelig. Videre 
vil jeg takke Hanne Kavli og Marjan Nadim som begge har bidratt med 
innsiktsfulle kommentarer og innspill til tidligere versjoner av teksten. 
Deres perspektiver har bidratt til å løfte analysene og stramme opp tek- 
sten. Det samme har Katrine Bakke Lossius og Ida Hjelde som på vegne 
av IMDi har bidratt med svært nyttige kommentarer. 


Jon Horgen Friberg 
Oslo, 04.10.2019 

KAPITTEL 1 


Innledning 


Tema og problemstillinger 


Familie og slektskap er blant de mest grunnleggende prinsippene for 
sosial organisering blant mennesker. Det er også her — i måten vi orga- 
niserer forholdet mellom kjønn og generasjoner i og utenfor familien på 
- at vi finner noen av de mest slående kulturelle forskjellene mellom ulike 
typer samfunn i dagens verden. I Norge har familien som institusjon 
gjennomgått store endringer de siste tiårene. I takt med at en ekspande- 
rende velferdsstat, gjennom juss, byråkrati og profesjoner, griper stadig 
lenger inn i og regulerer stadig flere områder av våre liv, har det norske 
samfunnet gjennomgått en individualiserings- og sekulariseringsprosess 
der autonomi og selvbestemmelse har vokst fram som et sentralt ideal for 
barn og unge. Barn og unge har i løpet av det siste halve århundret fått et 
omfattende selvstendig rettsvern uavhengig av familien, som blant annet 
sikrer ungdom over en viss alder omfattende rettigheter når det gjelder å 
kontrollere eget privatliv og seksualitet. Liberale holdninger til kjønn og 
seksualitet er dominerende i de fleste samfunnslag, og ungdomstiden - 
med fokus på frihet og eksperimentering utenfor familiens faste rammer — 
er for mange utvidet til langt inn i voksenlivet. 

I samme periode - som følge av relativt høy innvandring over flere 
tiår - har Norge også blitt et flerkulturelt samfunn. Nesten en million 
innbyggere er i dag enten innvandrere eller har foreldre som har inn- 
vandret. Mange kommer fra samfunn som mangler en velfungerende 
sentral statsmakt, der slektskap og religion står langt mer sentralt i orga- 
niseringen av sosialt liv, og hvor patriarkalsk æreskultur og konservative 
holdninger til kjønn og seksualitet er utbredt. Stadig flere norske barn og 
unge vokser i dag opp med foreldre som selv vokste opp under helt andre 
betingelser - og som i mange tilfeller har andre normer og forventninger 

til sine barn enn det andre norske foreldre har, ikke minst i spørsmål om 
kjønn, seksualitet og unges kontroll over egne livsvalg. 

De siste tiårene har foreldrepraksiser blant ikke-vestlige innvandrere 
blitt løftet opp på den politiske dagsordenen. Først gjennom oppmerk- 
somhet og tiltak mot alvorlige overgrep som tvangsekteskap, æresrelatert 
vold og kjønnslemlestelse, men etter hvert har fokuset blitt utvidet til å 
gjelde en rekke ulike former for kontroll, press og restriksjoner i unges 
sosiale liv. I dag er arbeidet mot såkalt «negativ sosial kontroll» et av de 
mest sentrale satsingsområdene i norsk integreringspolitikk. Sosial kon- 
troll er imidlertid ikke noe negativt i seg selv. Ungdom trenger veiledning 
og foreldrekontroll. Det gjelder kanskje særlig barn av innvandrere fra 
fattige land, som i mange tilfeller møter større barrierer og mer motstand 
i oppveksten enn majoritetsungdom, samtidig som de ofte har færre res- 
surser tilgjengelige. Som vi skal se kan for lite sosial kontroll være et vel 
så stort problem som for mye sosial kontroll. Spørsmålet er hvilke normer 
som skal gjelde og hva slags virkemidler som er legitime for å håndheve 
dem. 

Møtet mellom ulike familie- og oppdragelsesidealer i det flerkulturelle 
samfunnet griper direkte inn i forholdet mellom den politiske og den pri- 
vate sfæren. Det skaper utfordringer for foreldre, som skal veilede barn 
og unge i en kontekst som for noen kan være ukjent og skremmende. Det 
skaper utfordringer for barn og unge, som må kunne navigere mellom 
ulike og til dels motstridende krav og forventninger på ulike arenaer, i 
en livssituasjon der mange nettopp strever med spørsmål om identitet, 
tilhørighet og utenforskap. Og det skaper utfordringer for staten, som må 
finne treffsikre virkemidler i ukjent terreng og gjøre stadig nye avveinin- 
ger mellom hensynet til barn og unges rettigheter på den ene siden og 
respekten for foreldreretten og privatlivets fred på den andre. 

Hensikten med denne boka er å belyse disse utfordringene fra flere 
ulike perspektiver, og dermed bidra til å forstå hvorfor foreldreskap, 
familierelasjoner og sosial kontroll har blitt et stridstema i det flerkul- 
turelle Norge. Sentralt står ulike former for foreldrerestriksjoner i unges 
sosiale liv. Hvor utbredt er slike foreldrerestriksjoner, og hvem er mest 
utsatt? Hvilke konsekvenser har sosial kontroll i form av strenge forel- 
drerestriksjoner for barnas sosiale deltakelse, psykiske helse og trivsel? Et 

siktemål med boka er å bidra med systematisk kvantitativ kunnskap om 
slike spørsmål. 

Men det er også et mal å bidra til en mer kvalitativ forståelse — hvorfor 
handler folk som de gjør, i sosiologisk forstand? Foreldrenes perspektiv 
vil derfor stå sentralt. I den offentlige debatten innehar de gjerne «skur- 
kerollen», og de kommer sjelden selv til orde med sine bekymringer. 
Hvordan opplever de å skulle oppdra barn og ungdom i Norge? Hvilke 
bekymringer har innvandrede foreldre knyttet til ungdommenes møter 
med ulike institusjoner og arenaer i det norske samfunnet? Utgangs- 
punktet er en allmenn erkjennelse om at det er vanskelig å være foreldre. 
For mange er det noe av det vanskeligste og mest krevende i livet. Få 
ting er dessuten så dypt kulturelt forankret som det å oppdra barn. Vi 
bruker bevisst eller ubevisst vår egen barndom og erfaringer som refe- 
ransepunkt og mal i oppdragelsen av egne barn — nettopp derfor er det 
så vanskelig å oppdra barn i et samfunn som er veldig ulikt det en selv 
vokste opp i. 

Også ungdommenes perspektiv vil belyses. Som vi skal se, er det de 
færreste som vil kjenne seg igjen i enkle fortellinger om frihet versus 
undertrykkelse. Men hvordan navigerer unge som utsettes for krysspress 
og streng sosial kontroll, mellom ulike forventninger og krav fra fami- 
lie og storsamfunn? Forhold mellom foreldre og barn er innvevd i større 
sosiale fellesskap knyttet til slektskap og etnisk og religiøs identitet, som 
ofte strekker seg på tvers av landegrenser. Spenningen i familierelasjo- 
nene handler derfor ikke bare om spenning mellom foreldre og ungdom- 
mer, men om komplekse relasjoner der mange i større eller mindre grad 
møter ulike og ofte motstridende normer og forventninger. 

Et annet sentralt siktemål er å sette søkelyset på sosial endring. Mange 
innvandrergrupper har etter hvert relativt lang fartstid i Norge. Det pågår 
en utdanningsrevolusjon i mange grupper - ikke minst blant jenter. Store 
nye kull med barn av innvandrere som er født i Norge, er i dag på vei til 
å bli voksne og skal meisle ut sin egen plass i det norske samfunnet, og 
mange av disse har nå selv fått barn. Hvordan ønsker de å utøve forel- 
drerollen? Som vi skal se er familieorganisering og sosial kontroll et felt 
i bevegelse, ikke minst på tvers av generasjonene. Hva slags mekanismer 
bidrar til å drive slike sosiale endringer framover? 

Boka vil belyse disse spørsmålene ved hjelp av kvantitative data fra 
en omfattende sporreundersokelse blant 16-17-åringer i Oslo og Akers- 
hus (som igjen er koblet sammen med offentlige registerdata om øko- 
nomiske og demografiske forhold fra prosjektet Children of Immigrants 
Longitudinal Study in Norway), samt kvalitative intervjuer - individu- 
elle og i grupper - med foreldre, ungdom og unge voksne med innvan- 
drerbakgrunn samt med personer i hjelpeapparat og førstelinjetjeneste. 
Innvandrere og barn av innvandrere fra Pakistan, Somalia og Sri Lanka 
vil stå i fokus, men disse vil bli sammenliknet med unge og foreldre 
både uten innvandrerbakgrunn og med innvandrerbakgrunn fra andre 
land og regioner. Når vi fokuserer spesielt på disse gruppene, er det dels 
av praktiske og dels av mer strategiske årsaker. På den ene siden er dette 
tre store innvandrergrupper som er relativt godt etablerte med familier 
og barn som har rukket å vokse opp i Norge. På den andre siden er 
dette land som skiller seg betydelig fra Norge når det gjelder normer 
for oppdragelse og organisering av familieliv. I den grad det kan oppstå 
konflikter i møte mellom ulike idealer for familieliv og oppdragelse, 
så er dette tre grupper hvor slike motsetninger gjør seg gjeldende hos 
mange. 


Bakgrunn: Historien om en gryende bekymring 


Vi kan starte med et tilbakeblikk. I perioden 1972-1973, da de første 
pakistanske fremmedarbeiderne nettopp hadde kommet til Norge, gjen- 
nomførte sosiologen Aud Korbøl et langvarig feltarbeid blant de hoved- 
sakelig unge mennene som på denne tiden så smått hadde begynt å hente 
sine familier til Norge.: Hun beskriver blant annet hvordan deres fami- 
lierelasjoner, som inkluderte storfamilier og klaner innenfor rammene 
av differensierte, hierarkisk ordnede tilskrevne kaster, omsluttet mye av 
deres tilværelse. Kjønnsrelasjoner var i hovedsak definert av «purdah»- 
systemet, som foreskriver at kvinner holdes strengt atskilt fra menn 
på de fleste av livets områder. Mellom brødre — som inkluderte fettere, 


1 Avhandlingen ble ikke publisert, annet som en stensil i noen få eksemplarer som har ligget i kjel- 
leren på Institutt for samfunnsforskning. I 2018 ble den imidlertid utgitt som bok, i lett redigert 
utgave, med nye for- og etterord (se Korbøl & Midtbøen, 2018). 

tremenninger og andre jevnaldrende mannlige slektninger - skulle det 
ideelt sett herske ubetinget solidaritet og lojalitet. Ekteskapsinngåelser — 
som ektefellene selv i liten grad hadde innflytelse over — var i all hovedsak 
en kontrakt mellom to familier. Mannen hadde autoritet over konen i alle 
avgjørelser utad, og foreldre hadde ubegrenset autoritet overfor sine barn. 
I møtet med et kaldt, fremmed og til dels avvisende storsamfunn var det 
ifølge Korbøl nettopp i egne familier og slektskapsnettverk at de nye inn- 
vandrerne søkte tilflukt, støtte og styrke. 

Allerede den gangen var det en tydelig kontrast mellom familieprak- 
sisene til mange av de nye innvandrerne og det som etter hvert ble en 
stadig mer individualistisk og rettighetsbasert norsk kultur.* Det skulle 
likevel ta lang tid før denne kontrasten skulle manifestere seg som en 
politisk bekymring. Tvert imot ble det fra myndighetenes side uttrykt 
bekymring for «assimileringsrisikoen ved fulldagsopphold i vanlige 
norske barnehager» (Kommunal og arbeidsdepartementet, 1979). Den 
underliggende tanken var at fremmedarbeiderne skulle reise hjem, og at 
det var ønskelig at de beholdt sin «kultur» (Kjeldstadlie mfl., 2003; Djuve 
& Kavli, 2007). 

Først på 1990-tallet skulle dette så smått begynne å endre seg. I 1992 
fortalte Dagbladet historien om «Sima», som ble sendt til Pakistan der 
hun ble isolert, mishandlet og giftet bort til en tremenning. Hun klarte 
senere å flykte og kontakte den norske ambassaden og ble sendt tilbake til 
Norge og krisesenteret i Oslo. Ekteskapet ble senere annullert ved dom i 
norsk rett. I 1997 forteller norskmarokkanske «Nadia» om hvordan hun 
ble bortført til Marokko fordi foreldrene hennes mislikte måten hun 
levde på i Norge, som etter deres mening brøt med normer for ærbar- 
het. Nadia kommer seg med hjelp tilbake til Norge, og foreldrene blir 
dømt for bortføring. I 2002 blir såkalte æresdrap satt på dagsordenen da 


2 Etter dagens standard var det norske samfunnet pa denne tiden fortsatt relativt konservativt, 
men store endringer var godt i gang. I tiårene etter andre verdenskrig hadde man bygget ut en 
omfattende velferdsstat, der det offentlige i stadig større grad tok over ansvaret for barne- og el- 
dreomsorg. Kvinner var på full fart ut av hjemmet og inn i arbeidslivet, mens kulturen var preget 
av utdanningsrevolusjon, ungdomsopprør og seksuell frigjøring. Homoseksualitet ble avkrimi- 
nalisert i 1972, p-pillen var allment tilgjengelig, og selvbestemt abort ble lovfestet i 1978. Den 
første likestillingsloven ble også innført i 1978. I hele etterkrigstiden fikk barn et stadig sterkere 
selvstendig rettsvern i Norge, med egen barnevernlov i 1953, forbud mot fysisk avstraffelse i 1972 
og historiens første barneombud i 1981. 

svensk-kurdiske Fadime Sahindal blir drept av sin far i Sverige etter en 
langvarig konflikt med familien grunnet hennes valg av kjæreste, leve- 
måte og deltakelse i den offentlige debatten. Drapet vakte oppsikt utover 
Sveriges landegrenser, og Fadime blir begravet med både statsråd og kon- 
gehus til stede. Hennes historie ble ikke minst en del av den offentlige 
samtalen gjennom Unni Wikans bok For ærens skyld - Fadime til etter- 
tanke fra 2003 og Om ære fra 2006. Historiene om disse tre kvinnene - 
som etter hvert ble fulgt av en lang rekke liknende hendelser begått mot 
både kvinner og menn med minoritetsbakgrunn i Norge — ble starten pa 
en offentlig debatt, ikke bare om tvangsekteskap, men mer generelt om 
kvinners og ungdoms situasjon i enkelte innvandrermiljøer. 

Etter hvert kom en rekke minoritetsstemmer til å sette preg på denne 
debatten, med utgangspunkt i egne erfaringer. Shabana Rehman (senere 
Rehman Gaarder) ble fra slutten av 1990-tallet kjent VG-spaltist og 
standupkomiker og vinner av Fritt Ords pris i 2002, basert på sitt lang- 
varige arbeid med å sette søkelys på undertrykkelse av kvinner og barn. 
Kadra Yusuf markerte seg i debatten om kjønnslemlestelse, og Amal 
Aden ble kjent som forfatter og foredragsholder med bakgrunn fra det 
somaliske miljøet. Senere etablerte Shabana Rehman og Amal Aden, 
sammen med filmskaper Iram Haq, organisasjonen Født Fri, som job- 
ber mot negativ sosial kontroll. Med boka Skamløs kom en ny genera- 
sjon stemmer på banen. Her forteller Amina Bile, Sofia Srour og Nancy 
Herz om egne og andres erfaringer med å bli begrenset, skambelagt og 
korrigert samt egne erfaringer på veien mot å «øke takhøyden i sitt eget 
liv». I boka En muslimsk mors kamp trakk Azra Gilanis fram foreldreper- 
spektivet, og med antologien Kjære bror, basert på tekster av og om unge 
minoritetsmenn, har også oppmerksomheten blitt rettet mot unge gutter 
og menns rolle. 

De siste tiårene har oppdragelsespraksiser i innvandrerbefolknin- 
gen med andre ord gått fra å være et ikke-tema som tilhører privat- 
sfæren, til å bli et av de mest sentrale spørsmålene i Norges etter hvert 
svært omfattende integreringspolitikk. Det finnes nå en omfattende 
forskningslitteratur om familieforhold i innvandrerbefolkningen, og 
politikken på feltet har også gjennomgått store endringer (se boks på 
neste side). 

Fra tvangsekteskap til «negativ sosial kontroll» - forskning og 
politikk gjennom 20 år 
Den første forskningsrapporten om arrangerte ekteskap og tvangsek- 
teskap i Norge ble forfattet av Anja Bredal (1998), som senere skrev 
doktoravhandling om ekteskap, autonomi og fellesskap blant unge 
norsk-asiater (Bredal, 2006a). Hun knyttet arrangert ekteskap til kol- 
lektivisme, der kollektivet har forrang framfor individet, og beskrev 
blant annet hvordan koblingen mellom familiens ære og kvinners 
seksualitet begrenser de unges innflytelse over egne livsvalg. Senere 
har hun vist hvordan også gutter og menn utsettes for begrensnin- 
ger i viktige livsvalg, som utdanning og ektefellevalg, men at deres 
problemer som følge av kryssende maskulinitetsidealer ofte viser seg 
annerledes enn hos jenter (Bredal, 2011). Aarset (2015) har beskrevet 
hvordan ulike typer familieorganisering springer ut av ulike fami- 
lielogikker, knyttet til forventninger fra foreldregenerasjonen og 
storfamilien. Nadim (2014, 2017) har studert hvordan voksne barn 
av innvandrere organiserer arbeid og barneomsorg i familien, i skjæ- 
ringsfeltet mellom tradisjonelle forventninger og ønsket om å tilpasse 
seg et mer likestilt familieliv. Leirvik (2016) knytter streng sosial kon- 
troll til press på utdanning, med negativ innvirkning på læring og 
skoleresultater, autonomi og psykisk helse. Engebrigtsen og Fuglerud 
(2009) beskriver ulike kulturelle orienteringer blant innvandrere og 
deres etterkommere, der tamilske familier ofte er preget av sterk evne 
til sosial kontroll på godt og vondt, mens somaliske familier i større 
grad preges av fragmentering og konflikt. Blant de få studiene som 
eksplisitt tar for seg innvandrerforeldres perspektiver på oppdragelse, 
viser Smette og Rosten (2019) hvordan også storsamfunnets forvent- 
ninger og forståelsesrammer preger foreldrenes egen forståelse av det 
å være foreldre (se også Aarset & Sandbæk, 2009). Her pekes det på at 
streng sosial kontroll også forekommer i miljøer uten innvandrerbak- 
grunn, for eksempel innenfor lukkede kristne menigheter. 

Den første handlingsplanen mot tvangsekteskap ble lagt fram i 
1998. Den la vekt på forebygging gjennom holdningsskapende arbeid 
og dialog. Etter Fadime-saken i Sverige la regjeringen i 2002 fram en 

ny handlingsplan som inneholdt 30 tiltak, blant annet ti forslag til 
regelverksendringer knyttet til familiegjenforening (Bråten & Elgvin, 
2014). Deretter kom det nye handlingsplaner i 2007 (mot tvangsek- 
teskap), i 2012 (mot tvangsekteskap og kjønnslemlestelse) og i 2013 
(mot tvangsekteskap, kjønnslemlestelse og alvorlige begrensninger 
av unges frihet). I disse planene blir perspektivet gradvis utvidet — 
fra et snevert fokus på tvangsekteskap til å omfatte fravær av frihet 
til å ta egne valg, ekstrem kontroll og frykt for å bli utsatt for repre- 
salier i form av vold eller tvangsekteskap. I den foreløpig siste hand- 
lingsplanen for 2017-2020 brukes for første gang begrepet «negativ 
sosial kontroll», definert som «ulike former for oppsyn, press, trusler 
og tvang som utøves for å sikre at enkeltpersoner lever i tråd med 
familiens eller gruppens normer» kjennetegnet ved at den er «syste- 
matisk og kan bryte med den enkeltes rettigheter i henhold til blant 
annet barnekonvensjonen og norsk lov» (Justis- og beredskapsdepar- 
tementet, 2017). I regjeringens nylig lanserte integreringsstrategi for 
2019-2022 blir kampen mot «negativ sosial kontroll» løftet opp til et 
av de fire sentrale temaene for norsk integreringspolitikk. 

De politiske virkemidlene på feltet inkluderer i dag minoritetsråd- 
givere i videregående skoler samt enkelte ungdomsskoler, integrerings- 
rådgivere ved fire utenriksstasjoner som bistår unge etterlatt i utlandet, 
og det nasjonale kompetanseteamet mot tvangsekteskap og kjønnslem- 
lestelse som veileder førstelinjetjenesten. Andre ordninger inkluderer 
det nasjonale bo- og støttetilbudet til unge over 18 år som har brutt med 
familien; bokollektivet ved Oslo krisesenter; barnevernets særskilte 
plasseringstiltak for utsatte under 18 år; politiets trusselvurderings- 
verktøy for æresrelatert vold i nære relasjoner («Patriark»); ordningen 
med adressesperre kode 6, besøksforbud, bistandsadvokat etc.; Røde 
Kors-telefonen, der unge kan ringe inn anonymt og få hjelp og råd; 
samt støtte til diverse organisasjoners endringsarbeid (se Bredal, 2017). 
Lovverket på området omfatter bl.a. ekteskapsloven, utlendingsloven, 
barneloven, barnevernloven, krisesenterloven og straffeloven (Bredal, 
2017). Evalueringer av de til sammen seks avsluttede handlingsplanene 
viser at politikken på feltet står overfor noen sentrale dilemmaer, blant 


16 


INNLEDNING 


annet i spørsmålet om innsatsen bør skje som en del av den generelle 
innsatsen mot vold i nære relasjoner innenfor de vanlige hjelpetje- 
nestene, eller samles i spissere og mer målrettede tiltak; om man skal 
vektlegge en dialogbasert tilnærming eller bruke straff og avskrekking 
som virkemiddel, samt i hvilken grad arbeidet bør styres sentral fra 
myndighetene eller involvere frivillige organisasjoner (se Steen-John- 
sen mfl., 2011; Bredal & Lidén, 2015, 2017; Bråten & Elgvin, 2014). 


«Sosial kontroll» som begrep 


Sosial kontroll slik begrepet gjerne brukes i offentligheten, er ganske 
annerledes enn sosial kontroll slik det brukes som fagbegrep. I sosiolo- 
gien har for eksempel sosial kontroll blitt definert som: 


samfunnets ulike verktøy for å ordne og regulere seg selv, og de systemene og 
tiltakene som har som mål at mennesker skal oppføre seg innenfor rammene av 


det vi forstår som konform atferd eller normal oppførsel. (Uglevik, 2019, s. 14) 


Dette inkluderer alle former for handheving av normer - fra vage hint 
til bruk av tvang. Sosial kontroll kan være konstruktivt og velfunge- 
rende, eller undertrykkende og destruktivt. Sosial kontroll er en sentral 
funksjon i alle samfunn, ikke minst i forbindelse med sosialisering og 
oppdragelse (Uglevik, 2019). Sosial kontroll er med andre ord ikke noe 
negativt i seg selv. Som vi skal se i de videre analysene, kan for lite sosial 
kontroll være et vel så stort problem som for mye sosial kontroll. Mange 
innvandrede foreldre opplever at de ikke forstår det samfunnet og de 
utfordringene som møter barna deres i Norge, samtidig som deres måte 
å utøve foreldreskap på og de verktøyene de har hatt i barneoppdragelsen 
ikke er tilgjengelig eller mulig i Norge. Resultatet er manglende sosial 
kontroll, som i verste fall kan føre til rus, problematferd, kriminalitet og 
skolefrafall. At en del innvandrergrupper har med seg en streng barne- 
oppdragelse, kan dessuten også ha noen positive effekter. Foreldreautori- 
tet og kollektivistiske familieverdier regnes for eksempel som en sentral 
komponent i det såkalte innvandrerdrivet som bidrar til at en del barn av 
innvandrere jobber hardt og lykkes bedre i skole og utdanning enn man 
skulle forvente (Lauglo, 2010; Friberg, 2019; Leirvik, 2016). 

Samtidig er det slik at mange former for sosial kontroll og disipline- 
ring som er akseptert og utbredt i mange av landene som innvandrere 
kommer fra, faktisk strider mot norsk lov og er straffbare. I regjeringens 
handlingsplan mot negativ sosial kontroll, tvangsekteskap og kjønnslem- 
lestelse defineres «negativ sosial kontroll» som 


ulike former for oppsyn, press, trusler og tvang som utøves for å sikre at enkeltperso- 
ner lever i tråd med familiens eller gruppens normer. Kontrollen kjennetegnes ved 
at den er systematisk og kan bryte med den enkeltes rettigheter i henhold til blant 
annet barnekonvensjonen og norsk lov. (Justis- og beredskapsdepartementet, 
2017) 


Denne definisjonen peker mot et sentralt poeng, nemlig at konflikter 
rundt det som kalles negativ sosial kontroll ikke er konflikter mellom 
«mye» og «lite» sosial kontroll, men mellom ulike prinsipper for sosial 
kontroll. For hva er vel lover og konvensjoner, om ikke samfunnets mest 
sentrale verktøy «for å ordne og regulere seg selv», tråd med den sosio- 
logiske definisjonen over? Det er også dette som vil være det styrende 
blikket i denne boka. Hva skjer når ulike prinsipper for sosial kontroll 
- og tilhørende forestillinger om hva som er et godt liv — støter mot hver- 
andre? Når krav om innordning kolliderer med idealet om selvstendighet 
og autonomi? Når religionens krav om kyskhet møter lovfestet rett til 
kontroll over eget seksualliv? Og hvordan navigerer folk de ulike forvent- 
ningene og prinsippene for sosial kontroll, som foreldre og som ungdom? 

Kultur, familie og sosial kontroll - 
teoretiske perspektiver 


Forskere er ofte forsiktige med å tillegge «kultur» forklaringsverdi, gjerne 
begrunnet med en bekymring for at begrepet kan oppfattes som for essen- 
sialiserende (at det beskriver iboende egenskaper ved mennesker) eller 
deterministisk (at det styrer folks handlinger). Kultur forstås gjerne i mot- 
setning til strukturelle forhold - som har med økonomi og politikk å gjøre. 

Organiseringen av familieliv og regulering av forholdet mellom kjønn 
og generasjoner er imidlertid spørsmål som må forstås innenfor en bred 
definisjon av «kultur», i betydningen kunnskap, normer og verdier som 
er delt innenfor et fellesskap. Det betyr ikke at slike relasjoner ikke for- 
mes av teknologiske, politiske og sosioøkonomiske forhold. Som vi skal 
se, er det vi gjerne omtaler som «kultur», tett forbundet med det vi omta- 
ler som «struktur». Det betyr heller ikke at kultur beskriver noe som folk 
«er» eller som styrer deres handlinger. Men det betyr at familieliv og 
sosial kontroll er forbundet med emosjonelt ladede og normative verdier 
og kunnskap som i seg selv kan ha en strukturerende kraft. Kulturbegre- 
pet brukes imidlertid ofte lettvint og upresist i offentlig debatt. 

Vi vil derfor begynne med å presentere en sosiologisk redegjørelse for 
hva vi egentlig mener med kultur, samt noen forskjeller mellom det nor- 
ske samfunnet og en del sentrale innvandringsland som har betydning for 
organisering av familieliv og utøvelse av foreldreskap og sosial kontroll. 
Deretter vil vi diskutere hvordan migrasjonsprosessen i seg selv påvirker 
generasjonsrelasjoner og familieliv, før vi til slutt vil klargjøre noen nor- 
mative og begrepsmessige vurderinger rundt bruken av «sosial kontroll». 

Et sentralt poeng er at det vi gjerne kaller «kultur», alltid er foran- 
kret og innvevd i andre sosiale, økonomiske og politiske strukturer — 
det som i sosiologien omtales som «embeddedness». Når man studerer 

kulturelle praksiser - ikke minst slike som kan virke fremmede fra de 
man selv er vant med - er det ofte slik at når man tar hensyn til den kon- 
krete instutusjonelle og sosiale konteksten, så framstår folks handlinger 
gjerne mindre som passiv applikasjon av kulturelle normer, og mer 
som rimelige - for ikke å si rasjonelle — tilpasninger til en gitt situasjon 
(Granovetter, 1985). 


Kulturforskjeller og sosial kontroll 


I sosiologien brukes kulturbegrepet på litt ulike måter. I tråd med Pierre 
Bourdieus (1977) begrep om «habitus», det vil si ulike sett av ervervede, 
både bevisste og ubevisste, emosjonelle disposisjoner som legger førin- 
ger på hvordan vi erfarer og handler i verden, kan vi tenke oss kultur 
som en indre drivkraft som former våre følelser, motiver og intensjoner. 
Alternativt kan kultur forstås mer som en «verktøykasse» bestående av 
diskursive repertoarer og begrunnelser som kan brukes i forhandlinger 
med andre mennesker for å oppnå det man ønsker (se f.eks. Swidler, 
1986). Her vil vi forstå kultur både som før-refleksiv indre drivkraft og 
som mer strategisk anvendelige repertoarer. Religion vil for eksempel 
kunne forme folks ønsker og motiver, samtidig som religion også til- 
byr argumenter og begrunnelser som vi kan bruke for å oppnå det vi 
ønsker, uavhengig av hvor disse ønskene stammer fra. Det er imidlertid 
viktig å understreke at selv om kulturelle repertoarer kan brukes aktivt, 
så legger folks ulike sosiale posisjoner klare begrensninger og førin- 
ger på hvilke repertoarer som er nærliggende og tilgjengelige for den 
enkelte — noen står friere enn andre i anvendelsen av kulturelle ressurser 
(se Lamont, 1992). 

I det følgende vil vi beskrive fire ulike kulturelle dimensjoner, som alle 
har betydning for organisering av familieliv og utøvelse av sosial kontroll. 
Disse dimensjonene kan tenkes å virke både «innvendig», ved at de pre- 
ger folks følelser og disposisjoner, og «utvendig», ved at de tilbyr ulike sett 
med kulturelle verktøy som folk i varierende grad kan anvende. De fire 
dimensjonene er nært beslektet med hverandre og til dels overlappende, 
men det kan være nyttig å analytisk skille dem fra hverandre. Forskjel- 
lene de beskriver - som altså kan påvirke både folks motiver og hvilke 

strategier som er tilgjengelige for dem - kan gjøre seg gjeldende i ulik 
grad i ulike familier og grupper. Disse handler om 


1) hvorvidt menneskelig verdi er knyttet til ære (som må kreves og gis 
av andre) eller verdighet (som er iboende); 

2) om enkeltmennesker først og fremst har plikter og rettigheter i 
kraft av å være individer eller som medlemmer av en gruppe; 

3) om forholdet mellom kjønn og generasjoner er preget av patriarkal- 
ske autoritetsrelasjoner eller større grad av likestilling; og 

4) om normer for sosial atferd er forankret i religiøse eller sekulære 
verdier/spilleregler. 


Det er viktig å understreke at disse begrepene må forstås som idealtyper — 
ingen samfunn passer beskrivelsene perfekt, og selv i de mest sekulære og 
individualistiske og likestilte samfunn vil man finne både forestillinger 
om ære og skam, underordning av kvinner, kollektivisme og religiøsitet. 
På individ- og familienivå vil det være store variasjoner med tanke på 
hvor sterkt man er preget av slike samfunnsmessige føringer. På aggre- 
gert nivå kan imidlertid ulike samfunn plasseres på ulike steder langs de 
ulike skalaene ved at normer som beskrives, i større eller mindre grad er 
viktige for strukturering av sosialt liv. Langs alle disse fire dimensjonene 
befinner Norge seg empirisk sett i den ene enden av skalaen, mens flere 
av de sentrale avsenderlandene for innvandrere befinner seg i den andre 
enden. I det følgende vil forskjellen mellom Norge og Pakistan brukes 
som eksempel på alle fire dimensjoner. 


Æreskultur og verdighetskultur 

Æreskultur kan forstås som en grunnleggende kulturell logikk i samfunn 
som mangler en sterk sentral statsmakt og et effektivt voldsmonopol, og har 
derfor noen fellestrekk enten det er snakk om det islandske ættesamfun- 
net på 1200-tallet eller dagens Afghanistan. I en æreskultur er folks sosiale 
posisjon og rettigheter ikke garantert av noen ytre makt og avhenger derfor 
av ens gode navn og rykte. Ære er ikke noe man har, det er noe som må 
kreves av andre, og som andre kan gi eller holde tilbake. Æreskulturer pre- 
ges gjerne av respekt for tradisjon og autoritet (Basåfiez & Inglehart, 2015). 


21 


KAPITTEL 2 


Men enda mer sentralt står prinsippet om gjengjeldelse, på godt (i form av 
gjestfrihet) og vondt (i form av hevn). Et rykte om gjestfrihet og å være en 
som alltid gjengjelder en tjeneste, gir deg mange venner og allierte. Et rykte 
om å ikke la seg pille på nesen - ved nådeløst å slå tilbake mot den min- 
ste fornærmelse — sikrer at folk tenker seg om to ganger før de prøver seg 
på noe. Det motsatte av ære er skam, som særlig er forbundet med (man- 
glende kontroll over) kvinners seksualitet. Hvorvidt dine barn blir gift, og 
om du kan regne med støtte ved konflikter, er helt avhengig av ære, og trus- 
ler mot denne æren i form av rykter og sladder som kan bringe skam over 
deg eller din familie, må tas på største alvor (Cooney, 1998; Leung & Cohen, 
2011; Campbell & Manning, 2014). Tapt ære — for eksempel som følge av at 
ens (vanligvis kvinnelige) familiemedlemmer har brakt skam over fami- 
lien gjennom (antatte) seksualmoralske overtredelser - må i mange tilfel- 
ler gjenopprettes gjennom vold (Mayeda & Vijaykumar, 2016). I Norge har 
Unni Wikan skrevet om hvordan forestillinger om ære og skam ligger bak 
praksiser som æresdrap og tvangsekteskap (Wikan, 2003, 2008). 

I takt med at landene i Nord- og Vest-Europa utviklet en stadig sterkere 
statsmakt og mer effektivt voldsmonopol på 1700-, 1800- og 1900-tallet, 
skjedde det et gradvis kulturelt skifte som senere har bredt seg utover 
store deler av verden, fra en dominerende æreskultur til det man kan 
kalle en «verdighetskultur». Verdighet regnes i motsetning til ære som 
noe iboende. Du trenger ikke gjøre deg fortjent til det, og det kan ikke 
tas fra deg. Grunnleggende rettigheter eksisterer uavhengig av hva folk 
tenker om deg, fordi de garanteres av staten. Fornærmelser oppleves ikke 
som like livstruende, og det forventes at konflikter henvises til rettsappa- 
ratet heller enn at man søker hevn. Innenfor en verdighetslogikk regnes 
det som aktverdig å ikke la seg affisere av hva andre mener om deg, noe 
som vil være svært risikabelt innenfor en æreskultur (Leung & Cohen, 
2011; Pinker, 2011; Campbell & Manning, 2014). 

Ved hjelp av data fra World Value Survey har Basåfiez og Inglehart 
(2015) rangert 101 land etter hvor sterkt de er preget av æreskulturelle 
normer. Pakistan kommer på andreplass, kun slått av Zimbabwe, mens 
Norge kommer på plass nummer 100 - kun Sverige scorer lavere. Når 
en del norskpakistanere er bekymret for hva folk vil si, for å parafrasere 
tittelen på Imran Hags film fra 2017, henger det delvis sammen med at 

hva folk sier om deg på landsbygda i Pakistan, til forskjell fra i en rettsstat 
som Norge, er helt avgjørende for dine livssjanser. 


Kollektivisme og individualisme 
En nært beslektet kulturell dimensjon, som også henger nært sammen 
med statens evne til å regulere sosialt liv, er forskjellen mellom kollekti- 
vistiske kulturer og individualistiske kulturer. I svake stater er det storfa- 
milien, gruppen eller det sosiale nettverket som sørger for sosial sikkerhet 
og støtte. Lojalitet og lydighet er viktige idealer, og unge læres gjerne opp 
til ikke å ha selvstendige meninger, men heller finne sin plass og innordne 
seg kollektivet. Gjør man noe positivt som enkeltperson, vil dette reflek- 
tere positivt på gruppen, og gjør man noe negativt, vil det gå ut over grup- 
pen, ikke bare individet. Hvordan gruppen avgrenses og defineres, kan 
variere, men vanligvis vil kollektivet være definert av familie og slektskap, 
eventuelt i utvidet forstand knyttet til klan, stamme, etnisitet osv. I gjen- 
nomregulerte statssamfunn spiller slektskap utover kjernefamilien gjerne 
en langt mindre rolle i å strukturere sosialt liv. Slike samfunn utvikler 
derfor mer individualistiske kulturelle verdier som legger vekt på selv- 
stendighet og uavhengighet. Enkeltpersoners status verken påvirker eller 
påvirkes av gruppens status på samme måte, og det forventes at ens egne 
behov ofte vil gå foran gruppens interesser. Skillet mellom kollektivisme 
og individualisme følges av et skille mellom sosiosentrisk og egosentrisk 
personforståelse. Mens en egosentrisk personforståelse innebærer at man 
er et helt og udelelig indivdid, innebærer en sosiosentrisk personforståelse 
at personer først og fremst er divider, som er definert av sine relasjoner til 
andre og da særlig andre familiemedlemmer (Eriksen & Hessen, 1999). 
Gerard Hofstede har, basert på omfattende surveydata, utviklet en 
indeks fra o til 100 som måler graden av individualisme i et land. Norge 
scorer relativt høyt med 69 poeng, kun slått av enkelte land i Nord- og 
Vest-Europa samt USA, Canada, Australia og New Zealand. Pakistan 
scorer 14 poeng og regnes dermed blant de mest kollektivistisk orienterte 
landene i verden 


3 — http://clearlycultural.com/geert-hofstede-cultural-dimensions/individualism/ 

Patriarkat og likestilling 

Patriarki betyr bokstavelig «fedrestyre» og betegner en samfunnsform 
der autoritetsrelasjoner er knyttet til kjønn, generasjon og alder. Menn er 
overordnet kvinner, foreldre er overordnet sine barn, og eldre er overord- 
net yngre. De fleste samfunn har i større eller mindre grad vært preget 
av patriarkalske autoritetsrelasjoner, men patriarkatet som styringsform 
er gjerne tett knyttet til kontroll over og videreføring av eiendom, repro- 
duksjon og arv. Patriarkalske autoritetsrelasjoner står derfor særlig sterkt 
i jordbrukssamfunn der kontroll over kvinners seksualitet er en forut- 
setning for kontroll over og videreføring av jordeiendom. I nyere tid har 
mange samfunn - særlig i den rike del av verden — beveget seg i retning av 
likere fordeling av makt, innflytelse og muligheter mellom kjønnene både 
innenfor familien, politikken og arbeidslivet, som følge av blant annet 
industrialisering, utdanning, teknologiske nyvinninger som p-pillen og 
ikke minst politisk mobilisering av kvinnebevegelsen. Ingen steder i ver- 
den har denne utviklingen kommet lenger enn i Skandinavia, støttet av 
en aktiv likestillingspolitikk og tilrettelegging for kvinners deltakelse i 
arbeidsliv og politikk. 

The Global Gender Gap Index måler graden av likhet mellom kvin- 
ner og menn med tanke på økonomiske muligheter, utdanning, helse og 
politisk innflytelse mellom 144 ulike land. Norge kommer på andreplass, 
kun slått av Island. Pakistan kommer på nest siste plass, kun «slått» av 
Jemen når det gjelder grad av ulikhet mellom kjønnene (World Economic 
Forum, 2017). 


Religiøsitet og sekularisme 

Tradisjonelt har ikke religion bare handlet om individuell trosopplevelse 
eller håp om evig liv, men også om regulering av sosiale relasjoner. Felles 
myter gjør det mulig å koordinere kollektiv handling, og løfter om frelse 
og straff gir tyngde og autoritet til samfunnets normer og bud. De fleste 
religiøse tekster inneholder for eksempel komplekse og detaljerte regler 
for politisk styring, økonomisk redistribusjon, militær strategi, krimina- 
litetsbekjempelse, arverett, familierelasjoner, ekteskap, seksualitet, ernæ- 
ring og landbruksteknologi, for å nevne noe. Sentralt i enhver religiøs 

samfunnsform er at den øverste autoritet og legitimitet er å finne i religi- 
øse tekster, tradisjoner og dogmer. I nyere tid har imidlertid den offent- 
lige sfære i praktisk talt alle industrialiserte land beveget seg i sekulær 
retning (Norris & Inglehart, 2011). Dette innebærer ikke bare at religiøs 
tro blir mindre viktig for den enkelte, men at troen i større grad indivi- 
dualiseres og henvises til den private sfære. Sekulære samfunn defineres 
ikke bare av at religiøs tro er mindre viktig i folks liv, men av at autoritet 
og legitimitet søkes andre steder enn i religiøse tradisjoner, som gjennom 
vitenskap, rasjonalitet og demokratisk debatt. 

I The Global Gallup Poll i 2009 ble representative utvalg fra 149 ulike 
land spurt om religion er viktig i deres dagligliv. I Norge svarte 21 prosent 
ja, mens 78 prosent svarte nei, noe som plasserte Norge blant de minst 
religiøse landene i verden. I Pakistan svarte 92 prosent ja, mens 6 prosent 
svarte nei, noe som plasserte Pakistan blant de mest religiøse landene i 
verden, som for øvrig alle befinner seg i Afrika, Sør-Asia og Midtøsten.* 

Disse fire dimensjonene henger åpenbart sammen, særlig på samfunns- 
nivå. Samfunn preget av æreskultur er vanligvis også preget av kollekti- 
visme, patriarkalske normer og sterk religiøsitet. Det er kombinasjonen 
av disse som gjør at ære knyttes til familien som et kollektiv, og at særlig 
kvinner som bryter med religiøse bud om seksualitet og omgang mellom 
kjønn, bringer skam over familien. Samfunn preget av verdighetskultur 
er samtidig også gjerne preget av større grad av individualisme, likestil- 
ling og sekularisme. 

Men det er likevel snakk om separate dimensjoner som ikke alltid 
er sammenfallende. I Latin-Amerika er for eksempel ære i større grad 
knyttet til idealer om maskulinitet enn til religiøse forestillinger om 
kvinners ærbarhet, sammenliknet med for eksempel i deler av Midtøs- 
ten. Sørstatene i USA preges også til en viss grad av æreskultur, men er 
samtidig relativt individualistiske (Nisbett & Cohen, 1996). Også innad 
i samfunn vil det ofte være store variasjoner mellom ulike grupper og 
samfunnslag. For eksempel vil klassetilhørighet og klassebakgrunn ofte 
ha mye å si, blant annet fordi de øvre sosiale lag ofte er tettere innvevd 
i statens gjøren og laden. Steven Pinker (2011) beskriver for eksempel 


4 — https://www.telegraph.co.uk/travel/maps-and-graphics/most-religious-countries-in-the-world/ 

hvordan verdighetskulturen som først utviklet seg i Vest-Europa og USA 
på 1800-tallet lenge primært var et fenomen i den øvre middelklassen, 
og først mye senere spredte seg til arbeiderklassen. Blant enkelte etniske 
minoriteter - som deler av den svarte befolkningen i USA - er det frem- 
deles mange som i praksis ikke nyter godt av statens voldsmonopol og 
beskyttelse, og dermed ikke har tilgang til den «verdigheten» andre bor- 
gere kan ta for gitt, og hvor æreskodekser følgelig står sterkt (Pinker, 2011). 

Enda tydeligere er dette når vi går ned på individ- og familienivå. 
Enkeltpersoner eller grupper kan godt være svært religiøse, men sam- 
tidig være individualistiske. For noen kan religion fungere som et indre 
moralsk kompass for den enkelte snarere enn et kollektivt system med 
normer og regler som strukturerer sosialt liv. Tilsvarende kan man godt 
være svært opptatt av kollektiv ære og skam, uten å være spesielt religiøs. 
Og patriarkalske normer om kvinners underordning trenger ikke alltid 
være forankret verken i religion eller forestillinger om kollektiv ære, det 
finnes også blant unge menn i Vesten som bekymrer seg for å miste tradi- 
sjonelle privilegier som følge av økt likestilling. For samfunnsforskere er 
derfor utfordringen todelt: på den ene siden ta på alvor at ulike grupper 
har med seg ulike kulturelle erfaringer og praksiser som former deres liv; 
på den andre siden å unngå enkle typologier og forestillinger om kultu- 
rell essens i beskrivelser av faktiske menneskers levde liv. 


Staten versus familien 


Et sentralt poeng er at de kulturelle dimensjonene vi her har beskrevet, 
ikke nødvendigvis handler om noen kulturell essens dypt i folkesjelen 
eller uttrykk for enkelte gruppers særegenheter. Derimot handler de om 
forskjellen mellom hvordan folk tilpasser seg og organiserer sine sosiale 
relasjoner innenfor en bestemt kontekst. I tråd med Granovetters (1985) 
begrep om «embeddedness» vil vi legge vekt på at familiens organisering 
nettopp er tett sammenvevd med organiseringen av den andre sentrale 
institusjonen med evne til å utøve sosial kontroll, nemlig staten. Histo- 
risk har framveksten av moderne stater basert på upersonlig byråkrati 
og rettsstatlige prinsipper stått i et motsetningsforhold til sosial orga- 
nisering basert på slektskap og til dels også religion (Fukuyama, 2011). 

De kulturelle dimensjonene beskrevet ovenfor bør derfor forstås i lys av 
hvordan folk organiserer sine liv innenfor konteksten av henholdsvis 
sterke og svake stater (Migdal, 1988; Weiner, 2013). 

Svake stater - som inkluderer de fleste statsdannelser i Afrika, Midt- 
østen og deler av Asia — kjennetegnes ved at de ikke kan garantere verken 
frihet, trygghet eller sosiale rettigheter for sine innbyggere og har begren- 
sede ambisjoner eller evner til å regulere sosiale relasjoner i hverdagen. 
Dermed er det i hovedsak familie og religion som strukturer og regulerer 
sosialt liv på lokalt nivå. Din frihet og dine rettigheter er ikke mer verdt 
enn det familiens ære tilsier og religionens dogmer tillater. Hvis det opp- 
står konflikt om eierskap over land, er utfallet avhengig av hvor mange 
slektninger du kan mobilisere, og hvis du blir syk, er det familien som må 
sørge for deg og dine barn. 

Sterke stater som den norske derimot, kjennetegnes av et omfattende 
og velfungerende byråkrati, som garanterer rettigheter og sosial trygg- 
het, og av at staten både har ambisjoner og evne til å regulere sosiale 
relasjoner — også langt inn i det som tradisjonelt har vært regnet som pri- 
vatsfæren. De sentrale prinsippene for regulering av sosiale relasjoner er 
juss og byråkrati, mens kulturen i større grad preges av individualisme 
og frihetsidealer. Nordmenn kan være frie individer nettopp fordi livet 
er strengt regulert innenfor rammene av skole, helsevesen, NAV, barne- 
vern, politi og rettsvesen. Politiets effektive voldsmonopol gjør at folk blir 
mindre avhengige av kollektivets beskyttelse, og menns fysiske styrke 
gir ikke lenger automatisk overtak over kvinner. Ære blir mindre avgjø- 
rende når dine grunnleggende menneskerettigheter - og dermed også 
din iboende verdighet - garanteres av en ytre makt. Og når staten sikrer 
fysisk og sosial trygghet for sine innbyggere og håndhever felles lover, 
reduseres behovet for religion både som eksistensiell trøst og normativ 
autoritet i hverdagen. For å sette det på spissen - Gud henvises til begra- 
velser og det hinsidige, det vil si der staten ikke strekker til (Norris & 
Inglehart, 2015). 

Både æreskultur, kollektivisme, patriarkat og religiøsitet kan altså for- 
stås som funksjonelle tilpasninger til ytre samfunnsbetingelser (f.eks. 
jordbrukssamfunn uten en sterk sentralmakt, offentlig sosialt sikkerhets- 
nett eller fungerende juridisk system). De nedfelles imidlertid ikke som 

bevisste og rasjonelle tilpasninger, men som normer og institusjoner, fylt 
med emosjonell verdi. De blir til selvfolgeligheter — «sånn er det bare». 

Grovt sett kan man si at familien som institusjon, slik den ofte kommer 
til uttrykk i henholdsvis svake og sterke stater, gir opphav til to ulike ide- 
aler for sosialisering. I tradisjonelle samfunn med svake stater vil idealet 
for sosialisering ofte være knyttet til hvordan individet gradvis skal tre 
inni en gitt rolle som medlem i et kollektiv, definert av kjønn, alder, slekt- 
skap, ære og religiøse påbud. I samfunn regulert av velutviklede sterke 
stater vil idealet derimot ofte være knyttet til hvordan individet gradvis 
skal bygge et ansvarlig og autonomt selv, med individuelle rettigheter og 
plikter i kraft av å være samfunnsborgere, uavhengig av familie og slekt. 
Disse to ulike idealene gir opphav til svært ulike idealer for oppdragelse 
av barn og særlig for ungdomstiden. I det ene idealet skal de lære å la sine 
egne behov vike for kollektivets, og gradvis tre inn i en gitt rolle definert 
av familien — i det andre idealet skal de «finne seg selv» og løsrive seg fra 
familien. Og den kanskje mest sentrale dimensjonen handler om hvor- 
dan man skal regulere seksualitet og relasjoner blant ungdom. Er seksu- 
alitet og kjønnsrelasjoner noe som må strengt overvåkes og kontrolleres 
av hensyn til kollektivets kontinuitet, eller noe som skal eksperimenteres 
med og utforskes i jakten på et autonomt selv? Skal jeg «finne min plass» 
eller «finne meg sjæl»? I en ekspanderende velferdsstat som har blitt sta- 
dig mer individualisert og rettighetsorientert, og samtidig stadig mer 
flerkulturell, er disse ulike idealene dømt til å kollidere. 


Migrasjon og kulturell endring 


De viktigste kulturelle forskjellene med tanke på familieorganisering og 
kjønnsrelasjoner mellom det moderne Norge og mange av de sentrale 
avsenderlandene i Afrika, Asia og Midtøsten kan altså forstås som tilpas- 
ninger til livet i henholdsvis sterke og svake stater. Men hva skjer når folk 
flytter fra land med svake stater som Pakistan eller Somalia til land med 
sterke stater som Norge? Burde ikke verdiene endre seg i takt med at de 
ytre betingelsene er forandret? 

Så enkelt er det ikke. Vi våkner ikke opp hver morgen og gjør en rasjo- 
nell vurdering av hvordan vi bør organisere familien, hvilke guder vi 

skal be til, eller hvordan vi skal forholde oss til autoriteter. Tvert imot har 
mennesker en iboende tilbøyelighet til å skape og følge regler, som vi fyl- 
ler med følelsesmessig verdi og mening. Denne iboende tilbøyeligheten til 
å «institusjonalisere sosial praksis» gir opphav til en betydelig kulturell 
treghet. Francis Fukuyama formulerer det slik: 


This propensity of human beings to endow rules with intrinsic value helps to 
explain the enormous conservatism of societies. Rules may evolve as a useful 
adaptation to a particular set of environmental conditions, but societies cling 
to them long after those conditions have changed and the rules have become 


irrelevant or even dysfunctional. (Fukuyama, 2011, s. 440) 


Mennesker er med andre ord konservative av natur. Men vi er ogsa til- 
pasningsdyktige. I en ny kontekst vil folk hele tiden gjøre seg nye erfa- 
ringer, som gradvis kan endre deres perspektiver og bringe fram sosial 
endring. Ikke minst vil nye generasjoner som vokser opp i kjølvannet 
av migrasjon, ha helt andre erfaringer og referanser enn sine foreldre. 
Men nettopp fordi reglene er fylt med emosjonell verdi, vil endring ofte 
medføre konflikt. Og ofte skjer endringer fordi de ytre rammene endrer 
spillereglene på en slik måte at utfallet av konflikter og motsetninger — for 
eksempel mellom kjønn og generasjoner — blir annerledes enn tidligere. 
Når vi skal analysere drivere for sosial endring, må vi derfor se både på 
endring gjennom livsløpet og endring på tvers av generasjoner — og både 
på læringsprosesser og konflikt som drivere for sosial endring. 


Generasjonsrelasjoner i en migrasjonskontekst 


Så langt har vi diskutert kulturelle dimensjoner som kan ha betydning 
for hvordan folk organiserer familielivet og utøver foreldrerollen. Men 
foreldrerollen og familielivet blant innvandrere kan også påvirkes av for- 
hold som ikke nødvendigvis har med kultur å gjøre, men som derimot 
har å gjøre med selve migrasjonserfaringen og tilpasningen til et nytt 
samfunn. 

For det første kan migrasjonsprosessen innebære en følelse av frem- 
medgjøring - både fra sitt sosiale og kulturelle opphav og fra det nye sam- 
funnet - og dermed et sterkt behov for å holde på de faste holdepunktene 

man har, enten det er snakk om religion, identitet eller familie (Sayad & 
Bourdieu, 2004). Dette forsterkes av at mange innvandrere lever i fattig- 
dom, som følge av svake språkferdigheter, manglende relevant utdanning 
og diskriminering. For det andre vil rask kulturell endring ofte medføre 
generasjonskonflikter ettersom de ulike medlemmene i familien gjerne 
går igjennom tilpasningsprosessen til det nye samfunnet på ulikt vis og 
i ulikt tempo. 

Portes og Rumbaut beskriver tre ulike former for akkulturasjon - eller 
kulturell tilpasning — i innvandrede familier (Portes & Rumbaut, 2001). 
«Consonant» akkulturasjon innebærer at både foreldre og barn lærer 
seg språket og tilpasser seg mottakerlandets kultur og normer i samme 
tempo. Dette er først og fremst mulig for relativt ressurssterke innvan- 
drere med en viss mengde økonomisk, sosial og/eller kulturell kapital i 
bagasjen. «Dissonant akkulturasjon» innebærer derimot at barna rela- 
tivt hurtig lærer seg språket og tilpasser seg mottakerlandets kulturelle 
orienteringer, mens foreldrene i større grad holder fast ved hjemlandets 
normer og kultur, og i mindre grad forstår språket og kulturen i det nye 
landet. Konsekvensen er ofte generasjonskonflikter, det Portes og Rum- 
baut kaller «role reversal» — at barna har mer erfaring og kompetanse enn 
sine foreldre i å navigere i det omkringliggende samfunnet — og at forel- 
drene i forlengelsen av dette mister kontroll og autoritet over barna. Til 
slutt beskriver de det de kaller «selektiv akkulturasjon», det vil si at både 
foreldre og barn i fellesskap holder fast ved sentrale elementer ved hjem- 
landets språk og kultur, samtidig som de forsøker å tilpasse seg mottaker- 
landet i utdanning og arbeidsliv. For ressurssvake innvandrergrupper gir 
denne formen for tilpasning ifølge Portes og Rumbaut barna større sjanse 
for å lykkes i utdanningssystemet, fordi det sørger for å opprettholde 
foreldreautoritet og stødig veiledning. Portes hevder derfor at særlig res- 
surssvake minoritetsungdommer er best tjent med å gjennomføre inte- 
grasjonsprosessen ett skritt av gangen — først når de har etablert et solid 
fotfeste i form av utdanning og økonomisk kapital, vil de være i posisjon 
til å utfordre foreldregenerasjonens kulturelle normer og orienteringer 
uten å risikere sosial marginalisering (Portes, 2004). 

Teorien om selektiv akkulturasjon er utviklet i USA, hvor bekymrin- 
gen for at foreldrene skal miste sin autoritet og oppdragerrolle, er nært 

knyttet til risikoen for at unge blir fanget opp i kriminalitet og gjenger, 
og hvor etniske minoriteter møter store barrierer for integrasjon i form av 
rasisme og segregering. Konteksten er nok annerledes i Norge, men det er 
verdt å merke seg at det også her finnes tegn til at det å holde på elementer 
av foreldregenerasjonens kultur og verdier kan ha positive virkninger for 
barn av innvandrere. Det er for eksempel slik at ungdom med innvan- 
drerbakgrunn som selv er svært religiøse, som gir uttrykk for kollektivis- 
tiske familienormer og som jevnlig bruker foreldrenes morsmål, også har 
høyere aspirasjoner i utdanningssystemet og bruker mer tid på å gjøre 
lekser enn andre unge (Friberg, 2019). 

Samtidig er det grunn til å anta at suksess i utdanningssystemet i seg 
selv fører til kulturelle endringer. Dels fordi man der eksponeres for ver- 
dier og spilleregler som står sentralt i det norske samfunnet. Dels fordi 
økt utdanning øker unge mennesker - og særlig jenters - muligheter og 
forhandlingsposisjon. Det vil i så fall være et tilfelle av en mer generell 
prosess, nemlig at kulturelle endringer i kjølvannet av migrasjon sjel- 
den er intendert, men likevel ofte skjer som en utilsiktet bieffekt av folks 
målrettede forsøk på å oppnå økonomisk suksess og sosial status (Nee & 
Alba, 2013). 

Datakilder, metoder og utvalg 


Analysene i denne boka er basert på flere ulike datakilder. De kvantita- 
tive analysene er gjennomført med data fra prosjektet The Children of 
Immigrants Longitudinal Study in Norway (CILS-NOR). I tillegg har vi 
gjort kvalitative intervjuer med foreldre og unge i innvandrerbefolknin- 
gen samt ekspertintervjuer og intervjuer med personer i det offentlige 
hjelpeapparatet. I analysene vil vi særlig fokusere pa tre store innvandrer- 
grupper: Pakistan, Somalia og Sri Lanka. Her vil vi kort redegjøre for de 
ulike datakildene, utvalg og hvordan de ulike kildene brukes. 


The Children of Immigrants Longitudinal Study 
in Norway (CILS-NOR) 


De kvantitative analysene i denne boka er basert på data fra prosjektet 
Children of Immigrants Longitudinal Study in Norway (CILS-NOR). 
Våren 2016 gjennomførte Fafo i samarbeid med utdanningsmyndighe- 
tene en spørreundersøkelse blant ungdom i Oslo og Akershus samt ved 
utvalgte skoler i Drammen. Alle elever pa Vgi kunne delta i undersø- 
kelsen. På tidspunktet undersøkelsen ble gjennomført, var de aller fleste 
elevene 16 eller 17 år gamle. Utvalgsrammen var alle elever som var inn- 
rullert i videregående skole ved semesterstart. Ettersom praktisk talt 
alle blir innrullert, utgjør dette utvalget en nær approksimasjon for hele 
denne alderskohorten i Oslo og Akershus. Elevene fikk mulighet til å 
fylle ut spørreskjemaet i en skoletime, mens de som ikke var til stede, 
fikk skjemaet tilsendt på e-post. Totalt 7627 elever har fylt ut spørreskje- 
maet. Svarprosenten var på 54. Det meste av frafallet var imidlertid på 
skolenivå, ettersom enkelte skoler ikke ønsket å tilrettelegge for undersø- 
kelsen. Ettersom de skolene dette gjaldt, hadde ulik profil (både høyt og 

lavt inntakssnitt, både allmennfag- og yrkesfagskoler), og fordi frafall på 
skolenivå er mindre selektivt enn frafall på individnivå, er det grunn til å 
tro at det er relativt lite skjevheter i utvalget. 

Undersøkelsen inneholdt over hundre spørsmål om elevenes bak- 
grunn, erfaringer, framtidsambisjoner, holdninger og sosiale relasjoner. 
I denne boka vil vi i hovedsak benytte oss av de spørsmålene som dreide 
seg om egne og foreldres holdninger til ulike spørsmål, samt selvrappor- 
tering om ulike typer begrensninger i sosialt liv. I tillegg vil vi bruke mer 
generell informasjon om kulturelle, sosiale og økonomiske forhold som 
bakenforliggende forklaringsvariabler. Gjennom personlige ID-numre 
skaffet til veie gjennom utdanningsmyndighetene har survey-dataene 
blitt koblet til individuell informasjon om elevene og deres foreldre 
fra offentlige registre over demografiske og sosioøkonomiske forhold. 
Spørreundersøkelsen vil på sikt danne grunnlaget for et longitudinelt 
forskningsprogram der respondentene skal følges gjennom utdannings- 
løpet og inn i voksenlivet. Studien er finansiert av Norges forskningsråd. 

Tabell 3.1 gir en oversikt over utvalget brutt ned på foreldrenes føde- 
land, fordelt på de største land- og regionsgruppene, som vil bli brukt i 
analysene i kapittel 5. Her vil vi vise resultater fordelt på våre tre utvalgte 
grupper - Pakistan, Somalia og Sri Lanka - i tillegg til Norge, Europa, 


Nord-Amerika og Afrika, Asia og Latin-Amerika. 


Pakistan 281 
Somalia 169 
Sri Lanka 160 
Afrika, Asia, Latin-Amerika 1724 
Europa, Nord-Amerika 1177 
Norge 4726 
Total 7627 


Tabell 3.1. Utvalg fordelt på land og regioner, etter foreldres fødeland. 


I de følgende analysene vil vi fokusere på de utvalgte landgruppene i de 
deskriptive framstillingene. Utvalgsstørrelsen i de enkelte landgruppene 

er ikke veldig stor, men den er stor nok til å lage enkle fordelinger og 
gjennomsnitt for den enkelte gruppe. I de multivariate analysene vil vi 
derimot bruke hele datasettet, eventuelt avgrenset til den delen av utval- 
get som har innvandrerbakgrunn, eller eventuelt innvandrerbakgrunn 
fra Afrika og Asia, eller land utenfor Europa, alt etter hvilke temaer vi 
fokuserer på. På den måten kan vi utnytte det langt større utvalget av 
unge med innvandrerbakgrunn generelt. Dette er nødvendig for å kunne 


gjøre multivariate analyser. 


Kvalitative intervjuer 


De kvalitative analysene er basert på intervjuer med foreldre, ungdom 
og unge voksne i innvandrerbefolkningen samt personer i det offentlige 
hjelpeapparatet. 

Blant foreldre har vi gjennomført åtte fokusgruppesamtaler med mel- 
lom seks og ti deltakere i hver gruppe i tillegg til sju individuelle inter- 
vjuer. Til sammen har vi intervjuet mer enn 60 foreldre med bakgrunn 
fra Pakistan, Somalia og Sri Lanka. Blant ungdom og unge voksne har 
vi i hovedsak gjennomført individuelle intervjuer med til sammen tolv 
personer. I tillegg har vi arrangert en workshop med ungdomsledere ved 
fritidsklubber i Oslo øst, hvorav de fleste selv hadde minoritetsbakgrunn, 
der de diskuterte sine erfaringer med ungdoms oppvekstsituasjon. Til sist 
har vi gjennomført sju intervjuer med eksperter i hjelpeapparatet som 
har mye erfaring fra arbeid med æresrelatert vold og sosial kontroll. Vi 
har blant annet intervjuet representanter for politiet som har jobbet spe- 
sifikt med æresrelatert vold, en konfliktmegler ved familierådgivnings- 
kontor som har lang erfaring med familiekonflikter i minoritetsfamilier, 
en psykolog med særlig erfaring fra arbeid med personer med minori- 
tetsbakgrunn, samt minoritetsrådgivere og helsesøstre ved to ulike vide- 
regående skoler på østkanten i Oslo. Alle intervjuene ble tatt opp på bånd 
og transkribert i ettertid. I noen av de individuelle intervjuene brukte vi 
tolk. Også i noen av gruppeintervjuene var det enkelte deltakere som fore- 
trakk å snakke på eget morsmål. I alle gruppene hadde vi en person som 
fungerte som tilrettelegger og tolk dersom det trengtes. I praksis ble det 
slik at i enkelte grupper vekslet informantene mellom norsk og morsmål. 

I disse intervjuene fikk vi transkribert opptakene av folk som snakket 
informantenes morsmål, slik at de også kunne oversette og skrive ut ting 
som ble sagt på andre språk. 

Hensikten med det kvalitative utvalget har ikke vært å presentere et 
representativt bilde av innvandrerbefolkningen. I stedet har det vært 
ønskelig å få fram en bredde i erfaringer. Noen skjevheter, som følge av 
begrensninger i ressurser og tilgang, er likevel verdt å nevne når det gjelder 
foreldregruppene. I den somaliske gruppen har vi arrangert separate grup- 
pesamtaler med både menn og kvinner. I den pakistanske gruppen har vi 
imidlertid kun arrangert gruppesamtaler med kvinner, mens i den tamil- 
ske gruppen har vi kun hatt gruppesamtaler med menn. Disse skjevhetene 
er til dels kompensert gjennom de individuelle intervjuene, men det er like- 
vel grunn til å være bevisst på at ikke alle stemmer er like godt representert. 

Det kvalitative materialet vil bli presentert i kapittel 6, som tar for seg 
foreldreperspektiver på det å oppdra barn i Norge, og kapittel 7, som tar 
for seg sosial dynamikk og endring. 

I faglitteraturen om kvalitative metoder skiller man gjerne mellom dis- 
kurs og praksis: Er man ute etter å undersøke hvordan folk snakker om et 
fenomen, eller er vi ute etter å analysere hva de faktisk gjør? (Se Friberg, 
2019.) Dette vil vektlegges litt ulikt i de ulike delene av analysen. Når 
vi analyserer gruppeintervjuer med foreldre, er vi primært interessert i 
hvordan de snakker - altså det diskursive planet. Deltakerne i gruppein- 
tervjuene vil ofte være vel så opptatt av å snakke for og med hverandre. 
Ofte vil deltakerne forsøke å komme fram til en felles forståelse. Grup- 
peintervjuer er derfor godt egnet til å få fram felles normer, idealer og 
forståelsesrammer som deles innad i en gruppe. De er derimot ikke egnet 
til få fram informasjon om konkret praksis eller individuell variasjon. 
Akkurat hva slags dynamikk som preger familiene til den enkelte del- 
taker, vil i liten grad være tilgjengelig. I slike grupper vil det dessuten 
gjerne oppstå en viss intern sosial kontroll, der folk er opptatt av å si det 
som godtas av gruppen. Vi er med andre ord ikke ute etter å vurdere om 
det de forteller, er «sant», men å få et inntrykk av hva som er deres felles 
subjektive forståelser av møtet med det norske samfunnet. 

Andre steder er vi derimot interessert i å analysere sosial praksis — det 
vi si hva folk gjør, og konkrete relasjoner. Det gjelder for eksempel når vi 

diskuterer unges erfaringer med krysspress og i spørsmålene om sosial 
endring. Disse analysene er i større grad basert på individuelle intervjuer 
med ungdom, unge voksne og foreldre samt personer i det offentlige 
hjelpeapparatet. 

Til sist er det viktig å minne om at alle data som er basert på selvrap- 
portering - enten det er snakk om kvalitative intervjuer eller avkryssinger 
i et spørreskjema — må tolkes kritisk og med varsomhet. Når vi for eksem- 
pel presenterer svar på hvor mange som rapporterer om ulike typer forel- 
drerestriksjoner, kan vi ikke uten videre slutte oss til at så og så mange blir 
utsatt for «negativ sosial kontroll» eller andre betegnelser. Ungdom kan 
ha mange ulike grunner for å svare som de gjør, og folk kan ha ulik terskel 
for å oppfatte ting på en bestemt måte. I de kvalitative analysene peker vi 
for eksempel på at hvordan unge opplever restriksjoner og sosial kontroll, 
i stor grad avhenger av deres egne holdninger og ønsker og ikke bare hvor 
strenge foreldrene er. Det kan være slik at unge som har høye forventnin- 
ger til egen frihet, har lavere terskel for å rapportere om foreldrerestrik- 
sjoner. Det er for eksempel relevant når vi sammenlikner gutter og jenter. 

Dataene gir oss et innblikk i hvordan folk svarer på bestemte spørsmål. 
Det er opp til de som analyserer dataene, så vel som leserne av disse ana- 
lysene, å vurdere kritisk hva som ligger til grunn for disse svarene. 


Innvandrere og barn av innvandrere fra 
Pakistan, Somalia og Sri Lanka 


Analysene vil som nevnt særlig fokusere på innvandrede familier fra 
Paksitan, Somalia og Sri Lanka. Det er viktig å understreke at det er store 
forskjeller innad i de ulike landgruppene, mellom personer og familier med 
mye eller lite utdanning, med kort eller lang botid, med konservative og 
liberale holdninger. Samtidig er det noen forskjeller på gruppenivå som det 
er verdt å trekke fram. De tre gruppene vi har valgt ut, skiller seg en del fra 
hverandre med tanke på innvandringshistorie til Norge. Pakistanere regnes 
gjerne som den første store ikke-europeiske innvandrergruppen i Norge. 
Mange kom som arbeidsinnvandrere før innvandringsstoppen i 1975. Der- 
etter har gruppen vokst som følge av familieinnvandring og barnefødsler. 
Ved inngangen til 2019 besto den pakistanske innvandrerbefolkningen i 

Norge av 20 674 innvandrere og 17 326 norskfødte barn av innvandrere — 
til sammen nøyaktig 38 000 mennesker. Mange norskfødte barn av pakis- 
tanske innvandrere har blitt voksne. Ifølge SSB var var seks av ti i denne 
gruppen 18 år eller eldre 1. januar 2019 (Kirkeberg mfl., 2019). Somaliere har 
langt kortere historie i Norge. De første gruppene med somaliske flyktnin- 
ger kom like etter borgerkrigen som brøt ut i 1989, men de fleste av dagens 
somaliske innvandrere har kommet til Norge i løpet av 2000-tallet. I dag 
består den somaliske innvandrerbefolkningen av 28 642 innvandrere og 14 
160 norskfødte barn av innvandrere, til sammen 42 802 personer. Somali- 
ere er i dag den største innvandrergruppen som har kommet til Norge som 
flyktninger. Etterkommergenerasjonen blant somaliere er i motsetning til 
pakistanerne svært unge — bare 11 prosent er over 18 år. Innvandrere fra 
Sri Lanka består hovedsakelig av flyktninger fra den tamilske minorite- 
ten som ankom i andre halvdel av 1980-tallet. I dag består den srilankiske 
gruppen av 9 165 innvandrere og 6 431 norskfødte barn av innvandrere, til 
sammen 15 596 personer. Aldersmessig er etterkommergenerasjonen i den 
srilankiske gruppen eldre enn den somaliske, men ikke så gamle som den 
pakistanske. 

De tre gruppene skiller seg også fra hverandre med tanke på hva slags 
ressurser de har tilgang til. Vi kan illustrere disse forskjellene ved hjelp 
av data fra CILS-NOR-studien. Tabell 3.2 viser ressurssituasjonen til unge 
med bakgrunn fra ulike land- og regiongrupper. Som vi ser, er det store 


sosioøkonomiske forskjeller mellom gruppene. 


Pakistan 57% 21% 61% 28% 
Somalia | 70% 14% 67% 14% 
Srilanka | 22% 26% 15% 56% 
Norge | 5% 58% 10% 56% 


*Mor og fars samlede inntekt gjennom siste tre år ligger under 60 prosent av medianen for utvalget. 


Tabell 3.2. Ressurssituasjon. Andel som har foreldre med vedvarende lavinntekt; andel som 
har minst én forelder med høyere utdanning; andel som har en mor som var sysselsatt i løpet av 
fjoråret; andel som har karakterer over gjennomsnittet. Elever ved Vg1i Oslo og Akershus, med 
bakgrunn fra Somalia, Pakistan, Sri Lanka og Norge. 

Ungdommene med somalisk bakgrunn lever i stor grad i familier preget 
av fattigdom og lite utdanning, og de har selv relativt svake karakterer fra 
grunnskolen. Hele 70 prosent har foreldre med vedvarende lav inntekt, 
bare 14 prosent har én forelder med høy utdanning, 67 prosent har mødre 
som står utenfor arbeidslivet, og 86 prosent har karakterer under gjen- 
nomsnittet. Unge med pakistansk bakgrunn vokser også opp med bety- 
delig færre ressurser enn majoriteten, selv om de gjennomgående står 
litt sterkere enn de med somalisk bakgrunn. Litt færre vokser opp med 
fattige familier, litt flere har karakterer over gjennomsnittet. Unge med 
bakgrunn fra Sri Lanka står derimot langt sterkere med tanke på ressur- 
ser hjemmefra. Relativt få vokser opp med fattige foreldre, mødrene er i 
stor grad sysselsatt, ungdommene selv har karakterer fra grunnskolen på 
høyde med majoriteten. 

Også med tanke på familieorganisering og sosiokulturelle forhold er 
det forskjeller mellom gruppene. Tabell 3.3 viser noen sider ved de unges 
familiesituasjon. Nok en gang ser vi at de unge med somalisk bakgrunn 
skiller seg ut. Svært mange vokser opp i splittede familier med store 
søskenflokker. Familiestrukturen i den somaliske gruppen har tilsyne- 
latende gått i oppløsning - hele 61 prosent oppgir at de ikke bor med 
begge foreldrene sammen. Samtidig har foreldrene svært mange barn 
- hele 80 prosent har tre søsken eller flere. Religion er dessuten svært 
viktig for de somaliske foreldrene. Dette står i kontrast til familiesitu- 
asjonen for unge med bakgrunn fra Sri Lanka. Ni av ti bor med begge 
foreldrene sammen (mot to av tre i majoriteten), svært få har mange 
søsken, og bare et mindretall av foreldrene er svært religiøse. De unge 
med pakistansk bakgrunn bor også i hovedsak sammen med begge for- 
eldrene, men relativt mange har store søskenflokker, og ungdommene 
oppgir at deres foreldre i likhet med de somaliske foreldrene er svært 
religiøse. 

Som vi skal se, er det ikke nødvendigvis familiestruktur eller ressurs- 
situasjon som avgjør hva slags sosial kontroll foreldre utøver. Men det er 
likevel avgjørende å ha med i de videre analysene, ettersom disse omsten- 
dighetene danner rammene for de unges generelle oppvekstsituasjon, 
samt foreldrenes handlingsrom og evne til å håndtere utfordringer og 
konflikter når de først oppstår. 

Somalia 61% 80 % 81% 
Pakistan 18 % 59% 80 % 
Sri Lanka 10 % 9% 36% 
Norge 33% 14% 3% 


Tabell 3.3. Familiesituasjon. Andel som bor sammen med to foreldre; andel som har tre eller 
flere søsken; andel som tror at religion er svært viktig for foreldrene. Elever ved Vg1 i Oslo og 
Akershus, med bakgrunn fra Somalia, Pakistan, Sri Lanka og Norge. 

Foreldreperspektiver på å oppdra barn i en 
fremmed kultur 


I den offentlige debatten kommer innvandrerforeldre sjelden til orde 
med sine erfaringer og perspektiver. I dette kapittelet skal vi derfor la 
foreldrene selv sette ord på hva de bekymrer seg for ved å skulle oppdra 
barn og ungdom i Norge. Det empiriske grunnlaget er i hovedsak grup- 
peintervjuer med foreldre som er født i Pakistan, Somalia eller Sri Lanka. 
Målet er ikke å beskrive den konkrete utøvelsen av sosial kontroll, men å 
belyse de bekymringene og livsanskuelsene som ofte ligger til grunn for 
utøvelsen av sosial kontroll. Vi vil bruke mange og lange sitater, nettopp 
fordi det har vært et poeng å gi stemme til deres bekymringer, slik de 
opplever dem, og slik de setter ord på dem. Vi vil i liten grad legge vekt 
på variasjon og endring — her er poenget å trekke fram det som er felles 
erfaringer. 

Samtidig bør det understrekes at vi her har lagt særlig vekt på intervjuer 
med godt voksne og ofte ganske konservative og tradisjonsorienterte for- 
eldre. En del av informantene tilhører snarere besteforeldregenerasjonen 
enn foreldregenerasjonen. Disse er ikke representative for foreldre flest 
med minoritetsbakgrunn, men snarere den eldre garde innenfor de mest 
konservative gruppene. Til gjengjeld setter de tydelig ord på opplevel- 
ser som mange kan ha i møte med det norske samfunnet. Det sentrale i 
analysene er derfor hvilke temaer foreldrene er opptatt av, og hvilke per- 
spektiver og begrunnelser de trekker fram når det gjelder spørsmål om 
oppdragelse og sosial kontroll. Selv om mange innvandrede foreldre altså 
kan ha andre vurderinger rundt disse spørsmålene enn de som trekkes 
fram her, vil mange av temaene og problemforståelsene i større eller min- 
dre grad være gjenkjennelige for flere. 

Et sentralt tema er hvordan mange foreldrene gir uttrykk for savn og 
maktesløshet i foreldregjerningen. De savner kollektivet fra hjemlan- 
det og bekymrer seg for normoppløsning og sosial forvitring i familien. 
Mange føler at de mangler gode verktøy i oppdragelsen i Norge. En del 
gir uttrykk for at sider ved det norske samfunnet virker fremmede og 
truende, og enkelte opplever at deres kulturelle og religiøse identitet er 
under press fra storsamfunnet. 

Et annet sentralt tema er foreldrenes ambivalente forhold til det som en 
del oppfatter som en «invaderende» stat og storsamfunn. Mange ønsker 
hjelp og veiledning, men er usikre på skole og storsamfunn som allianse- 
partner. Dette kommer blant annet til uttrykk i form av konflikter rundt 
leirskole og kjønnsdelt svømmeundervisning, og en frykt for barnevernet 
som ofte «smitter» over på andre institusjoner i form av en generell usik- 
kerhet og mistillit. 

Et tredje tema er hvordan enkelte foreldre gir uttrykk for en mer offen- 
siv holdning. For noen er det å oppdra barna slik de ønsker, en kamp for 
å bevare og videreføre en identitet og en livsform. For mange er det ikke 
bare snakk om abstrakte kulturelle verdier, men helt konkrete interesser 
som står på spill, knyttet til status, autoritet og ressurser. Frykten for å bli 
etterlatt på et kaldt og ensomt norsk «gamlehjem» står for enkelte som 
selve symbolet på hva som vil skje med dem dersom de mislykkes i å 
bevare familien som fellesskap. Det er imidlertid store variasjoner — ikke 
bare individuelt mellom ulike familier, men også mer systematiske for- 
skjeller mellom de tre gruppene. 


Nettverk og normer i oppløsning 


Migrasjon innebærer nesten alltid en søken etter noe bedre: beskyttelse 
mot krig og forfølgelse, tilgang til arbeid, inntekt og høyere levestandard, 
muligheter til skolegang og utdanning. Men migrasjon innebærer ofte 
også tap - av tilhørighet, status, identitet og fellesskap i det man reiste 
fra. Mange av informantene fortalte om et savn etter et større fellesskap 
i familie og slekt og om en følelse av at normene som holder fellesskapet 
sammen, forvitrer i møtet med det norske samfunnet. 

Savnet etter kollektivet 


I Pakistan, da var det annerledes. Da var man sammen med familie. De tar vare 
på hverandre — bestemor, mor, far, brødre, søsken, alle sammen. De blir på ett sted. 
Det er stor forskjell. Her har du ansvar for alt alene. 


(Eldre pakistansk kvinne med tre voksne barn) 


I våre samtaler med innvandrede foreldre har vi hele tiden forsøkt å 
stille åpne spørsmål om hva de opplever som den største utfordringen 
med å oppdra barn og unge i Norge. Det mest gjennomgående svaret, 
som nesten alle ga uttrykk for i en eller annen versjon, var at de savnet 
et større kollektiv som kunne ta ansvar for oppdragelsen, at de følte seg 
alene i oppgaven med å oppdra sine barn. 

Tamiler og somaliere har generelt svært ulike erfaringer i Norge. Men 
opplevelsen av at storfamilien har blitt splittet som følge av krig og flukt, 
og at man derfor ikke lenger kan oppdra barn på samme måte som før, 


var felles for de to: 


På Sri Lanka så hadde vi storfamilie. Der er det jo sånn at mor, søster og onkel osv. 
bor nærmere, og at alle passer på hverandre. Fordelen er at det er mange som passer 
på barna. Mens her er vi alene. Det er en stor forskjell. [...] Vi flyktet på grunn av 
krig. Jeg har foreldre på Sri Lanka, tre søsken i Canada og resten her. Vi er splittet. 
Vi har ikke planlagt at vi skal reise hit, og de dit. Alt skjedde jo bare. Vi valgte våre 
egne veier. Jeg er etablert her, og de er etablert der. Og det er klart det er vanskelig. 


(Tamilsk mann i 30-årene) 


Her gir to somaliske kvinner uttrykk for akkurat det samme: 


Kvinne I: Det er en stor overgang for mange, fordi i Somalia så er hele 
storsamfunnet med på å oppdra barnet. Hele familien er med, 
samfunnet kjenner hverandre. Hva barnet finner på, du får vite 
det før barnet har kommet hjem. Og så hadde alle i familien en 
rolle. Men så har man kommet til Norge, så er det kun foreldrene 
som har den rollen, og alle har blitt opptatt, og de bor ikke i de 
samme områdene lenger, ikke sant. Det er liksom ... den typiske 
norske kjernefamilien, det er det som har skjedd. Og det er veldig 


vanskelig for mange foreldre. 

Kvinne 2: I Somalia så er det jo storfamilie, så mødrene vil jo ikke være så 
alene, selv om fedrene er litt fraværende, så vil det alltid være 
masse tanter og kusiner og fettere eller andre som også er med. 
[...] Men på grunn av borgerkrigen så har folk mistet hverandre, 
ikke sant. Noen har kommet til England, noen til Sverige. Andre 
i Canada, i USA. Så den storfamilien har blitt spredt. 

Kvinne 1: Ofte tror man jo at tenåringene i Somalia er mindre problema- 
tiske enn tenåringene i Norge. Men de er jo ikke det. Men det var 
flere som var til stede for dem i Somalia. Hvis det var en konflikt 
hjemme, så kunne en onkel eller tante ta med seg ungen ut og si 
at den kan få lov til å være hos meg i to dager, man kunne avlaste 
hverandre. Men her er det knøttsmå boliger, stram økonomi. Den 
lille familien dag ut og dag inn... 


(To somaliske kvinner i 30-årene) 


For somaliere og tamiler var splittelsen av familien direkte knyttet til 
erfaringer med krig og flukt. Men også blant pakistanerne - som kom 
som arbeidsinnvandrere etterfulgt av familieinnvandring - var splittede 
familier sentrale temaer. 

Mange ga dessuten uttrykk for at de jobbet hardt for å holde familien 
samlet, selv om den nå gjerne befant seg i ulike land. Mange familier 
investerer mye både tid og penger i å vedlikeholde storfamiliens nettverk 
på tvers av landegrenser. De fleste opplevde imidlertid at dette var kre- 
vende, samtidig som de transnasjonale familienettverkene ikke var en 
like effektiv ressurs i barneoppdragelsen. Mange fortalte for eksempel 
om hvordan de gjerne ville søke råd av foreldre og andre slektninger i 
utlandet om oppdragelsen av egne barn, men at disse, når det kom til 
stykket, ikke hadde forståelse for hvordan det var å oppdra barn i Norge. 
Samtidig uttrykte mange frustrasjon over at barna deres i langt mindre 
grad følte noen tilknytning til disse transnasjonale familienettverkene 
eller var interessert i å vedlikeholde dem. Dette ble av noen beskrevet 
som å miste sin «bakfamilie»: 


Du vet, våre barn de mister vår «bakfamilie» — slektninger, besteforeldre i Pa- 
kistan. På grunn av språk, manglende kontakt ... Fordi de klarer ikke å snakke 


med dem på telefon ... Det er veldig trist. Hvis for eksempel min mor i Pakistan 

vil snakke med min datter: «Hvordan går det med deg? Hvordan går det med 
skolen?» Og min datter sier «Jeg liker ikke henne, jeg skjønner ikke hva hun sier. 
Jeg vil ikke snakke med henne, hun maser sånn», ikke sant. Og min mor sier 
.. «Hva sier hun?» Hun vil høre noe bra. Og jeg kan ikke tolke det hun sier, fordi 
hun sier sånne ting. Da blir hun enda mer såret. Men det er fordi barna, de som 
er så forskjellig fra ... De har ikke kontakt, og de har ikke de verdiene som de skal 

respektere og sånt. Og de [besteforeldrene] blir såret, de blir veldig såret. 
(Pakistansk kvinne i 50-årene) 


Normer for solidaritet og autoritet 

Frustrasjonen over å ikke ha støtte fra storfamilien og å ikke kunne holde 
familienettverket samlet henger nært sammen med en bekymring for 
at barna også mister de verdiene som tradisjonelt har båret disse nett- 
verkene oppe. Normoppløsningen som fulgte av familieoppløsning, ble 
gjennomgående beskrevet på tre litt ulike måter. For det første var det en 
frustrasjon over at de unge som vokser opp i Norge, mangler solidaritet 
med familiemedlemmer i hjemlandet. Mange innvandrere i Norge føler 
at de har store økonomiske forpliktelser overfor slektninger som ikke har 
vært like heldige som dem, og bruker en ikke ubetydelig andel av sine 
inntekter på å støtte familiemedlemmer i hjemlandet. Dette videreføres 
ikke på samme måte av deres barn, til manges frustrasjon: 


Hvis jeg går på Grønland og stopper for å hilse på folk, så sier datteren min «å 
herregud du kjenner hele Grønland» [alle ler]. Vi er sosiale mennesker. I vår gene- 
rasjon er vi opptatt av å ta vare på det. Vi har flyktet fra Somalia på grunn av krig, 
og vi føler at vi har ansvar for å hjelpe familien som er der. Det er jo sånn landet 
på en måte har overlevd, ikke sant. Hvis noen har syke slektninger der, så kom 
igjena! Tusen kroner for deg er ingenting, men der er det kanskje et helt måneds- 
budsjett for mat. Og det er en del av religionen vår også, at vi skal hjelpe de som 
har mindre enn oss. [...] Men den ansvarsfølelsen, den har ikke de [ungdomme- 
ne]. Vi prøver å forklare hvorfor det er viktig. Men jeg gruer meg litt for hvordan 
framtiden blir, når jeg ikke er her. Ungene mine er født her, og de har ikke den 
solidaritetsfølelsen. De har ikke med seg det om å ivareta de som har mindre, og 
holde kontakten med familien der nede. Det å betale litt for at andre skal ha det 
bedre. [...] Man er liksom opptatt av å kjøpe ti par sko, som jeg bare må ha. Men 

har jeg samvittighet til det når det er andre som sulter og har ikke noe? Det er 
veldig viktig for oss at de også får den verdien ... ikke bare fordi vi sier at de må, 
men at de også skjønner at dette er viktig. 


(Somalisk kvinne i slutten av 30-årene) 


Når informantene diskuterer forvitringen av tradisjonelle familienormer, 
handler dette delvis om solidaritetsfølelse. At «barna blir egoistiske av å 
bo i Norge», var et gjennomgangstema i mange intervjuer. Denne «egois- 
men» handlet samtidig om å miste respekt og foreldreautoritet, noe som 
denne somaliske kvinnen understreker oppleves som sårende: 


For somaliske foreldre, det at barn svarer tilbake, det gjør dem så vondt. Fordi 
i hjemlandet så er det så stor respekt for voksne og for foreldre at når plutselig 
barn her i Norge kommer i tenårene og begynner å skrike og kjefte på mammaen, 
så er det sårende ... mødre som er så såret, som kommer til meg og gråter og 
sier at «gutten min, han er bare tolv år, han har kjeftet på meg». Det er nesten 
utilgivelig. [...] det har noe med kultur, og det har noe med hvordan voksne er i 
Somalia. Altså voksne har jo respekt for barn. Men barn skal ha mye større respekt 
for voksne. 


(Somalisk kvinne i 30-årene) 


Foreldres frustrasjon handler om kulturell endring. Barna som vokser 
opp i Norge, blir mer selvstendige, mens foreldre mister mye av sin tra- 
disjonelle autoritet. I kapittel 2 la vi vekt på hvordan familie og stat på 
mange måter utgjør konkurrerende prinsipper for regulering av sosialt 
liv. Som vi skal se i dette kapittelet, oppleves dette av mange som en reell 
konflikt. Enkelte hadde for eksempel en oppfatning om at det er staten 
som lærer barna å bli mer «egoistiske»: 


Intervjuer: Hva er det dere er mest bekymret for at barna skal miste? 
Respekt og tilhørighet. I Pakistan har man det, mellom foreldre 
og barn. Her blir det større avstand. I Pakistan bor familien 
sammen. Man samles i svigerfamiliens hus, brødre, søstre, be- 
steforeldre. Vi har et tett nettverk, og du kan alltid få vite om 
hverandres gleder og sorger. [...] Men de som vokser opp her. Det 
er så mye de får, og vi far så lite tilbake. Spesielt våre barn - den 


respekten mangler vi veldig. Og det er ikke bare for foreldrene. 

De har mindre respekt for lærerne på skolene også. De får masse 
goder, og de gir veldig lite tilbake. 

Intervjuer: Du føler at barna her i Norge blir mer egoistiske? 
Ja. Men hvem lærer dem det? Systemet lærer dem. Hvis mine 
barn sier til meg: «Du er dum!» Jeg blir veldig såret for det, for på 
mitt språk, det er veldig stygt å si det mot foreldrene! Men det er 
så lett for en norsk forelder. De [barna] sier: «Mamma, de andre 
barna fra barnehagen sa: ‘Du er dum, du er dust», og de [norske 
foreldrene] tar det så lett. Men sånn er det ... Hvis det blir «nei, 
det er ikke lov, og vi vil ikke høre sånn», da vet barna neste gang. 
Men her, det er ikke så alvorlig. 

Intervjuer: Hva ville vært den pakistanske metoden, da? 
De kjenner egne regler, og de leser Koranen. Ja, de vet det. Mor og 
far, de som har ansvar og bestemmer. Alle vet det. 


(Pakistansk kvinne i 50-årene) 


Tomhendt i møte med en fremmed og truende 
verden 


Barn og unge trenger veiledning og foreldrekontroll. Mange innvandrede 
foreldre opplever imidlertid at verktøyene man tradisjonelt har benyttet 
i barneoppdragelsen, ikke er tilgjengelige i Norge. Samtidig møter de et 
samfunn som virker svært fremmed og uforståelig. Denne kombinasjo- 
nen gir for mange opphav til en følelse av maktesløshet. 


Å mangle verktøy 

I land som Pakistan, Somalia og Sri Lanka er storfamilie, religion og 
vold sentrale verktøy i barneoppdragelsen. Storfamilien står sammen 
om å veilede og disiplinere barna, samfunnet er preget av felles religiøse 
normer, og bruk av fysisk vold er mange steder allment akseptert som 
disiplineringsmetode for ulydige barn. I Norge er ikke noe av dette til- 
gjengelig på samme måte. Storfamilien er ofte ikke til stede, og i det seku- 
lære Norge kan man ikke hvile seg på religion som kilde til felles normer 
utenfor hjemmet. På de arenaene hvor barna ferdes utenfor hjemmet, 

kan ikke foreldrene regne med at deres normer respekteres og håndhe- 
ves. Disiplinering ved hjelp av fysisk avstraffelse - som er svært vanlig i 
mange avsenderland - er ulovlig i Norge, og barnevernet griper inn ved 
mistanke om vold. Mange informanter ga uttrykk for at barnevernet og 
det norske samfunnet på denne måten «binder dem på hender og føtter» 
og hindrer dem i å utføre sin oppgave som foreldre. Samtidig har mange 
lite kunnskap om og forståelse for det samfunnet barna deres møter, og 
mange foreldre har problemer med å forstå og gjøre seg forstått på norsk. 
De har heller ingen erfaring verken med norsk skolesystem, norske fri- 
tidsaktiviteter eller ungdomskultur. Det har til gjengjeld deres barn, som 
ikke bare snakker bedre norsk enn sine foreldre, men som i mange tilfel- 
ler kan bruke denne informasjons-asymmetrien til sin fordel. 

For mange er resultatet manglende sosial kontroll, der foreldrene 
ikke makter å sette grenser for barna sine. I intervjuene ga svært mange 
foreldre uttrykk for bekymring over dette. Som vi skal se, handler ikke 
denne bekymringen bare om seksualitet og kjønnsrelasjoner, men også 
om bekymringer knyttet til rus, kriminalitet og problematferd. En soma- 
lisk kvinne med god kjennskap til det somaliske miljøet kunne fortelle 
følgende: 


Intervjuer: Hva slags ting er foreldre mest bekymra for, tror du? 
Det er at barna begynner å ikke adlyde foreldrene. Og da snakker 
vi ikke bare om at de skal gå med hijab eller gå på koranskole. 
Men sånn basic ting som alle foreldre tenker, som at de skal kom- 
me hjem til avtalt tid, ikke gå med dårlige venner, ikke sant. Noen 
foreldre er veldig strenge med barna for de er så redde for at noe 
skal skje med dem. Så noen har ekstreme grenser hjemme. Mens 
andre foreldre bare rett og slett har sluppet løs på grensene fordi 
de er så redde for at barna skal bli opprørske og gå til barnevernet 
og sånt. De vet ikke at en niåring ikke får lov til å være ute ale- 
ne etter klokken ni, ikke sant. [...] Det er det som er problemet. 
Foreldre vet ikke hvor grensen går. Altså, grensesettingen i det 
norske samfunnet ... hvor går grensen? Det er jo en del foreldre 
som har pleid å slå barna sine. Det er helt vanlig, ikke sant. Det 
er en prosess som mange går gjennom. [...] Og noen av disse for- 


eldrene har sluttet å bruke vold mot sine barn, men fortsatt ... 

man vet ikke hva man skal gjøre i stedet. De kan jo ta fra barna 
mobiltelefonen, men da tenker man «hva om jeg gjør da, kanskje 
han sier til skolen at jeg tar fra han alt, og at vi undertrykker 
ham hjemme og sånt». Men hvis ungen ikke lytter, så må det få 


konsekvenser ... 


Samtidig var mange opptatt av at den norske staten undergraver forel- 
drenes autoritet, og at barn og ungdom aktivt brukte barnevernet som et 
pressmiddel overfor foreldrene. Den samme kvinnen kunne fortelle at: 


Noen barn bruker jo barnevernet til å utpresse foreldrene sine. De truer med bar- 
nevernet ... «Hvis ikke jeg får det, så går jeg og sier det». Jeg husker en gang at det 
var en mor med fem barn, en alenemor, hvor sønnen hadde sagt at «Hvis jeg ikke 
får lov til å komme hjem akkurat når jeg vil, og du ikke slutter å mase på meg, 
så kommer jeg til å gå til barnevernet og si at du slår oss alle, og jeg kommer til å 
holde på mitt», ikke sant. Og den mammaen var veldig sånn «jeg vet ikke hva jeg 
skal gjøre. Hvis han sier det, så kommer jeg til å miste alle barna. Jeg har ikke et 
stort nettverk som kan stille opp for meg». Hvis du ser barn som går ute klokken 
elleve, halv tolv, så må man skjønne at det ikke er noen foreldre som vil at ungene 
sine skal være ute så seint, ikke sant. Men de mangler en forhandlingsmulighet. 
Og så har jo barna oppdaget at foreldrene er hysterisk redd for barnevernet, ikke 
sant. Så jeg pleier å si til dem at «ikke vær redd for barnevernet. Og ikke snakk 
om barnevernet som den store stygge ulven, slik at dere på en måte ruster barna 
deres med våpen som dere selv ikke klarer å avvæpne de med». For det er sånn. 
Når man hele tiden sier «ikke snakk om det, ikke fortell om det, ikke snakk om det 
på skolen, for da kommer kanskje barnevernet», så ser man jo også den svakheten 
i foreldrene. 


(Somalisk kvinne i 30-årene) 


I samtalene både med foreldre og unge kommer det tydelig fram at ikke 
bare overdreven streng sosial kontroll er et problem, men at også mangel 
på sosial kontroll er et stort problem i en del innvandrergrupper. Dette 
gjelder kanskje særlig i oppdragelsen av gutter. Mange informanter påpe- 
ker at vold tradisjonelt har blitt mer brukt i oppdragelsen av gutter enn 
av jenter. Når foreldre opplever at denne metoden ikke lenger er tilgjen- 
gelig, har de ofte få alternative verktøy tilgjengelige i oppdragelsen. Jenter 
disiplineres derimot gjerne med mer subtile metoder, gjennom normativt 

press, ros, sladder, ære og samvittighet - mekanismer som i større grad 
fortsatt er tilgjengelige. 


Et samfunn uten normer 


Mange foreldre understreket hvordan det norske samfunnet tilbyr 
muligheter for barna deres som de ikke kunne drømme om i sine hjem- 
land. I intervjuene trekker foreldrene ofte fram det de opplever som posi- 
tive sider ved det norske samfunnet: muligheten til offentlig finansiert 
utdanning av høy kvalitet, like muligheter for jenter og gutter, et effek- 
tivt, rettferdig og ukorrupt byråkrati, lover mot diskriminering, demo- 
krati og grunnleggende rettigheter for minoriteter. Samtidig opplever en 
del det norske samfunnet som fremmed, uforståelig og til dels truende. 
Dette gjelder ikke minst i spørsmål om sekualitet og forholdet mellom 
kjønn. Som vi så i forrige kapittel er dette temaer der det er store forskjel- 
ler mellom den norske befolkningen uten innvandrerbakgrunn og en del 
innvandrergrupper. 

Når man oppdrar barn og unge i sitt eget hjemland, kan foreldre ofte 
regne med at de sentrale normene for hvordan man ønsker at unge bør 
oppføre seg, i hvert fall til en viss grad også blir opprettholdt og sanksjo- 
nert i det omkringliggende samfunnet. Slik er det ikke nødvendigvis for 
innvandrere. Når deres barn går ut av hjemmet, møter de en verden der 
andre normer gjelder. For mange foreldre er det veldig vanskelig å forstå 
hva disse normene går ut på. Som en ung kvinne forklarer det: 


Det er klart foreldrene er redde for at det norske, vestlige samfunnet kan påvirke 
ungdom i feil retning. Selvfølgelig har de masse fordommer mot norske jenter, 
norske gutter, festing, ungdomskultur, festkultur, drikking. For man hører jo så 
mye om nakenbilder i media, drikking, hasj, marihuana, de hører jo mye om sån- 
ne ting. Og da blir de jo bekymra, de vil ikke at ungene deres skal vanke i sånne 
miljøer. 


(Ung kvinne fra Midtøsten) 


Selv om mange innvandrede foreldre legger vekt på at de setter pris på 
gode verdier i det norske samfunnet, som ærlighet, hardt arbeid, lite kor- 
rupsjon osv., så opplever mange samtidig at det norske samfunnet er både 

normløst og uforståelig. Dette gjelder særlig alt som har med kjønn og 
seksualitet å gjøre. Halvnakne kvinner på reklameplakater fyller bybil- 
det, jenter soler seg i parken i små bikinier, ungdom har sex for åpent 
kamera på reality-TV, og i avisene kan man lese om russefeiring med 
seksualiserte knuteregler. Normene som tilsynelatende regulerer forhol- 
det mellom kjønnene i Norge, oppleves av mange å stå i sterk kontrast til 
de normene de selv ønsker å videreføre. 

For å illustrere denne kontrasten kan vi ta utgangspunkt i denne dis- 
kusjonen i en gruppe godt voksne pakistanske kvinner om hva de mener 
burde være idealet for kjærester og ekteskap: 


Intervjuer: Det er helt forbudt å ha kjæreste før man gifter seg? 

Kvinne 1: Helt forbudt, ja. Religionen vår sier det. Og de kan ikke 
bare gifte seg heller. Nei, hvis en gutt for eksempel liker 
en jente, eller jenta liker en gutt, så må de først si det til 
oss foreldrene. Og ikke noe fysisk kontakt! 

Kvinne 2: Nei, ikke fysisk kontakt. Men det er lov i vår religion at 
de kan treffe hverandre. Men de må si det til foreldrene 
... Og hvis det er greit [for foreldrene], så kan de gifte seg. 

Kvinne 1: Men det er ikke lov å ha kroppskontakt. Det er forbudt 
før de er gift. [...] Og da treffer de hverandre bare kan- 
skje én gang, se på hverandre og snakke litt. Men ikke 
sånn at man treffer hverandre hver dag og sånt. 

Kvinne 2: Nei, men noen ganger de er klassekamerater som blir 
kjærester og sånt? Da de treffer hverandre veldig ofte ... 
Det er den måten de kjenner hverandre, ikke sant. Men 
da har vi store krav. At det ikke er noe kroppskontakt ... 
De skal bare hilse på hverandre, snakke om sine skole- 
oppgaver, sine klasseting. Men ikke sånn måte kontakt 
som et par skal ha. Det er våre verdier. 


(Pakistanskfødte kvinner i 50- og 60-årene) 


Kontrasten mellom de pakistanske kvinnenes krav om kyskhet og forel- 
drekontroll på den ene siden og dagens norske kultur hvor det forventes 
at ungdomstiden brukes både til å løsrive seg fra foreldrene og utforske 
kjæresteforhold og seksualitet på den andre, er tydelig. 

Selv innvandrede foreldre som er atskillig mer liberale enn disse 


damene når det gjelder ekteskap og unges autonomi, synes fraværet av 


normer knyttet til særlig unge jenters seksualitet er skremmende. Fryk- 


ten for å ikke kunne kontrollere barnas — og da særlig jentenes — seksuali- 


tet henger for mange nært sammen med en mer generell frykt for hva det 


innebærer å bli påvirket av det norske samfunnet. 


Mange foreldre har også en form for fremmedfrykt, fordi de er så redde for at hvis 


barnet bare blir totalt norsk, da mister de jo verdiene, ikke sant. At de ikke holder 


på religionen, at de ikke holder på kulturer, tradisjonene, språket, at de mister 


båndet til hjemlandet. Så jeg tror det er en sånn sammensatt frykt for at barna 


skal havne i dårlig miljø... 


EG 


Dårlig miljø - handler det mest om kriminalitet og narkotika eller at de 
skal gi slipp på religion og kultur? 

Veldig ofte begge deler samtidig, det går jo litt i hverandre. Men du ser jo 
også foreldre som skulle ønske at de bare kunne vært mer som de norske. 
I hvert fall barn som havner i kriminalitet. For det er jo ikke typisk norsk 
å havne i kriminalitet, ikke sant, men foreldre er jo også redd for at barna 
skal begynne å drikke alkohol, at de skal få kjæreste og ha sex utenfor ekte- 
skapet. Så det er alle de her tingene som på en måte blir en stor greie. 


(Somalisk kvinne i 30-årene) 


Informantene i studien trakk gjennomgående fram tre helt konkrete ting 


som de fryktet: kriminalitet, rus og sex. Når det gjelder kriminalitet — 


inkludert bruk av rusmidler som er ulovlige - opplever de fleste at de 


står i et normfellesskap med det norske samfunnet. Men når det gjelder 


alkohol og særlig seksualitet, er det motsatt. 


I forskjellige innvandrergrupper er det litt forskjell på hvor grensen på dette med 


ære går. Blant somaliske så er det ikke noe sånt som æresdrap eller tvangsekteskap 


og sånn. Men skammen kan være at ... «Er det noen andre som vil komme og gifte 


seg med datteren din hvis hun har hatt en norsk kjæreste? For da er hun jo i hvert 
fall ikke jomfru.» 


pD: 

Er det viktig? At man skal være ren til ekteskapet? 
Ja, ikke bare fordi det er tradisjon og kultur. Men det er fordi det er religion. 
Det skal være sånn at du må vente til du er ... det skal jo helst ikke være så 


mye fysisk kontakt mellom mann og kvinne før ekteskapet. Og foreldre kan 

få en del pes for det, hvis det begynner å gå rykter og sånn. Men de siste 
årene så har det vært litt oppmykning tror jeg ... Det har blitt litt flere og 
flere som tør å være kjærester ... Nå er det ikke like sjokkerende å høre at 
en gutt eller jente har en kjæreste, som det var før. 


(Somalisk kvinne, ca. 40 år) 


En del informanter ga dessuten uttrykk for en viss pragmatisme og en 
viss forståelse for at de unge levde deler av livet sitt utenfor deres syns- og 
rekkevidde. Følgende samtale i en gruppe somaliske kvinner om det å ha 
kjæreste kan illustrere: 


Datteren min kom en dag og gråt. Jeg skjønte at det var noe galt, så jeg spurte hva 
som skjedde med henne. Hun sier «okei mamma, jeg skal si det, men du må ikke 
bli sint. Jeg har en crush». [Alle ler.] Jeg skjønte ikke hva det var. Og så sier hun at 
det var en gutt hun likte, men som ikke likte henne. Jeg sier at jeg må tenke litt. 
Jeg trengte å snakke med noen om dette, så jeg ringte moren min. Men hun forsto 
ingenting «heeh, lar du jenten din ha et crush, har du ikke lært henne å oppføre 
seg!» For det er unormalt i Somalia. Etterpå jeg snakket med den andre datteren 
min, og jeg spurte «hva er en crush»? Og plutselig sier alle fire døtrene mine at 
de har hatt crush, og jeg bare «å-ååh». [Alle ler.] Det var helt nytt for meg! Da 
jeg var ung, jeg følte det jo, men jeg visste ikke at det var et sånt ord for det. Hver 
uke nå så spør jeg de hvem de har crush på denne uken, og da sier de bare «slutt 


mamma». [Alle ler.] 


[Her bryter en av de andre kvinnene inn og presiserer at det vel strengt tatt ikke er 

greit å ha kjærester, og at hennes døtre ikke har det.] 

Intervjuer: Det som ikke er lov, er det å ligge sammen før man er gift? 
Nei, det er ikke lov! Men det er greit å ha en venn eller en kjæres- 
te, ja. Jeg har en jente som er 20 år, og hvis hun kommer til meg 
og sier «mamma han heter Mohammed», så kan jeg godt drikke 
kaffe med ham og si velkommen hit, og det er helt greit. Han kan 
sitte i stua og... det er helt greit. Hvis de har en kjæreste, så sier vi 
ikke nei. Men de kan jo gifte seg når de er over 18. Og de kan jo 
ha vanlige venner, og det er greit. Det er ikke for oss å bestemme. 
Når de er store, så bestemmer de. De skjuler det for oss, og vi vet 
ingenting uansett. Vi må bare lære dem hva som er lov og ikke 


lov. Men man kan ha kjæreste og gifte seg når man er gammel 

nok til det, så er det ikke noe vi gjør noe med. Det er følelser, og vi 
styrer ikke følelser. 


(Somaliske kvinner) 


Denne samtalen var typisk for mange av samtalene med de litt yngre for- 
eldrene. På den ene siden understreket de at de ønsket å følge strenge 
religiøse regler og påbud. Samtidig utviste de ofte stor forståelse for at 
barna deres levde sine egne liv, at de antakelig holdt mye skjult, og at 
det var mye i livet man ikke kunne kontrollere. Dette sto i kontrast til 
enkelte informanter, særlig i den eldre generasjonen, som ikke bare holdt 
seg med strenge regler, men som også hadde svært høye ambisjoner når 
det gjaldt å håndheve dem. Som vi skal se senere, er det også noen syste- 
matiske gruppeforskjeller når det gjelder forholdet mellom idealer på den 
ene siden og konkret utøvelse av sosial kontroll på den andre. Det er ikke 
alltid slik at de som målbærer de mest konservative idealene, er de som 
faktisk utøver den strengeste sosiale kontrollen, og her det det noen inter- 
essante forskjeller mellom ulike landgrupper. Dette kommer vi tilbake til 
i siste avsnitt av dette kapittelet. 

Mange foreldre la dessuten vekt på at disse tingene var i endring, og at 
det pågår en gradvis liberalisering innenfor deres miljøer. De fleste anså 
dette som positivt, men ga samtidig uttrykk for usikkerhet og bekymring 
knyttet til hvor langt det var forventet at denne liberaliseringen skulle gå. 
Sett fra deres perspektiv var det vanskelig å få øye på hvilke normer som 
gjelder i det norske samfunnet. Selv for de mest liberale foreldrene i disse 
gruppene framsto det norske samfunnets tilsynelatende totale norm- 
løshet i spørsmål om kjønn og seksualitet som fremmed og truende, og 
mange var usikre på hvor langt de skulle måtte strekke seg for å ikke bli 
stemplet som «en sånn forelder som driver med sosial kontroll». En av 
de tamilske fedrene — som selv ga uttrykk for et ønske om å være liberal 
og la barna ta del i den norske ungdomskulturen — benyttet for eksempel 
anledningen til å spørre oss: 


Jeg har aldri spurt en nordmann, og nå har jeg anledning til å spørre dere. Hvor 
setter dere egentlig grensene? Er det greit å drikke alkohol? Røyke? Ha en kjæreste, 
er det greit? Om barnet ditt blir russ, kommer med russeknuter i lua, har sex i 


rundkjøringer, sender nakenbilder til folk i klassen? Hva er det dere er stolte av? 

Hva er det dere føler skam over? Er dette noe innvandrerne burde lære? Mange 


synes «Det er veldig skam å ha sånn norsk kultur». Men hva tenker dere om disse 


tingene? Nå vil jeg veldig gjerne høre. Hvor går egentlig grensa? 


(Tamilsk far) 


Religion og kultur under konstant press 


Så langt har vi lagt vekt på hvordan det å oppdra barn for mange var for- 


bundet med savn, bekymringer og usikkerhet i møtet med det norske sam- 


funnet. Mange hadde imidlertid også ganske klare oppfatninger om hva 


de ønsket å oppnå. Når vi spurte foreldre om hva som var deres ønsker og 


ambisjoner for barna, var det særlig to ting som ble trukket fram: at barna 


skulle få en god utdanning, og at familien skulle klare å ta vare på egen iden- 


titet og religion. For noen var det ingen tvil om at dette krevde stor innsats: 


Når vi kom til Norge, var vi veldig redde for at barna skulle miste sin kultur og 


religion. Vi var veldig opptatt av det, og vi jobbet veldig hardt for det. Og vi ser nå 


at vi klarte det, at de tok vare på veldig mye. 


E 


Hva gjorde dere for å prøve å sikre at de tok vare på de verdiene? 
Du må følge med barna, hva de gjør, hvor de går, og alt sammen. I Pakistan 
var vi ikke bekymret hvis de går ut og leker og sånt. Hvem er de venner 
med, hvor går de. I Pakistan så hadde de lært fra venner og andre folk ute. 
Men her, vi må være ekstra strenge for alt må læres hjemme... 
Er det mange norskpakistanere som har vokst opp her, som mister sin reli- 
gion og kultur? 
Ja. Mange familier mistet både religion og kultur. Det er veldig trist for 
oss. Men jeg jobbet hardt for få følge barna til skolen og hente barna fra 
skolen, følge dem til moskeen, og så hente barna fra moskeen. Og nå er alle 
sammen voksne, de har klart seg bra... Noen er religiøse, ikke alle, men alle 
fem har respekt. Så jeg er veldig fornøyd. 

(Pakistansk kvinne i 60-årene) 


Denne eldre kvinnen kan si seg fornøyd nå som hennes fem barn er blitt 


voksne - ikke alle er religiøse, men alle har «respekt». Hun tolker dette 


som et direkte resultat av foreldrenes strenge sosiale kontroll. Og som 


hun så vidt nevner - moskeen oppleves av en del foreldre som en av de 

få institusjonene de kan få støtte av i oppdragelsesprosjektet. Flere av 
de muslimske informantene var opptatt av at de unge burde bruke tid i 


moskeen: 


Intervjuer: Kan du forklare: Hvorfor er det så viktig at barna skal 
bruke tid i moskeen? 

Kvinne 1: Det er viktig fordi ... Akkurat samme som skoleunder- 
visning, miljø, lovverk, regler ... Vi har den hellige boken 
Koranen, der det står alt om islam. Hvordan vi skal være 
en muslim, hvordan være et menneske. Og det lærer vi 
derfra, og der er imamen, som en lærer, og de forteller alt 
fra små til store ting. Hvordan man skal hjelpe til, hvor- 
dan man skal være et bedre menneske, hvordan være 
bedre innbyggere i dette landet eller denne byen. Og vi 
ber fem ganger. Og de [barna] får undervisning om det. 
Det er mange lover og regler om å vaske seg, og man må 
ha rene klær og ... Man må ikke lyve, man må ikke si 
stygge ord. Barna lærer hvordan de skal oppføre seg, og 
respektere hverandre. Det er viktig. Koranen er hele livet. 

Intervjuer: Er dere bekymret for at barna deres ikke skal få med seg 
den lærdommen? 

Kvinne I: Ja, veldig, veldig, veldig, veldig. Du vet, i vår religion 
står det stor respekt for familien, stor respekt for lærer, 
stor respekt for naboer og sånt. Men i skolen ... De er 
ikke så veldig opptatt av det. De er opptatt av hva du 
liker best. Bare tenk på deg selv, vær opptatt av deg selv. 
Ikke bry deg om hva som skjer rundt med søsken, med 
familie og sånt. Men ok, man skal passe på seg selv, 
man skal sette pris på det, man skal tenke på seg selv. 
Men ikke så gjerrig. Hvis en dør ved siden av deg, og du 
bryr deg ikke ... Det er ikke bra. 


For disse kvinnene representerer det religiøse fellesskapet i moskeen en 
motvekt mot det de så på som normløshet og egoisme i det norske sam- 
funnet, og den beste forsikringen om at barna vil holde på familiens kul- 
tur og tradisjoner. 


56 


FORELDREPERSPEKTIVER PÅ Å OPPDRA BARN I EN FREMMED KULTUR 


Og selv om de aller fleste foreldre er svært opptatt av barnas skolegang, 
var flere bekymret for at denne kunne komme i konflikt med det de anså 
som religiøse krav. Som dette sitatet viser, opplever mange at moskeen og 
verdiene som den representerer for foreldrene, står i et motsetningsfor- 
hold til kravene barna møter fra det norske storsamfunnet: 


Læreren til sønnen min sier at han ikke skal gå i moské. Fordi det er for mye for 
ham. Han er veldig flink på skolen. Og nå går han ned [i karakter] fordi han er så 
mye i moskeen. Hvis han bare kuttet ut moskeen og kun fokuserer på skolen. De 
vil jo det beste for barna mine. For det er sant, han er veldig flink, hvis han bare 
leser lekser. Men hvis han slutter nå i moskeen, da kommer han aldri inn igjen. 
[...] For han skal lære seg å lese hele Koranen utenat. Og hvis han slutter med det 


nå, så blir det vanskelig. Men på grunn av dette så kommer nå barnevernet inn... 


[Her bryter en av de andre kvinnene inn på urdu, og sier at nordmenn ikke forstår 
betydningen av å lære seg å lese Koranen utenat, og at hun derfor ikke bør aksep- 
tere deres forslag.] 

(Pakistanskfødte kvinner i 50-årene) 


For mange er det vanskelig å se for seg et meningsfylt og godt liv som 
ikke er rammet inn av religion. En del av våre informanter hadde imid- 
lertid ingen opplevelse av at det norske storsamfunnet tok deres ønsker 
på alvor, eller hadde noen forståelse for deres religiøse behov. Tvert imot 
ga en del foreldre uttrykk for at de sto i en direkte konflikt med det nor- 
ske storsamfunnet når det gjelder hvordan deres barn skal sosialiseres 
inn i voksenrollen. I våre intervjuer var det særlig de eldre pakistanske 
kvinnene som ga uttrykk for dette. Disse kvinnene var helt klare på at de 
sto i en direkte konflikt med storsamfunnet — her representert ved barne- 
vernet — nar det gjaldt hva slags organiserte aktiviteter barna skulle være 
med på, og dermed hvilke institusjoner som best kunne sosialisere barna 
inn i voksenrollen: 


Jeg kan ta et eksempel - jeg har en sønn, og jeg vil lage en rutine for ham. Han skal 
til skolen, han kommer rett tilbake, han skal slappe av, og etterpå skal han skal gå 
i moskeen. Vi må ha religion også, det er veldig viktig. Og etterpå skal han komme 
rett hjem. Men så blir det et problem, og barnevernet kommer inn. Da sier de: 


«Barna blir slitne, vet du. Kan dere ikke kutte ut moskeen?» Og for å samarbeide, 

sier vi «Ja, ok», selv om vi ikke vil. Men vi blir presset til det. Og på neste møte sier 
de: «Vet du hva? Barna dine må få gå på aktivitet, fotball, svømming eller sånne 
klubber», ikke sant. Da tenker jeg: «Ja, men du vil ikke at barna mine skal gå i 
moskeen? Det kutter du ut, mens neste dag kommer du med et skjema og sier at 
barna skal gå på aktivitet?» Mine barn er ikke alene i moskeen. Det er med lærer, 
med andre elever. Han får venner, han får sosial, han får religion. Det er jo også 
aktivitet. Men hvis vi sier moské, Koran og religion, da sier de: «Nei, barna blir 
slitne. Og hvis du ikke hører på meg, lager vi en sak der vi tar barna fra deg fordi 
du skjønner ikke Norges system.» [...] Vi vil ikke at barna skal gå på deres aktivi- 
teter. Ok, én dag kanskje gå der. Vi vil ikke nekte alt. Vi vet jo det også er viktig. 
Men de i staten som lager regler, de helt kutter ut den aktiviteten som foreldrene 
vil at barna skal lære seg. 


(Pakistansk mor i 50-årene) 


Den invaderende staten 


Sammenliknet med de fleste andre land i verden har den norske staten 
svært høye ambisjoner når det gjelder å regulere sosiale relasjoner langt 
inn i den innerste private sfæren. Allerede på sykehuset og i de første 
spedbarnskontrollene møter foreldre detaljerte råd og føringer angående 
kosthold, hygiene, leggetider, oppdragelsesmetoder m.m. Barn forventes 
å gå i barnehage fra ettårsalderen, og gjennom hele skole- og utdannings- 
løpet møter barn et omfattende sosialiserings- og opplæringsprogram 
som har betydelige verdiladede komponenter rettet inn mot å skape 
«gagns mennesker» og gode samfunnsborgere. På fritiden forventes det 
at barna deltar i gjennomorganiserte aktiviteter i regi av det norske sivil- 
samfunnet. De sentrale oppvekstarenaene er omringet av et omfattende 
byråkrati, bestående av utdanningssystemets, rettsapparatets og velferds- 
statens ulike profesjoner som alle står klare til å rykke inn dersom man 
mistenker avvik fra det som regnes som en god oppvekst. For mange inn- 
vandrere kan møtet med dette systemet føles som et sjokk. Det gjelder 
ikke minst de som kommer fra samfunn der man ikke bare har andre 
oppfatninger om hva som er en god oppvekst, men hvor oppdragelse er 
familiens suverene ansvar, som staten verken har ambisjoner om eller 
evne til å gripe inn i. Mange foreldre opplever derfor å bli overkjørt og 
ydmyket i møte med statens ulike institusjoner. Den samme kvinnen som 

i forrige avsnitt fortalte om barnevernets ønske om å regulere sønnens 
fritidsaktiviteter, formulerte dette i klare ordelag: 


Selv om vi føder barn og vi eier barn, men vi eier dem ikke likevel. Det er systemet 
som eier, staten som eier dem. De bestemmer veldig mye. Og vi blir ikke hørt. Vi 
blir så maktløse. De stoler ikke på foreldrene, og de har så lite respekt for vår kul- 
tur, vår religion, vår tradisjon, våre verdier. 


(Pakistansk kvinne i 50-årene) 


Denne kvinnen hadde en tydelig opplevelse av å ha stått i en verdikamp 
mot den norske staten og dens representanter gjennom barnas oppvekst. 
De fleste informantene hadde imidlertid et mer ambivalent forhold til 
institusjonene som på ulikt vis griper inn i barneoppdragelsen. På den 
ene siden opplever de støtte og et ønske om samarbeid og dialog, på den 
andre siden gjensidig mistenksomhet og potensiell konflikt. Vi kan illus- 
trere det med to ulike institusjoner, som foreldre har et litt ulikt forhold 
til, nemlig skole og barnevern. 


Skolen som alliert og trussel 


Vi vil jo at barna våre får bra utdannelse. Når vi kom på 70-tallet, vi tok vaske- 
jobb og ditt og datt. Og vi vil ikke at vårt barn skal vaske, ikke sant. De må ta 
utdannelse. Men man må tenke på religion også. De må ikke miste kulturen. 


(Pakistansk kvinne i 60-årene) 


Sitatet ovenfor var typisk for de somaliske og pakistanske foreldrene vi 
intervjuet. De ønsker at barna skal ta utdanning, og samtidig at deres 
deres kultur og identitet skal bli ivaretatt. Bruken av ordet «men» anty- 
der imidlertid at det i noen tilfeller kan oppleves å være en motsetning 
mellom de to ønskene. Mange innvandrede foreldre er svært opptatt 
av barnas skolegang, og selv om de ofte har begrensede ressurser til å 
gi støtte og veiledning i selve skolearbeidet, er de opptatt av å bygge 
opp under lærerens autoritet og en generell orientering om at utdanning 
er viktig. For de fleste foreldre oppleves skolen altså primært som en 
alliert. 

Men når det gjelder religion og kultur, er det ikke alle som nødven- 
digvis føler at skolen alltid spiller på lag. Skolen representerte både en 

mulighet og en trussel for enkelte familiers livsprosjekt. Hvor tydelig 
dette artikuleres, kan variere, og konflikten kommer gjerne først til syne 
i forbindelse med helt konkrete hendelser eller aktiviteter. Dette gjelder 
til en viss grad skolens undervisning knyttet til kjønn, seksualitet og 
legning: 


Er det mange som er bekymret for hva barna lærer skolen? At de møter helt andre 
verdier? 

Jeg tror noen kan frykte homofili. At man snakker om det på skolen ... at alle skal 
ha respekt for homofile, og at de har helt vanlige mennesker som oss. [...] Hvis 
man bare sier til dem at de skal respektere homofili, så er ikke det noe problem. 
Men når man begynner å si til barna at «det er helt vanlig. De er mennesker som 
oss». Da er det bare sånn at «men de er ikke helt vanlige. Gud har ikke skapt det». 
Barn skal begynne å få inn dette med at de er likeverdige, og at de er en helt vanlig 
familie som oss, som vanlig normal familie. De kan også ha sine barn, at to kvin- 
ner kan ha barn sammen. To menn kan ha barn sammen. Jeg tror at det bare blir 
for mye for en del foreldre. 


(Somalisk kvinne i 30-årene) 


Utover spørsmål om homofili og seksualundervisning var det imidlertid 
få foreldre som engstet seg for skolens verdigrunnlag når det gjelder den 
generelle undervisningen. Konflikten med skolens verdigrunnlag kom til 
gjengjeld tydelig til syne i forbindelse med den praktiske organiseringen av 
gymundervisningen. Norsk skole har tradisjonelt hatt et mål om å fremme 
en frilynt innstilling til kropp og nakenhet blant unge. Å dusje sammen 
etter gymtimene møter ofte motstand også blant norske barn uten innvan- 
drerbakgrunn, men har tradisjonelt blitt tvunget igjennom. For mange 
innvandrere kolliderer dette målet imidlertid også med foreldrenes idealer 
om bluferdighet. Mange mener for eksempel at man ifølge islam ikke skal 
vise seg naken foran andre — heller ikke av samme kjønn. Her er mange av 
informantene tydelige på at de ønsker og forventer særskilt tilrettelegging: 


Det er mange barn som ikke får lov eller er vokst opp med å ikke dusje med andre 
barn nakne. Og så er det mange skoler som sier at de må dusje med andre barn. 
Har du lært barnet ditt at de ikke skal være nakne framfor andre mennesker, og 
så kommer de på skolen der alle skal dusje sammen, og det skaper litt problemer. 


Jeg oppdrar min unge til å gå inn i et rom og skifte der, uten at andre ser det. Det 

er noe som både er kulturelt og religiøst. Den oppdragelsen jeg fikk, noe jeg setter 
pris på, dette er noe jeg ønsker mine barn også skal gjøre. Men så kommer han på 
skolen, i tredjeklasse, og da må alle dusje sammen. Det får han ikke lov til. Han 
kan bruke truse mens han dusjer, det er greit. Man kan tilrettelegge for dem. 


(Somalisk kvinne i 30-årene) 


Det samme kommer fram i spørsmålet om svømmeundervisning, der 
mange av de foreldrene vi intervjuet, ønsket kjønnsdeling: 


Kvinne 1: At jenter svømmer bare med andre jenter, det er ingen problem. 

Men hvis jenter og gutter har svømming samtidig, da er det et 
problem. Det at de er sammen, det er det mange foreldre som ikke 
liker. Svømming er viktig, men noen liker ikke at de er sammen. 
Jentene må ha egen svømmetid. 
[Gruppen diskuterer på urdu, før en av de yngre kvinnene opp- 
summerer]: De fleste synes at svømming er viktig, og at man må 
bruke tid til å lære seg det. Men det har noe med kulturelle ver- 
dier å gjøre. Mange foreldre føler seg uglesett når de prøver å for- 
klare dette til skolen. For det første er språket en utfordring. Når 
man er på et foreldremøte og sier at man ikke ønsker at barnet 
skal delta. Men man klarer ikke å forklare helt hvorfor. Bakgrun- 
nen er jo at kulturelle verdier er veldig annerledes. Man har noen 
kleskoder i forhold til religion, der man ikke kan gå i badedrakt 
framfor gutter, for eksempel. Man ønsker jo at både jentene og 
guttene skal lære seg å svømme, men at det skal gjøres i henhold 
til egne kulturelle og religiøse verdier. Mange foreldre prøver å 
formidle dette til lærerne, men mange lærere er veldig rigide på 
at «nei, i Norge så er det slik at gutter og jenter skal svømme 
sammen». Da er det mange foreldre som føler seg umyndiggjort. 
De føler nesten at de blir latterliggjort. Da blir de frustrerte, og 
det blir en konflikt mellom lærere og foreldre. Ofte blir det en 
mistillit som igjen kan føre til en barnevernssak. 

Kvinne 1: Det burde jo gå fint an — at guttene har en dag og jentene en an- 
nen dag? Man kunne gjøre det slik at jentene har svømming den 
ene uken og guttene har gym, og så gjør man det omvendt den 


neste uken. Man må finne en løsning. Vi vil jo at barna skal lære. 

Og svømming er viktig. Men vi ønsker også å skille mellom gutter 


og jenter. 


Intervjuer: Men hvis dere må velge - er det viktigere at man skiller mellom 
gutter og jenter enn at de lærer å svømme? 

Kvinne 3: Ja. Sånn er det i andre land i Europa. På mange skoler er jenter 
og gutter separat. Vi ønsker også det. Det er bra for barna. Jenter 
og gutter. [...] Likestilling er bra, det. Men vi liker ikke jenter skal 
bade sammen med gutter. [...] Barna våre er jo integrert, de er 
født og oppvokst i dette landet. Jeg liker å tro at vi som voksne 
også er godt integrert. Men likevel, vi har noen verdier. Dere vet 
vi er muslimer, dere vet vi kommer fra et annet land og en annen 
kultur. Jeg tror dere ikke må glemme det. 


(Pakistanske kvinner) 


Den samme type konflikt kommer til syne i forbindelse med leirskole. 
Her er det viktig å understreke at de fleste vi snakket med, fortalte at 
barna deres hadde fått være med på leirskole, og at de i stor grad oppfatter 
leirskole som en del av den legitime undervisningen. Blant de eldre som 
vi intervjuet, ga mange likevel uttrykk for bekymring. Følgende utveks- 
ling mellom en eldre og en yngre kvinne kan illustrere: 


Kvinne I: Når de reiser på leirskole, så blir jeg veldig bekymret. De leker jo 
mye sammen, både gutter og jenter. Det er det som bekymrer meg 
mest... 

Kvinne 2: Alle mine barn har vært på leirskole. Jeg tror det er helt vanlig 


nå. Men det har noe med de kulturelle forskjellene vi har. Det 
som er akseptabelt - hvordan jenter og gutter snakker sammen 
- i en norsk sammenheng, er litt annerledes enn det det er i en 
pakistansk sammenheng. Vi tenker at lærerne passer på at det er 
akseptabelt i forhold til norsk kultur. Men ikke i forhold til vår 
kultur. Det at de leker sammen på den måten, eller det at gutter 
og jenter gir hverandre klem, det er akseptabelt i Norge, men det 
kan være uakseptabelt for pakistanske foreldre. Jeg fikk ikke lov å 
dra på leirskole. Min far var på tre foreldremøter på skolen min. 
Til slutt husker jeg at han bare banka i bordet og sa «hun skal 
ikke dra, ferdig med den saken». Og jeg dro ikke. Men etter hvert 

forsto han at det var veldig trygt der, og da fikk mine tre andre 
søsken dra. 
Kvinne I: Men hva er egentlig formålet med å ta barna på leirskole? Hva er 


det godt for? 


I den påfølgende diskusjonen ga de uttrykk for at de ønsket at barna 
skulle få være med på skolens aktiviteter, og at de forsto nytten av å dra 
på leirskole. Men samtidig hadde de begrenset tillit til at skolen ville eller 
kunne ivareta deres ønsker og behov: 


Kvinne 1: Det er snakk om mangel på kunnskap og tillit mellom lærer og 
foreldre. Det er mange foreldre som ikke har den tilliten til selve 
læreren. 

Kvinne 2: Det er ikke bare det. Man har også sett episoder der man har 
reist på leirskole eller turer med idrettslaget, der ungdommen har 
funnet på mye tull, for eksempel drukket alkohol, og idrettslede- 
ren har funnet dem fulle. Foreldrene hører slike historier og tror 
at det skal skje med deres barn. Så det er snakk om tillit og at de 
tror det kan skje med deres barn. Eller barn som har hatt sex da, 
i ung alder. Det har også skjedd. Foreldrene blir jo skeptiske når 
de hører sånne ting ... 

Kvinne 1: Det har både med religion og kultur å gjøre. 


(Somaliske kvinner i 30-årene) 


Mye av bekymringen handler om forholdet mellom gutter og jenter, og 
konflikten mellom foreldre og skole i slike spørsmål er til dels reell - sko- 
len har et annet verdigrunnlag når det gjelder bluferdighet og grad av 
kjønnssegregering enn det mange innvandrede foreldre har. 

Men konfliktene har også en annen side, knyttet til generell usikkerhet 
og kunnskapsmangel. Vi kan illustrere med et eksempel: Ved en Oslo- 
skole skulle en skoleklasse på en fem dagers båttur. I forkant var mange 
av de somaliske foreldrene svært skeptiske. Da vi intervjuet en av forel- 
drene før de skulle på tur, kom det fram at bekymringen ikke først og 
fremst gjaldt kontakt mellom gutter og jenter. Lærerne hadde sagt at de 
skulle sove atskilt, og de stolte på det. Hun fortalte derimot at mange av 
foreldrene var redde for sikkerheten: Ville båten gå på grunn og synke? 
Hva skjer hvis det blir uvær? Er båten trygg? Ville de passe på at barna 

ikke druknet? Gikk det an å lage ordentlig mat på en båt? En far som 
ble fortalt at barna skulle få tildelt ulike oppgaver på båten, og at sønnen 
skulle holde utkikk fra baugen, ble engstelig fordi han trodde at sønnen 
på elleve år skulle ha ansvaret for å hindre at båten gikk på grunn. Etter 
mye arbeid fra skolens side med å informere og trygge foreldrene ble alle 
barna med på tur. 

Og til tross for en generell bekymring var det mange, særlig blant de 
litt yngre informantene, som satte pris på at leirskole nå var obligatorisk: 


Det er også viktig at barn, og unge også, får oppleve det andre barn på deres alder 
får oppleve, for eksempel dette med leirskole. Før var det ikke obligatorisk. Jeg var 
blant dem som ikke fikk dra, og jeg syns det var så dårlig gjort. Det er bra at de 
har gjort det obligatorisk nå, da! [...] Alt det obligatoriske, det må de være med 
på. Det som gjelder for alle barn i landet, så lenge det ikke kolliderer med deres tro 
eller kultur. Det burde de få lov til. 


(Somalisk kvinne i 30-årene) 


Denne informanten ga uttrykk for noe som flere antydet, nemlig at mange 
foreldre syntes det var en lettelse at noe var obligatorisk, ettersom de da 
ikke selv trengte å stå ansvarlig for beslutningen overfor andre. 


Frykten for barnevernet 


At mange innvandrede foreldre frykter barnevernet, er velkjent. Medie- 
oppslag og tidligere forskning har vist til en grunnleggende mistillit 
mellom barnevernet og mange innvandrere, der representanter for ulike 
innvandrergrupper har kritisert barnevernet for manglende kulturforstå- 
else og for «å være ute etter å ta» minoritetsfamilier, mens barnevernsan- 
satte har uttrykt frustrasjon over å bli urettferdig framstilt (Berg mfl., 
2017). Innvandrede familier er overrepresentert i barnevernsstatistikken, 
og dette gjelder særlig midlertidige akuttplasseringer (og i mindre grad 
permanente omsorgsovertakelser). Tidligere forskning har knyttet denne 
overrepresentasjonen dels til kulturelle og dels til sosioøkonomiske for- 
hold (Berg mfl., 2017). Intervjuene i denne studien styrker antakelsen om 
at både frykt og mistro preger forholdet til barnevernet i deler av den 
innvandrede befolkningen. Nesten alle foreldrene vi intervjuet, tok opp 
spørsmålet om barnevernet på eget initiativ, og mange hadde sterke 

følelser for temaet. Flere sa at barnevernet var deres aller største bekym- 
ring ved å skulle oppdra barn i Norge. 

Mange foreldre hadde imidlertid uklare forestillinger om hva slags 
forhold som kunne utløse barnevernstiltak. Særlig blant de somaliske 
informantene var det enkelte som beskrev barnevernet nærmest som en 
permanent vilkårlig trussel, som når som helst kunne komme og hente 
barna. Feil pålegg på matpakka, å komme for sent på skolen, at naboen 
hører barnegråt, var eksempler på hva informanter mente kunne utløse 
tiltak fra barnevernet. Enkelte ga uttrykk for at «barnevernet tror at vi slår 
barna uten grunn» - et utsagn som tyder på at man ikke har en klar opp- 
fatning om lovens grenser. Som vi så eksempler på tidligere i dette kapitte- 
let, var mange dessuten opptatt av at barnevernet undergravde foreldrenes 
autoritet ved å gi barna et forhandlingskort, og svært mange mente at 
dette er noe som barn og unge bruker aktivt i sine hverdagsforhandlinger. 

Årsakene til en slik lav tillit til barnevernet er mange og komplekse, 
og en full analyse av disse ligger utenfor rammene av denne boka. Vi 
vil imidlertid påpeke at dette faktisk representerer en reell konflikt mel- 
lom ulike institusjonelle måter å regulere familierelasjoner på. På den ene 
siden står ideen om at barn er borgere i en stat som beskytter deres ret- 
tigheter som individer. På den andre siden er prinsippet om familien som 
suveren enhet med absolutt autoritet over barna. 

Nok en gang var det de eldre pakistanske kvinnene som mest tydelig 
satte ord på denne konflikten. Følgende utveksling kan illustrere hvordan 
denne motsetningen oppleves sett fra deres side: 


Barnevernet hører bare på ungdommer og ikke på foreldrene. Kanskje barna er litt 
sinte på foreldrene og sier masse ting som ikke stemmer. Og foreldrene får aldri lov 
til å fortelle sin side. Og hvis de forteller, blir de ikke hørt. Systemet tror ikke på dem. 
Vi har familier i hjemlandet. Men her har vi barnevernet. Og det er stor, stor, stor 
forskjell. Man får støtte fra familien eller barnevernet. Vi har ikke familier her. Eller, 
Norge er ikke så familiesystem som den måten vi har i vårt hjemland. Og da er det 
barnevernet som hjelper til hvis det er noen vanskeligheter eller problemer. Men den 
hjelpen er veldig kostbar. Både følelsesmessig og med tanke på religion, kultur, alt. 
Man betaler så mye og får veldig lite til gode. Og det ødelegger familien. Men for ek- 
sempel hvis vi har det vanskelig med barna, noen har kanskje ... har blitt gift i tidlig 
alder, og så de klarer ikke å passe godt på barna. Men de får hjelp fra svigermor, sin 

mor, familie, storesøster, brødre, alt sammen. Men uten å finne feilene. De hjelper, 


de gjør det på best måte og uten å finne feilene hos foreldrene. Uten å dømme dem. 


Men det gjør de i barnevernet her. Så sliter mange av foreldrene med å samarbeide 


med dem. Det blir vanskeligere og vanskeligere, for de har ikke forståelse for det. 


Kvinne 2: 
Kvinne 3: 


Kvinne 1: 


Kvinne 2: 


Kvinne 3: 
Kvinne 1: 


Intervjuer: 


Kvinne 1: 


Kvinne 2: 


Ja. Jeg er også enig med henne. 

Ja. De finner feilene hos deg, heller enn å hjelpe. 

Kanskje det ikke er foreldrene som gjør feil. Kanskje det er bar- 
na, men de hører bare på dem. 

Jeg har vært på mange sånne barnevernsamtaler og møter og 
kurs og sånt. Det står veldig masse positivt om hvorfor barne- 
vernet finnes. For å hjelpe. Men i praksis, det er helt motsatt. 
[...] Derfor vil ikke folk få hjelp fra barnevernet. De vil ikke 
søke hjelp hos barnevernet. 

De er redd for barnevernet. 

Barnevernet ødelegger mellom barn og foreldre. 

I Pakistan, hvis man har problemer og trenger hjelp, vil det 
være mer naturlig at man søker hjelp hos familie og slektninger? 
Ja, de hjelper hverandre. 

De har ikke noe så veldig bra system i staten. Vi bare hjelper i 
familien. [...] Hvis mitt barn er sur på meg, for eksempel, og 
så har vi veldig kontakt med tante, og vi er veldig tett, og vi 
kjenner hverandre veldig godt som familie. Og hvis min datter 
går og snakker med henne, sier hun sikkert: «Ja, det er din feil. 
Det er din mamma, du skal ikke være sånn og sånn. Du må 
vise respekt. Kanskje du har misforstått», eller «Jeg kan gå og 
snakke med mammaen din» og sånt. Og det går greit, og man 
holder det inne i rommet. Kanskje det løser seg? 100 prosent 
sikkert det løser seg. Men hvis mitt barn ringer til barnevernet, 
og to-tre damer kommer med vesker og med makt inn i dette 
rommet. Da kommer det aldri til å løses. Familien blir ødelagt, 
datteren blir fri fra hjemmet, hun vil aldri komme tilbake, og 
foreldrene sitter med bekymring og alt mulig problemer. Og til 
slutt blir alt feil. Og den jenta får nye verdier, nye venner, mis- 
ter helt ... «Nei, kanskje mamma er sur fortsatt, og nå tør jeg 


ikke å gå der, kanskje jeg får lite hjelp.» Kanskje til og med hun 

sladrer noe feil om mamma, og så mamma kanskje må sitte i 
fengsel uten noen grunn. 


(Pakistanske kvinner) 


Bildet av innvandrerforeldrenes forhold til barnevernet var imidlertid 
ikke så entydig som man kunne få inntrykk av her. I gruppesamtalene 
var riktignok hovedinntrykket ofte preget av skepsis mot barnevernet 
som institusjon. Det var imidlertid mange foreldre som fortalte mer 
positive historier om barnevernet. En somalisk far fortalte for eksempel 
en historie om en av sine tenåringssønner. Ifølge faren hadde sønnen 
begynt å skulke og forsømme skolearbeidet. På hverdagene satt sønnen 
oppe hele natta og spilte dataspill, og han nektet å hjelpe til hjemme eller 
å rydde rommet sitt. Moren forventet at faren skulle disiplinere sønnen, 
men uansett hva faren sa eller gjorde, så nektet sønnen å høre. Etter hvert 
utviklet det seg til full konflikt, og barnevernet ble involvert. Faren fryk- 
tet det verste, men ble positivt overrasket da barnevernet satte seg ned 
med sønnen og laget et sett med regler: ikke spille dataspill etter klokken 
elleve på hverdager, rydde rommet sitt en gang i uka. Og til farens store 
overraskelse virket det. Familien fikk et sett med konkrete regler som 
alle kunne forholde seg til, og sønnen respekterte de nye spillereglene. 

Historien var ikke unik. Selv om mange fryktet barnevernet, var det 
mange som ga uttrykk for at de faktisk trengte hjelp, men at de ikke følte 
seg trygge på systemet: 


Det er mange som lurer på disse spørsmålene. Hva gjør jeg hvis barnet mitt ikke 
kommer hjem? Når kan jeg ringe barnevernet? Hvis jeg ringer til barnevernet, blir 
jeg sett på som en dårlig forelder? Hvis jeg sier til barnevernet at jeg er overbelas- 
tet, vil skolen få vite om det? Mange foreldre har en misoppfatning av systemet. 
[...] at det er en sånn felles åpen skjerm. Det er mange foreldre som har bekym- 
ringer som de tør ikke engang å nevne. Fordi de er så redde for at så fort man sier 
«utfordringer» eller «bekymringer», så blir man stemplet som en dårlig forelder. At 
det de sier, vil slå tilbake på dem. 

(Somalisk kvinne) 


Dette var et gjennomgangstema i mange samtaler. Mange foreldre bekym- 
rer seg for sine barn og har et stort behov for hjelp og veiledning i hvordan 
de skal utøve foreldrerollen. Erfaringene med foreldreveiledningskurs 

for innvandrede foreldre har for eksempel vist at mange har stort behov 
for og ønske om støtte og hjelp i forbindelse med oppdragelsen (Sønste- 
rudbråten & Bjørnset, 2018). Mange lurte på om de kunne ta kontakt med 
barnevernet eller andre instanser for å be om hjelp. Samtidig var de ofte 
engstelige for å innrømme overfor utenforstående at de hadde problemer, 
av frykt for at barnevernet skal ta fra dem barna og stemple dem som 
dårlige foreldre. Frykten gjorde at mange lot være å be om hjelp når de 
trengte det. 


Framtiden på spill 

Motsetningen mellom kollektivistiske familiestrukturer og det som kan 
kalles en form for «statssanksjonert individualisme», framstår gjerne som 
en verdikonflikt, blant annet knyttet til hvilke normer som bør gjelde 
angående seksualitet og relasjoner mellom kjønnene. 

Men konflikten kan også forstås som en interessekonflikt - dels mellom 
kjønnene og dels mellom generasjonene. For mange i foreldregenerasjonen 
står det avgjørende slaget om å videreføre ekteskapet som institusjon. Og 
det som står på spill, er også ens egen framtid. For dersom barna tar til seg 
en individualistisk livsførsel, med vekt på egen selvrealisering og frihet til 
å forfølge egne livsprosjekter, vil konsekvensen bli tap av autoritet og status 
for foreldregenerasjonen. Flere frykter også at dette vil resultere i ensom- 
het og til slutt et liv i norsk offentlig eldreomsorg. Norske «gamlehjem» 
framstår sånn sett som et symbol for enkelte på hva som ville skje dersom 
man ikke lykkes i å bevare familieinstitusjonen slik man kjenner den. 


Å videreføre ekteskapet som institusjon 


Ekteskapskulturen i Pakistan er ekstremt sterk. Det å gifte seg er en stor begiven- 
het. Foreldrene mine har aldri spart til noe som helst utenom ekteskapene våre. 
Det var det store, liksom. Tankegangen om at en datter skal gis bort, plettfri, er en 
drivende tanke for mange foreldre. 


(Pakistansk mann i 30-årene) 


Spørsmålet om ekteskapsinngåelser og grad av foreldreinvolvering i valg 
av partnere står ikke sentralt i denne boka. Det er dels fordi vi her ønsker 

å fokusere på mer generelle utfordringer knyttet til oppdragelse av barn 
og ungdom, og dels fordi dette er et tema som er grundig dekket i andre 
studier (se f.eks. Bredal, 1998, 2006a, 2011; Kavli & Nadim, 2009; Elgvin & 
Grødem, 2011). Bekymringer knyttet til barnas framtidige muligheter på 
ekteskapsmarkedet er imidlertid en sentral drivkraft i den mer generelle 
utøvelsen av sosial kontroll over barn og unge, og da særlig knyttet til 
jenters seksualitet og ærbarhet. Vi vil derfor si litt om hvilken betydning 
videreføring av ekteskapet som institusjon har for en del foreldre. Vi kan 
begynne med ekteskapets posisjon i hjemlandene. 

I samfunn der familie og slektskap har mer omfattende politiske og 
sosiale funksjoner, er ekteskapsinngåelser og valg av ektefeller et sentralt 
anliggende for langt flere enn de som skal gifte seg. Ekteskapet utgjør ofte 
en allianse mellom storfamilier, rammet inn av sosiale strukturer som 
klan, kaste og religion. Å bevare storfamiliens struktur og kontinuitet 
handler i stor grad om at barna blir godt gift. Ekteskapsinstitusjonen er 
imidlertid noe ulik i de tre gruppene. I Pakistan - og særlig på lands- 
bygda der mange norskpakistanere har sitt opphav - står tradisjonen 
med arrangerte ekteskap sterkt. Religion, kastetilhørighet og ættelinjer 
legger sterke føringer på potensielle kandidater, og søskenbarnekteskap 
har tradisjonelt vært vanlig. Ekteskapspraksis i den norskpakistanske 
innvandrerbefolkningen har gjennomgått betydelige endringer, noe vi 
skal se nærmere på i kapittelet om sosial endring. Et godt ekteskap regnes 
likevel fortsatt blant mange pakistanere som et viktig mål på om man har 
lykkes i oppdragelsen. 

I Somalia har ekteskapet en annen status enn i Pakistan. Dels har 
dette historiske røtter. Mens endogame ekteskap (innenfor egen slekts- 
gruppe) tradisjonelt har vært viktig for å videreføre kontroll over jord i 
den pakistanske landbruksøkonomien, har eksogame ekteskap (utenfor 
egen slektsgruppe) vært viktig for å sikre allianser på tvers av grupper 
i Somalia. I motsetning til Pakistan har man i Somalia dessuten tradi- 
sjon både for foreldrearrangerte ekteskap og egeninitierte ekteskap eller 
«kjærlighetsekteskap». Arrangerte ekteskap regnes ofte som en «siste 
utvei» dersom man ikke selv finner en passende make (Abdullahi, 2001). 
Mens kvinnen i pakistanske ekteskap primært har sine forpliktelser 
overfor mannens foreldre, beholder somaliske kvinner i større grad sine 

bånd til sin egen familie. Det er dessuten stor aksept for skilsmisse, og 
til dels praktiseres også midlertidige religiøse ekteskap (ofte bare kalt 
nikah), som gjør det mulig å ha mer avgrensede kjæresteforhold uten å 
bryte forbudet mot sex utenfor ekteskap. Æresdrap er ikke vanlig i Soma- 
lia, i motsetning til i Pakistan, som har de høyeste registrerte forekom- 
stene av slike drap i verden > Videre har det vært langt mer vanlig med 
polygame ekteskap, der islamsk lov tillater opp til fire koner. Til sist er 
det verdt å nevne at den tradisjonelle semi-nomadiske jordbrukshushold- 
ningen - der kvinnen har ansvaret for gården mens mennene er borte 
med husdyrene store deler av året — innbyr til langt større grad av selv- 
stendighet blant kvinner (Lewis, 1994). I den norsksomaliske diasporaen 
står ekteskapet som institusjon svakt, og som vi så i metodekapittelet, 
hvor sentrale kjennetegn ved de ulike gruppene ble presentert, er mange 
somaliske kvinner i praksis aleneforsørgere. 

Tamiler på sin side har tradisjonelt hatt en familiestruktur som på en 
del områder likner den i Pakistan, og som i mange deler av Sør-Asia har 
arrangerte ekteskap har vært utbredt. Ekteskapet står fortsatt svært sterkt 
som grunnenheten i samfunnet. Men i motsetning til både i Pakistan og 
Somalia — hvor religiøse forestillinger knyttet til islam begge steder legger 
sterke religiøse føringer på ekteskapspraksis — så er religion mindre viktig 
for tamiler (både hinduisme og kristendom er utbredt blant tamiler, og 
det finnes også en muslimsk minoritet). Den interne strukturen har der- 
imot i stor grad blitt preget av den politiske mobiliseringen for tamilsk 
selvstendighet (Engebrigtsen & Fuglerud, 2009). 

Til tross for store forskjeller i de tre gruppene er bekymringen for 
framtidige ekteskapsmuligheter en sentral drivkraft for foreldres utøvelse 
av sosial kontroll over ungdom for de fleste foreldre, og da særlig jenter. 
Å lykkes med å kontrollere unge jenters seksualitet regnes av de fleste for- 
eldrene som helt avgjørende for deres muligheter på ekteskapsmarkedet. 
Det følgende sitatet fra en eldre pakistansk kvinne illustrerer hvordan 
tradisjonelle idealer om kyskhet og kvinners ærbarhet, arrangerte ekte- 
skap og familiens ære henger nært sammen særlig i den eldre generasjo- 
nen pakistanere i Norge. 


5  Sehttp://hbv-awareness.com/ 

Intervjuer: Er det viktigere å passe på jentene? 
Det er riktig. Jenta har litt mer ære enn gutt. Hvis min datter har 
en kjæreste, ikke sant. Hun har kroppskontakt, ikke sant, som jeg 
ikke vet om. Og så kommer det en familie til meg, og vi planlegger 
giftermål. Og jeg sier «Ja, min datter er 20 år eller 21 år, og hun 
er ikke gift.» Fordi ut fra det jeg vet, så er hun ikke gift. Men på 
andre måter, kanskje hun er gift? Og nå planlegger vi giftermål, 
og de i den andre familien stoler på meg, at nei, hun er ikke gift. 
Men man vet jo ikke om de er gift eller ikke gift! Og der kommer 
problemene. Derfor legger vi mer vekt på jentene. Hvis de er ugift, 
da må vi vite om de er ugift. Hvis de har gjort noe annet, da må 
vi vite det. For vi kan ikke si «vi er sånn og sånn», og så etterpå 
oppdager de at det er ikke sant. Da begynner problemene, mellom 
mann og kone, mellom begge familier. Det handler om ære. Fordi 
hvis hun [peker på sidekvinnen] sier: «Å, din datter er så snill og 
grei, og jeg liker deres familie, jeg kjenner dere. Jeg spurte min 
gutt, han også liker henne. Kan vi inngå ekteskap?». Men noen 
ganger lever de dobbeltliv. Den som hun ser, og den som jeg ser, 
det er den samme. Men når hun er ute, kanskje hun er noe helt 
annet? Da har vi mistet ære. Ikke sant — en ting som jeg beskriver 
som veldig bra, og etterpå viser det seg at den er ikke så bra som 
jeg beskriver. Det er feil. Det er skuffelse. Man har selvrespekt, 
ikke sant. [...] Og du kan ikke være stolt av det, hvis din datter 
hadde fem kjærester før den hun er nå. Og nå skal vi planlegge 
stort ekteskap? [...] Jeg kan aldri være stolt av det. Og det er ære. 


(Pakistansk kvinne i slutten av 50-årene) 


Mange bekymrer seg også for guttenes sjanser på ekteskapsmarkedet, 
men dette er ikke i samme grad knyttet til kyskhet. Interessant nok var 
spørsmålet om forskjellen mellom gutter og jenter når det gjaldt regler for 
seksuell kyskhet og behovet både for å kontrollere barnas atferd og for å 
minimere risiko for at rykter skulle oppstå, noe som ofte aktiverte en dis- 
kusjon om forholdet mellom religion og kultur. Svært mange kom med 
utsagn om at «Ifølge islam er det likt for gutter og jenter, men i praksis 
er det forskjell». Hos en del kunne dessuten forholdet mellom religion og 
kultur oppleves som betent, som blant disse kvinnene: 

Intervjuer: De reglene dere sier nå, det gjelder for både gutter og jenter? 

Kvinne I: Ja, ja, ja. Det er likt, egentlig. Vår religion sier at det er helt likt for 
gutter og jenter. 

Kvinne 2: Men det praktiseres ikke helt sånn, da ... 

Kvinne 1: Jo, jo, det er helt likt. 


[Her bytter samtalen over på urdu, og det bryter ut en krangel 
mellom flere av deltakerne. Noen gir uttrykk for at man må være 
mye strengere med jentene enn med guttene, mens andre argu- 
menterer for at religionens krav bør gjelde for begge kjønn. En av 
kvinnene formaner de andre om at det er best å si at religionens 
krav til likebehandling gjelder, selv om det ikke er slik i praksis. 
En av de andre kvinnenes innvendinger blir avfeid med at hun 
kun har sønner selv og derfor ikke forstår at «døtre må tilhøre 


sine foreldre».] 


Utvekslingen illustrerer noen metodiske utfordringer ved å bruke inter- 
vjuer — og kanskje særlig gruppeintervjuer — til å studere sensitive temaer. 
Samtidig viser den hvordan kulturelle praksiser har mindre legitimitet 
enn religiøse krav, noe vi skal komme tilbake til senere. 

Her er det interessant å nevne at det var en tydelig generasjonsforskjell: 
De eldre — særlig blant pakistanerne — ga ofte uttrykk for at kulturens 
krav til kvinners ære var avgjørende, og at det ikke var så farlig med gut- 
tene, uavhengig av hva religionen sier. De yngre la i større grad vekt på at 
religionen tilsier samme krav til begge kjønn. De fleste var imidlertid helt 
åpne om at de bekymret seg for litt ulike ting når det gjaldt gutter og jen- 
ter. Bekymringer for gutter var gjennomgående knyttet til kriminalitet, 
rus, skulking osv., mens bekymringene for jenter handlet om seksualitet 
og ærbarhet. Som en somalisk kvinne i 40-årene uttrykte det: «Hvis jenta 
får dårlig rykte på seg, så blir jo foreldre bekymret for at hun ikke skal bli 
gift.» En annen somalisk kvinne uttrykte det slik: 


Det er mye enklere for en gutt å ha en kjæreste enn for en jente. Fordi for en jente 
så vil det koste familien ganske mye i form av prat. Mens for en gutt så vil det ikke 
henge ved. For jenta vil den historien være i rullebladet hennes for resten av livet. 
Det vil ikke glemmes. Det vil ikke eldes. [...] Hver gang noen kommer og spør. Det 


er jo familien som liksom skal håndtere det med ekteskap. Det er ikke gutten alene 

og jenta helt alene som skal avtale. Og når gutten først sier «Det er en fin jente», 
så sier familien «Okei, men vi skal bare sjekke ut blant familien hennes». Og da vil 
det veldig fort komme ut. Og da er det litt sånn at «Vet du hva, den familien vil vi 
ikke ha noe med å gjøre. Fordi hun jenta ... Gud vet hva hun har gjort». Og har 
du vært sammen med én, så kan du jo like gjerne ha vært sammen med hundre. 
Det spiller ingen rolle. Løpet er kjørt. 


(Somalisk kvinne i 40-årene) 


Når spørsmål om ekteskap kom opp, var imidlertid mange somaliere 
opptatt av å understreke at de ikke var like strenge som pakistanere: 


Du må huske. Når det gjelder damer, så er det stor forskjell på pakistanere og so- 
maliere. De [pakistanske] er avhengige, men de somaliske jentene, de er fri, de kan 
gifte seg med hvem som helst, de kan gå, vi har ikke kontroll på dem! 


(Somalisk mann i 40-årene) 


At somaliske menn har begrenset kontroll over «sine» kvinner, stemmer 
godt med det generelle inntrykket fra samtalene. Mange av mennene 
understreket imidlertid også at de hadde relativt liten kontroll og innfly- 
telse over sine egne barn. Mange bodde ikke fast sammen med barna og 
hadde begrenset forsørgeransvar eller -evne, selv om de gjerne var invol- 
vert som fedre. Når vi diskuterte temaer som ryktekultur og strenge moral- 
normer, var enkelte somaliske menn vel så opptatt av at de selv ble utsatt 
for strenge krav — for eksempel knyttet til bruk av rusmidler som alkohol, 
khat og hasj - enn av hvilke krav man skulle stille til ungdommen. Mange 
ga dessuten uttrykk for at de hadde en viss forståelse for at også ungdom- 
mene hadde et pragmatisk forhold til religiøse og kulturelle påbud. 

Også tamilene som ble intervjuet i denne studien, ga uttrykk for litt 
andre ekteskapsidealer og -praksis enn det som kom til uttrykk blant 
pakistanerne. Selv om arrangerte ekteskap har vært vanlig tidligere, 
mente de fleste informantene at det ikke lenger var utbredt. Samtidig 
hadde de svært klare oppfatninger om hva som var ideelle ekteskapskan- 
didater, og uttrykte en forventning om at familiens ønsker og behov ble 
ivaretatt. Men der pakistanerne og somalierne gjerne trakk inn religion 
som avgjørende for barnas ekteskapsvalg, var tamilene opptatt av å vide- 
reføre tamilsk språk og kultur: 

Vi følger religionen, ja, men språket er førsteprioritet. Hvor vi kommer fra. Det 

gjelder uansett om man er katolikk, hindu eller muslim. Språket kommer først! 

Intervjuer: Hva om man har en jente og hun velger å gifte seg med en 
nordmann? 
Jeg tenker at det er litt risikabelt. Jeg har valgt å gifte meg med en 
tamilsk fordi jeg er usikker på det å gifte meg med en nordmann. 
Der kommer kultur og språk inn. 

Intervjuer: Hva med å gifte seg på tvers av religion, da, innad blant tamiler? 
Ja, det er vanlig. Ikke noe problem. 

Intervjuer: Hva med en singaleser? 
Det er noe annet. Hvis barna mine vil gifte seg med en singale- 
ser, så sier jeg nei. Selvfølgelig, jeg hater dem. Vi kan ikke være 
sammen med dem. [...] Det kan bli krangling, slåsskamp, og så 
dreper de hverandre. Tenk på nordmenn på 50-tallet, hvis de gif- 
tet seg med en tysker ... Dere hater kanskje ikke tyskerne nå, men 


før?! Vi glemmer ikke ennå. 


At barna velger «riktig» ektefelle, er helt avgjørende for den kulturelle 
kontinuiteten, og for mange foreldre er bekymringer rundt barna i 
oppveksten knyttet til hvordan deres valg i dag vil påvirke framtidige 
ekteskapssjanser. 

Det var imidlertid stor variasjon foreldre imellom når det gjaldt hvor 
sterke føringer disse bekymringene legger på den sosiale kontrollen med 
de unge. Mens noen ga uttrykk for at det var nødvendig med nærmest 
absolutt kontroll over de unges seksualitet og sosiale relasjoner for å sikre 
deres sjanser til å bli godt gift, ga mange - og da særlig de litt yngre - 
uttrykk for at det burde være rom for utprøving og feilsteg blant ungdom- 
men, dog helst innenfor visse grenser og gjerne med diskresjon. 


Frykten for gamlehjemmet 

Når staten ikke tilbyr annen trygghet i alderdommen enn det barna kan 
sørge for, så får naturlig nok ekteskap og barnefødsler karakter av mate- 
riell livsforsikring. I land som Pakistan, Somalia og Sri Lanka er det en 
selvfølge at barn har plikt til å ta seg av sine foreldre når de blir gamle - 
det er tross alt ingen andre som vil gjøre det. I patriarkalske samfunn 

vil dessuten de eldre ikke bare ha krav pa å bli ivaretatt av sine barn — de 
beholder også status og autoritet i alderdommen. Slik er det ikke i Norge. 
Det offentlige har det primære ansvaret for eldreomsorgen, samtidig som 
mange eldre opplever at deres status og autoritet forvitrer med alderen. 

For mange innvandrere framstår norsk eldreomsorg som et symbol 
på det kalde og egoistiske moderne samfunnet. På spørsmål om hva 
foreldrene bekymret seg mest for, dersom de skulle «mislykkes» i å 
oppdra sine barn på en god måte, så var nettopp frykten for å bli plas- 
sert på gamlehjem noe som ofte kom opp. En somalisk kvinne uttrykte 
det slik: 


Jeg er redd for at når jeg blir gammel, så tar de meg til sykehjemmet. Jeg er redd for 
det. Vi har ikke den kulturen. Kulturen vår er at man skal ta vare på foreldrene. 
Det er en viktig kultur for meg. 


(Somalisk kvinne i 40-årene) 
Denne pakistanske kvinnen ga uttrykk for det samme: 


Og så kaster de [nordmenn] ut foreldrene! I Pakistan passer vi på foreldre til dø- 
den, ikke sant. For barna er det viktig med foreldre. Når vi trenger hjelp, de passer 
på oss, og når våre foreldre er gamle, kan vi ikke kaste ut de gamle. Vi må ha 
respekt. 

(Pakistansk kvinne i 50-årene) 


Frykten for å bli ensom og forlatt på et norsk gamlehjem henger nært 
sammen med frykten for å miste status og autoritet. En pakistanskfødt 
kvinne som hadde kommet til Norge som barn, forklarte det slik: 


Foreldrene er vokst opp i et samfunn hvor de eldre er kongen på haugen. Det de 
sier, det er loven. Min farmor kunne ringe og si til min far «feiringen i år skal 
være hos broren din». Og da var det ikke tale om noe annet. Det der med å stille 
spørsmål hvis noen eldre sa noe til deg — det var sett på som en stor fornærmelse. 
Vi kunne ikke gjøre det. 

(Pakistanskfødt kvinne tidlig i 40-årene) 


For mange foreldre som har kommet til Norge som voksne, er kontrasten 
til egen barndom stor — også når det gjelder praktisk ansvar og forpliktel- 
ser. En somalisk mor uttrykte det slik: 

I Somalia er det slik at barn skal dra på skolen, komme fra skolen, komme hjem, 


lage mat, gjøre husarbeid. Mens her i Norge er det foreldre som gjør alt, til og med 


lage matpakke! 


(Somalisk kvinne i 30-årene) 


For mange innvandrede foreldre er det med andre ord mer enn kul- 


turelle verdier som står på spill, det er deres egen framtid. Mange 


engster seg for at dersom barna tar til seg en mer liberal og indivi- 


dualistisk livsanskuelse, og dersom de gifter seg med noen som ikke 


deler de samme perspektivene på familie og ansvar, så vil de selv ende 


opp ensomme og forlatte på et kaldt norsk gamlehjem. Antakelig er 


deres bekymring velbegrunnet. At bekymringer for egen alderdom er 


en sentral drivkraft for mange foreldre, understrekes også av personer 


i hjelpeapparatet. En konfliktmegler ved et familievernkontor i Oslo 


som har mye erfaring med å megle i saker knyttet til tvangsekteskap, 


kunne fortelle følgende: 

Jeg tror at en del foreldre har en drøm om å tilbringe alderdommen mer og mer i 


hjemlandet. Og for at de skal kunne reise og bo der, i vinterhalvåret, så må de vite 


at barna skjøter seg her. Ofte så handler det om å få barna godt gift. «Når vi har 


fått alle barna våre godt gift, da kan vi reise til Pakistan, i det svære flotte huset 


med svømmebasseng og dørvakt», ikke sant, og så «kan vi leve godt der, halvpar- 


ten av året». Men barna må først giftes godt. 


Intervjuer: 


Da kan man ikke ha en ugift datter som bor på hybel i Oslo? 
Nei, det går ikke, da må de være her og passe på. Sånn at det ene 
handler om det med alderdom og å frigjøre seg. Og så tror jeg jo 
at mange er kjemperedde for det med gamlehjem. Det er jo helt 
klart. Det er jo en av de tingene som fra et mer kollektivistisk syn 
er helt forkastelig med vår kultur, det at vi putter barna våre i 
barnehage og våre eldre i gamlehjem og lar fremmede ta vare på 
familien vår som om de var kyr på en låve, liksom. Det er også 
noe av grunnen til at man importerer ektefeller fra hjemlandet, 
for da får vi i hvert fall en god pakistansk, godt oppdratt sviger- 
datter som vet å vaske oss nedentil og mate oss når vi blir så 
gamle at vi trenger det, ikke sant. 


(Konfliktmegler, familievernkontor) 

Det er likevel verdt å merke seg at stadig flere eldre innvandrere fak- 
tisk benytter seg av norsk eldreomsorg og bor på gamlehjem (se f.eks. 
Ingebretsen 2010). Som vi skal se nærmere på i kapittel 7, pågår det store 
endringer i alle de tingene vi har trukket fram i dette kapittelet. Et gjen- 
nomgangstema i intervjuene med foreldrene var at de i nesten alle spørs- 
mål opplevde at de måtte endre sine prioriteringer. Dette gjelder også 
spørsmålet om gamlehjemmet. 


De siste årene har jeg lagt merke til at når du snakker med eldre menn og kvinner, 
i forhold til dette med alderdom og å bli tatt vare på og sånne ting, så sier de at 
«Ja ja, vi kommer jo til å havne på gamlehjem og dø alene». Hvis min mor sier 
det, så sier jeg jo at «nei, men mamma, jeg skal passe på deg!» «Ja ja, men du har 
jo dine egne ting.» Så det har blitt en sånn ubevisst norsk tankegang, eller kanskje 
ikke norsk, men de tar det nesten som en selvfølge. Man har begynt å få aksept for 
det. Før var det en utenkelig tanke. Svigerfaren min, han kunne fortelle at han har 
møtt på en venn som jobbet på fabrikk, «vet du hva. Han har fem sønner, men han 
bor på gamlehjem». Han var helt sjokkert! «Hvordan er det mulig at man har fem 
gutter, og allikevel bor man på gamlehjem?» Men flere av de eldre i vår krets har 
bodd og bor på gamlehjem, og barna besøker dem ofte. Helsemessige utfordringer 
gjør at det må bli slik. Jeg er jo vokst opp i et tradisjonelt pakistansk hjem. Der blir 
man opplært til å ta vare på familien og foreldre og sånt. Men når jeg tenker på 
mine barn nå, så tenker jeg at jeg ikke kan stille slike krav til dem. 


(Pakistanskfødt kvinne i 40-årene) 


Forskjeller mellom de tre gruppene 


Så langt i dette kapittelet har vi lagt vekt på opplevelser som er felles for 
mange innvandrede foreldre: savnet etter hjemlandets familiefellesskap, 
opplevelsen av å mangle gode verktøy, frykten for det ukjente, følelsen 
av at ens egen identitet er under press, en viss varsomhet og skepsis i 
møte med offentlige institusjoner og en usikkerhet over hva framtiden 
vil bringe. Det er selvsagt betydelig variasjon med tanke på hvor sterkt 
disse tingene oppleves, og ikke minst i hvordan disse erfaringene preger 
deres utøvelse av foreldreskap. Ulike foreldre kan være mer eller mindre 
religiøse, de kan være mer eller mindre konservative, de kan ha ulike 

økonomiske ressurser, ulik grad av utdanning og forståelse av hvordan 
det norske samfunnet fungerer, og de kan være mer eller mindre inn- 
vevd i tette familiefellesskap. Mange vil likevel til en viss grad ha kjent 
på de erfaringene vi her har diskutert. Samtidig er det noen gjennom- 
gående forskjeller mellom de tre landgruppene vi har studert, som er 
verdt å nevne. Disse forskjellene har særlig å gjøre med sosiale nettverk 
og identitet. 

Når det gjelder sosiale nettverk, ga foreldre i alle tre gruppene uttrykk 
for at migrasjonserfaringen hadde ført til oppløsning av tradisjonelle 
familiestrukturer. Det er likevel noen forskjeller i faktisk familiestruktur 
i Norge mellom somaliere, pakistanere og tamiler. 

Somaliere skiller seg ut i den ene enden. Den somaliske diasporaen 
i Norge er preget av familieoppløsning og interne konflikter (se Horst, 
2013). Som vi så i presentasjonen av de tre gruppene i metodekapittelet, 
oppga hele 59 prosent av ungdommene at de ikke bodde sammen med 
begge foreldrene, sammenliknet med 10 prosent blant de med bakgrunn 
fra Sri Lanka, 18 prosent av ungdommene med pakistansk bakgrunn og 
33 prosent av ungdommene uten innvandrerbakgrunn. Dette henger dels 
sammen med forhold i somalisk kultur, dels med borgerkrig og flyktning- 
tilværelse, og dels med situasjonen i Norge. Somaliske ekteskapsrelasjo- 
ner har innenfor det tradisjonelle seminomadiske jordbrukssamfunnet 
vært preget av en viss autonomi, der kvinner har hatt ansvar for hus- 
hold og dyrking, mens mennene er borte fra hjemmet i lengre perioder. 
Men Somalia er likevel et patriarkalsk samfunn, der menn har autori- 
tet og økonomisk og politisk makt. I Norge er dette svært annerledes. 
Somaliske menn har i liten grad innpass på det norske arbeidsmarkedet, 
mange har svært lave inntekter, og en del sliter med rus og sosiale proble- 
mer. Somaliske kvinner med mange barn har langt bedre tilgang til øko- 
nomisk sikring gjennom velferdssystemet, i egenskap av å være mødre 
med ansvar for mindreårige barn. Maktforholdet mellom kjønnene er på 
mange måter snudd på hodet - og mennene sliter med å fylle sin tradi- 
sjonelle funksjon som forsørger i familien. Familien som institusjon har 
blitt vesentlig svakere blant en del somaliere i Norge, og særlig mennene 
er skjøvet ut. Dette var noe mange av de somaliske mennene vi intervjuet 
i denne studien, var opptatt av: 

Nei, skilsmisse var ikke så vanlig i Somalia. Mens her er det vanlig med skilsmisse. 
Så fort de får barn, de kaster deg ut. [...] de ringer politiet [...] for hun vil bestem- 
me selv, vil ha sin egen inntekt, hun vil ikke blande deg inn i det. 


(Somalisk mann i 40-årene) 


Kvinnene på sin side kritiserte at mennene ikke bidro til eller tok ansvar 
for familien. Samtidig viste intervjuene at mange somaliske fedre opp- 
lever store utfordringer når det gjelder å følge opp sine barn og å være 
rollemodeller - ikke minst for sine sønner. I overgangen fra det soma- 
liske til det norske samfunnet har morsrollen vært langt lettere å overføre 
enn farsrollen. Fedrene som ble intervjuet i denne studien, fortalte om 
hvordan deres egen barndom var preget av disiplinering gjennom grov 
vold fra fedre, som for øvrig var emosjonelt og fysisk fraværende i store 
deler av oppveksten. Da jeg i en gruppesamtale spurte om det hendte at 
de fikk en ørefik i barndommen i Somalia og illustrerte med en håndbe- 
vegelse, begynte for eksempel alle å le. «Ingen får ørefik sånn. Det var mer 
sånn som dette», hvorpå informanten illustrerte voldsomme slag med 
knyttneve. Alle fedrene var opptatt av at de ikke ønsket å bruke samme 
metoder i egen barneoppdragelse, men de opplevde verken å ha gode 
alternativer eller en tydelig funksjon eller rolle å spille i familien. Den 
somaliske morsrollen — preget av nærhet, omsorg og husholdningsarbeid — 
har sånn sett vært mye lettere å overføre til en norsk kontekst. Samtidig er 
det ingen tvil om at somaliske mødre i stor grad ofte står alene i ansvaret 
for barneoppdragelsen. 

Og mens familien står svakt, er den somaliske diasporaen preget av 
konflikter og fragmentering. Somaliske foreldre har med andre ord lite 
nettverksressurser å trekke på innenfor sine miljøer. Denne situasjonen 
forsterkes av en utbredt fattigdom. Ifølge SSB vokser 79 prosent av barn 
med somaliske foreldre opp i fattigdom, mot 38 prosent i innvandrer- 
befolkningen generelt og 6 prosent i den innfødte befolkningen uten 
innvandrerbakgrunn. 

Ett av de få virkemidlene som somaliske foreldre selv trakk fram som 
en slags siste utvei, var å sende barna til Somalia. Dette er langt vanli- 
gere blant somaliere enn andre innvandrergrupper. I survey-dataene våre 
(som ligger til grunn for analysene i kapittel 6) svarte nesten fire av ti ung- 
dommer med somalisk bakgrunn som enten var født i Norge eller som 

kom til Norge før skolealder, at de hadde gått på skole i andre land enn 
Norge. I alle andre innvandrergrupper var andelen langt lavere. Vi vet 
ikke hva slags skolegang disse svarene dreier seg om, eller hvor den fant 
sted, men overrepresentasjonen i den somaliske gruppen henger sann- 
synligvis sammen med praksisen med såkalte «kulturrehabiliteringsrei- 
ser» der «uregjerlige» barn sendes til hjemlandet for en periode. De fleste 
snakket om å sende barna for å bo hos slektninger, men kommersielle 
«koranskoler» som retter seg spesifikt mot bekymrede foreldre i Vesten, 
var også kjent blant foreldre. En del vi snakket med, hadde blitt skremt av 
NRKs avsløringer av vold og overgrep mot norsksomaliske barn på slike 
koranskoler*, men mange hadde ikke hørt om disse oppslagene, og flere 
var positive til at skolegang i Somalia kunne være et godt virkemiddel 
dersom de unge har begynt å vanke i et «dårlig miljø». Flere la imidlertid 
vekt på at det var dyrt. Enkelte av våre informanter fortalte for eksem- 
pel at de selv ikke hadde sendt barna sine til skoler i Somalia, men at de 
gjerne skulle gjort det dersom de hadde hatt råd. Andre var kritiske og 
bekymret for at lengre utenlandsopphold ville gå ut over barnas skole- 
gang i Norge. De fleste la imidlertid vekt på at dette likevel var en siste 
utvei, dersom ungdommene har rotet seg inn i alvorlig trøbbel eller det er 
akutt fare for at barnevernet vil overta omsorgen. 

Den tamilske gruppen skiller seg ut i motsatt ende. De beskrev en 
situasjon der de langt på vei hadde lykkes med å rekonstruere et støtte- 
nettverk. Dette nettverket var dels knyttet til familie og dels knyttet til 
en større felles tamilsk identitet, gjerne i sammenheng med organisasjo- 
ner som Tamilsk Ressurs- og Veiledningssenter (TRVS). TRVS er en av 
flere organisasjoner for tamiler i Norge som tilbyr en rekke aktiviteter 
som leksehjelp, morsmålsundervisning, sosiale sammenkomster, valgde- 
batter, feiringer av høytider osv., og som brukes aktivt av svært mange 
tamiler i Oslo og omegn (Sinnathamby, 2013). De tamilske informantenes 
beskrivelser av hvordan det var å oppdra barn i Norge, skilte seg fra de 
to andre gruppene ved at de opplevde å ha langt mer støtte. Følgende 
utveksling mellom to tamilske fedre kan illustrere hvordan tamilene i 
stor grad opplever å faktisk ha et nettverk som kan bistå i hverdagen: 


6 Se https://www.nrk.no/nyheter/koranskoler-1.13851747 

Intervjuer: Hvis en av dere merker at tenåringen får litt dårlige venner, eller 
du blir bekymret for at de holder på med noe tull — hva gjør dere 
da? 

Mann 1: Da søker jeg opp venner. Jeg ringer og sier at min sønn gjør sånn 
og sånn. Hvis du ser han, kan du si ifra til meg? Søker i alle 
kanaler. 

Mann 2: Hvis jeg for eksempel ser at datteren hans står og henger med 
ett eller annet som ikke er bra, da tipser jeg han, ikke sant. «Ta 
vare på datteren din.» Samme som han ville gjort med mitt 


barn. Ungdom skal ikke gå feil vei. Vi står sammen og hjelper 


hverandre. 

Intervjuer: Det at dere har disse samlingene [i regi av TRVS], er det en 
ressurs? 

Mann 1: Ja, skikkelig! [Alle rundt bordet bifaller.] Jeg søker hjelp umiddel- 


bart. Jeg skal ikke holde problemet inni meg, da blir jeg desperat 
og syk av det. Jeg skal bare få det ut og snakke med vennene mine 
om det. Hvis jeg har problemer, ville jeg foretrukket å få hjelp av 
de tre [peker på kameratene ved bordet]. En ting jeg er stolt av, er 
at tamilene har en veldig bra egenskap — respekt. Vi har respekt 
uansett hvem det er. Det tror jeg holder kulturen vår på riktig 
plass. Det er en veldig bra egenskap vi har, da. 

Mann 2: Det ser du når det har vært et dødsfall. Da får du minimum 500 
personer i begravelsen. Det viser solidariteten, hvordan vi samles, 
hvor knyttet vi er til hverandre. Jeg kjenner ikke den som bor der, 
men jeg drar i begravelsen for å markere støtte. Han kommer fra 
langt unna, men vi samles, alle sammen. Det er veldig bra. 

Mann 1: Og så har vi aktiviteter for barna. Vi har fotballkamp med tami- 
lene, svømmekonkurranser, musikk, dans, friidrett, masse sånn 
felles samling, som gjør at vi er tett. Vi kjenner jo miljøet veldig 
godt, fordi vi på ett eller annet vis møter de folkene. Det styrker 
oss jo. [...] Det viktigste er å gi barna et sted å gå til, noe annet 
enn gata og kriminalitet. For eksempel sønnen min som går i ti- 
ende klasse nå, han er med på samling her hver lørdag. Så da 
lærer de hva som er bra. Og de er veldig glad for å komme. De 


venter på lørdagen, og de skal komme hit og treffe venner. [...] 

Vi har et kodeprinsipp: Hvis en sliter, så står vi der, alle sammen 
for å hjelpe til. Hvis en har et problem, så deler vi problemet med 
han. Vi sørger med han. Vi er veldig tette. 


(Fedre med bakgrunn fra Sri Lanka, i 30-årene) 


De tamilske informantene beskrev her det som i faglitteraturen gjerne 
kalles etnisk sosial kapital, og som kunne aktiveres i oppdragelsen av 
barna. Som det har blitt påpekt i tidligere studier, er dette fellesskapet 
sterkt knyttet til den tamilske kampen for politisk selvstendighet på Sri 
Lanka (Engebrigtsen & Fuglerud, 2009. Etter at de tamilske tigrene ble 
nedkjempet i 2009 og borgerkrigen tok slutt, har den tamilske diasporaen 
endret fokus, fra å støtte kampen for selvstendighet til å støtte opp om å 
vedlikeholde tamilsk språk og kultur. Organiseringen av dette arbeidet 
har hatt stor betydning for tamilers integrasjon i Norge, gjennom å tilby 
et organisert fellesskap, med blant annet leksehjelp, informasjon og sosi- 
ale arrangementer. Denne formen for fellesskap og støtte var i langt min- 
dre grad tilgjengelig for de pakistanske og særlig de somaliske foreldrene. 

Når det gjelder opplevelsen av at egen identitet står under press, var det 
en sentral forskjell mellom pakistanerne og somalierne på den ene siden 
og tamilene på den andre. Informanter fra alle tre gruppene ga uttrykk 
for at deres identitet var under press, og at et av de sentrale målene i bar- 
neoppdragelsen var å beskytte denne identiteten. Men det var en betyde- 
lig kontrast i hvordan de oppfattet forholdet mellom egen identitet og det 
norske samfunnet. 

De pakistanske og somaliske foreldrene knyttet i stor grad sin identitet 
til religion og det å være muslim. Og islam ble i stor grad forbundet med 
regler for kjønn og seksualitet. Når informantene argumenterte for at 
skolen burde tilrettelegge for kjønnsdelt svømmeundervisning, at barna 
ikke skulle dusje nakne etter gymtimen osv., ble det gjerne begrunnet 
med «dere må huske at vi er muslimer». Mange informanter hadde i hvert 
fall til en viss grad en opplevelse av at deres muslimske identitet sto i 
et motsetningsforhold til det norske storsamfunnet. Og denne motset- 
ningen utspilte seg i noen tilfeller som en konflikt over hvem som skulle 
bestemme over ungdommenes liv. 

De tamilske foreldrene var i likhet med de somaliske og pakistanske 
informantene opptatt av at egen kultur var under press, og at de jobbet 


82 


FORELDREPERSPEKTIVER PÅ Å OPPDRA BARN I EN FREMMED KULTUR 


hardt for å videreføre den til sine barn. Men de knyttet ikke dette til reli- 
gion. I stedet var det den tamilske identiteten og det tamilske språket de 
var opptatt av å ta vare på. Og de følte i mye mindre grad at den norske 
staten representerte en trussel. Tvert imot la de vekt på at tamilsk språk 
og kultur ble undertrykt på Sri Lanka, ikke minst etter tamiltigrenes 
militære nederlag i 2009. De var derfor opptatt av at tamiler i eksil hadde 
en plikt til å videreføre språket og kulturen. Rett nok var de skuffet over 
at Oslo kommune ikke lenger tilbød morsmålsopplæring, men de fleste 
la vekt på at mulighetene for å dyrke tamilsk språk og kultur var gode i 
Norge - langt bedre enn på Sri Lanka. Ingen ga uttrykk for at dette sto 
i kontrast til integrasjon i Norge. I motsetning til en del av de pakistan- 
ske og somaliske informantene oppfattet ikke de tamilske foreldrene sin 
utøvelse av sosial kontroll over ungdommene som del av en kulturkamp 
mellom dem og det norske samfunnet. 

De tamilske foreldrene var til dels mer liberale enn både de pakistan- 
ske og somaliske foreldrene i spørsmål om kjærester og seksualitet. Også 
i tradisjonell tamilsk kultur er sex utenfor ekteskapet tabu, men disse 
reglene har ikke den samme religiøse tyngden. Til gjengjeld har de sterke 
sosiale nettverk som faktisk er i stand til å håndheve normene. 

Kvantitative perspektiver på sosial kontroll 


Så langt har vi beskrevet foreldrenes perspektiver på det å oppdra barn 
og unge i Norge, og deres begrunnelser for å utøve streng sosial kon- 
troll. I dette kapittelet skal vi se nærmere på hvor utbredt ulike normer 
og restriksjoner er, fra et mer kvantitativt perspektiv, basert på analyser 
av en spørreundersøkelse til elever i første klasse på videregående sko- 
ler i Oslo og Akershus, fra studien Children of Immigrants Longitudinal 
Study in Norway. 

Først vil vi ta for oss holdninger til spørsmål som har betydning for 
unges liv, og der vi vet at det er store kontraster mellom normene som 
gjelder i enkelte innvandrergrupper, og normene som gjelder i det norske 
storsamfunnet. Vi har spurt de unge hva de mener om sex før ekteskapet, 
om homofili og om at henholdsvis gutter og jenter på videregående skole 
har kjærester. Deretter har vi spurt dem om hva de tror at deres foreldre 
mener om de samme tingene. Hensikten er på den ene siden å sammen- 
likne holdninger mellom ulike grupper og på den andre siden å sammen- 
likne de holdningene som foreldre formidler til sine barn, med hva de 
unge selv mener. Dette gir oss et inntrykk av variasjon, endring og poten- 
sialet for konflikt når det gjelder sentrale spørsmål knyttet til regulering 
av seksualitet og relasjoner blant ungdom. 

Abstrakte holdninger sier imidlertid lite om hvordan normene faktisk 
blir håndhevet. I neste del vil vi derfor se nærmere på noen litt mer kon- 
krete restriksjoner i unges sosiale liv. Vi vil se på andelene som oppgir 
at de sjelden får lov til å være med venner, og andelene som oppgir at 
foreldrene ikke vil at de skal være sammen med noen av det motsatte 
kjønn på fritiden uten at det er voksne til stede. For 16-17-åringer mener 
vi at disse spørsmålene gir en god indikasjon på at det foreligger alvorlige 
begrensninger i deres sosiale liv. Hvor utbredt er slike begrensninger i 

ulike grupper, og hvilke bakgrunnsfaktorer er forbundet med økt sann- 
synlighet for å oppleve slike begrensninger? Hvilken betydning spiller 
sosioøkonomiske forhold som utdanning og økonomi, og hvilken betyd- 
ning spiller religion og kulturelle orienteringer? Dette er spørsmål vi vil 
analysere nærmere. Til slutt skal vi ta for oss noen implikasjoner av sosial 
kontroll og foreldrerestriksjoner. Vi vil se på deltakelse i organiserte fri- 
tidsaktiviteter, sammenhengen mellom foreldrerestriksjoner og ulike 
psykiske plager samt hvor mange som oppgir at de har gått på skole i 
utlandet. Til slutt vil vi se spesielt på de unges praksis når det gjelder 
kjærester, og sammenholde dette med hva de tror foreldrene mener om 
å ha kjæreste. 

Det er store metodiske utfordringer knyttet til å måle både normer og 
sosial kontroll på denne måten, og disse vil bli diskutert underveis. Det 
bør dessuten understrekes at de tingene vi måler her, ikke kan sies å sam- 
menfalle med det politiske begrepet «negativ sosial kontroll», som er lite 
egnet for analytiske formål. Alle forsøk på å måle omfang og utbredelse 
av dette fenomenet — uavhengig hvordan man velger å definere det - vil 
ha preg av å måle «strikk per meter». Vi mener likevel at de unges svar på 
disse spørsmålene er egnet til å belyse sentrale spørsmål knyttet til hvor- 
dan sosial kontroll utøves og hvilke årsaker og konsekvenser det kan ha. 


Holdninger til kjønn og seksualitet 


«Samuel Huntington was only half right», skriver Ronald Inglehart og 
Pippa Norris basert på omfattende analyser av World Value Survey med 
henvisning til tesen om clash of civilizations. «The cultural fault line that 
divides the West and the Muslim world is not about democracy but sex» 
(Inglehart & Norris, 2003). I den norske offentlige debatten er det også mye 
fokus på verdimotsetninger mellom særlig muslimske innvandrere og den 
norske befolkningen, knyttet til spørsmål om demokrati, ytringsfrihet og 
menneskerettigheter. Empirisk forskning viser imidlertid at det ikke er 
her de faktiske verdiforskjellene ligger - muslimske innvandrere har høy 
tillit til offentlige institusjoner og støtter opp om sentrale verdier knyt- 
tet til demokrati og menneskerettigheter (FRA, 2017). Når det kommer til 
spørsmål om familie og seksualitet, stiller det seg imidlertid annerledes. 

Vi begynner derfor med å kartlegge holdninger når det gjelder spørs- 
mål som kan ha betydning for unges liv: sex før ekteskapet; om hen- 
holdsvis jenter og gutter kan ha kjærester på videregående skole; og om 
homofili. I surveyen fikk respondentene spørsmålet «I hvilken grad synes 
du disse tingene er ok?», med svaralternativene «Er ok i alle tilfeller», «Er 
ok i de fleste tilfeller», «Kan være ok i noen tilfeller» og «Er aldri ok». 
Deretter fikk de oppfølgingsspørsmålet «I hvilken grad tror du foreldrene 
dine synes disse tingene er ok?», med de samme svaralternativene. Ved å 
sammenholde svarene på disse spørsmålene kan vi få en indikasjon på 
hvor konservative eller liberale holdninger folk har til disse spørsmålene 
på tvers av landgrupper og generasjoner. Vi kommer kun til å vise ande- 
lene som oppgir at disse tingene aldri er ok. 

Her bør det understrekes at hva de unge tror foreldrene mener, ikke 
nødvendigvis er et fullgodt mål på hva foreldrene faktisk mener. Til gjen- 
gjeld er det et relativt godt mål på hva slags normer foreldrene formidler 
til ungdommene. Dersom en 16-åring oppgir at hen tror at foreldrene 
mener at det aldri kan aksepteres at jenter på videregående skole har 
kjæreste, må vi kunne anta at dette faktisk reflekterer noe om hva slags 
normer som gjelder i familien. Og selv om det i enkelte tilfeller kan vise 
seg å ikke stemme - foreldrene ville kanskje svart annerledes dersom 
de ble spurt direkte — så kan vi anta at store gjennomsnittsforskjeller på 
gruppenivå faktisk reflekterer forskjeller i hva slags normer som gjelder 
innenfor ulike grupper. Til vårt formål er dette vel så nyttig som hva for- 
eldrene selv innerst inne eventuelt skulle mene. 

Først vil vi se på den rent deskriptive fordelingen av holdninger i ulike 
grupper. Deretter vil vi se nærmere på hvilke faktorer som påvirker gra- 
den av konservatisme i foreldregenerasjonen, slik dette oppfattes blant de 
unge. 

Som det framgår av figur 5.1, er det en betydelig kontrast i synet på 
hvordan seksualitet bør reguleres, mellom ulike grupper. Vi ser at inn- 
vandrerbefolkningen fra Pakistan og Somalia skiller seg ut med særlig 
konservative holdninger. 79 prosent av ungdommene med pakistansk 
bakgrunn og 71 prosent av de med somalisk bakgrunn tror for eksempel 
at foreldrene synes sex før ekteskapet aldri er akseptabelt. Til sammen- 
likning oppgir 2 prosent av respondentene uten innvandrerbakgrunn det 

samme. I spørsmålet om homofili oppgir 67 prosent av de med pakis- 
tansk og 60 prosent av de med somalisk bakgrunn at de tror foreldrene 
synes dette aldri kan aksepteres, sammenliknet med 3 prosent av de uten 
innvandrerbakgrunn. Også de med bakgrunn fra Sri Lanka oppgir at 
foreldrene har relativt konservative holdninger i disse spørsmålene, om 
enn ikke like konservative som de med bakgrunn fra Pakistan og Soma- 
lia. Det samme gjelder den øvrige innvandrerbefolkningen fra Afrika og 
Asia og til dels også Øst-Europa og Latin-Amerika. Disse kategoriene er 
imidlertid sammensatte og dekker over betydelig variasjon mellom ulike 
grupper. 

Det samme mønsteret ser vi i spørsmålet om henholdsvis gutter og 
jenter på videregående skole kan ha kjærester. Blant de med pakistansk 
og somalisk bakgrunn ser vi at rundt 40 til 50 prosent tror foreldrene 
mener dette aldri kan aksepteres, mot bare 1 prosent blant de uten 
innvandrerbakgrunn. 

Jevnt over ser vi at de muslimske gruppene har de mest konservative 
holdningene, men også ikke-muslimske grupper med bakgrunn fra Asia 
og Afrika er betydelig mer konservative enn den øvrige befolkningen i 
disse spørsmålene. Det er imidlertid verdt å legge merke til at disse nor- 
mene ikke ser ut til å ha universell oppslutning innad i de ulike land- 
gruppene, heller ikke i de mest konservative. Det er for eksempel rundt 
halvparten av de unge med bakgrunn fra Pakistan og Somalia som tror 
at foreldrene synes det er akseptabelt at jenter og gutter på videregående 
skole har kjærester. 

Samtidig ser vi et interessant mønster når vi sammenlikner ungdom- 
menes egne synspunkter med hva de tror foreldrene mener. En god del 
ungdommer deler sine foreldres konservative syn både på sex utenfor 
ekteskapet og homofili. Det er de gruppene som har de mest konservative 
foreldrene, som også selv gir uttrykk for de mest konservative holdnin- 
gene. Men dette gjelder slett ikke alle - en ganske stor andel av ungdom- 
mene med innvandrerbakgrunn gir uttrykk for at de er mer liberale enn 
sine foreldre i alle disse spørsmålene. 

Mens 79 prosent av de unge med pakistansk bakgrunn tror foreldrene 
synes sex utenfor ekteskapet er uakseptabelt, er det for eksempel «bare» 
46 prosent som mener det samme selv. Tilsvarende mener «bare» 41 

prosent av de med pakistansk bakgrunn at homofili ikke bør aksepteres, 
mot 71 prosent når de svarer på vegne av foreldrene. Tilsvarende forskjel- 
ler finner vi i alle de konservative innvandrergruppene - ungdommene 
gir uttrykk for å være relativt konservative sammenliknet med sine jevn- 
aldrende, men betydelig mer liberale enn sine foreldre. Generasjonsmot- 
setningene i innvandrerbefolkningen står i kontrast til befolkningen for 
øvrig, hvor foreldre og ungdom synes å være nokså omforente i sine libe- 
rale holdninger. Diskrepansen mellom hva foreldrene kommuniserer til 
sine barn, og hva de unge selv mener, er for øvrig enda større i spørsmål 
om hvorvidt gutter og jenter på videregående skole kan ha kjærester, enn 
i spørsmålene om sex før ekteskapet og homofili. Her er det opp under 
halvparten i de mest konservative gruppene som tror foreldrene stil- 
ler seg avvisende. Dette synet deles imidlertid bare av et lite mindretall 
(rundt 10 prosent) av de unge selv i disse gruppene. 


[i Hva ungdommene tror foreldre mener [MJ Hva de selv mener 


Sex før ekteskapet er ikke akseptabelt Homofili er ikke akseptabelt 


Pakistan 
Somalia 


Sri Lanka 


Afrika, Asia, 
Latin-Amerika 


Europa, 
USA, mm. 


Norge 


= D EE a 


Ikke akseptabelt at Ikke akseptabelt at 
jenter på vgs har kjæreste gutter på vgs har kjæreste 


Pakistan 

Norge 

Figur 5.1. Andel som mener at følgende ting aldri er akseptabelt: sex før ekteskapet; homofili; at 
jenter på vgs. har kjæreste; at gutter på vgs. har kjæreste. Unges egne meninger og hva de tror 
foreldrene mener. 

Implikasjonene av disse mønstrene er tredelt: For det første viser fun- 
nene at det er store verdiforskjeller mellom ulike grupper i spørsmål om 
unges seksualitet og relasjoner. For det andre viser funnene at det pågår 
en gradvis holdningsendring innad i innvandrerbefolkningen på tvers av 
generasjonene, i retning av mer liberale verdier. For det tredje viser fun- 
nene at det er et betydelig potensial for konflikt mellom generasjonene i 
spørsmål om seksualitet, legning og kjæresterelasjoner. 

Så langt har vi kun fokusert på forskjeller mellom landgrupper og 
generasjoner. Det er imidlertid interessant å trekke fram noen kjønnsfor- 
skjeller i de unges svar (se tabell 5.1). For det første oppgir jentene jevnt 
over at foreldrene er mer konservative enn det guttene oppgir, til tross 
for at foreldrebefolkningen som de viser til, må antas å være den samme. 
Blant jentene med pakistansk bakgrunn tror for eksempel 86 prosent at 
foreldrene ikke aksepterer sex før ekteskapet, mot 71 prosent blant gut- 
tene. Blant de med somalisk bakgrunn er andelen 84 prosent blant jen- 
tene og 60 prosent blant guttene. Blant de med bakgrunn fra Sri Lanka 
tror 68 prosent av jentene, men bare 48 prosent av guttene at foreldrene 
mener sex før ekteskapet er uakseptabelt. 

Et tilsvarende mønster finner vi i spørsmålet om gutter og jenter på 
videregående skole kan ha kjærester — jentene oppfatter sine foreldre som 
mer konservative enn det guttene gjør. Blant guttene med somalisk bak- 
grunn er det for eksempel «bare» 28 og 26 prosent som tror at foreldrene 
synes det er uakseptabelt at henholdsvis jenter og gutter har kjærester. 
Blant jentene er det derimot 59 og 58 prosent som oppfatter det slik at 
foreldrene ikke aksepterer at de unge har kjærester” Her må vi huske på 
at det disse tallene viser til, ikke er foreldrenes faktiske holdninger, men 
hvilke holdninger de har kommunisert til sine barn. Den mest plausible 
tolkningen av dette mønsteret er at foreldrene i større grad kommunise- 
rer konservative holdninger til sine døtre enn de gjør til sine sønner. 


7 I spørsmålet om ekteskap på tvers av religion er forskjellen mellom gutters og jenters svar enda 
mer markant. I akkurat dette spørsmålet er det grunn til tenke at særskilte islamske regler for ek- 
teskapsinngåelser spiller inn. Ifølge dominerende tolkninger er muslimske kvinner pålagt å gifte 
seg med en muslim, mens det samme ikke gjelder for muslimske menn. Det er imidlertid verdt å 
merke seg at den samme kjønnsforskjellen finnes blant unge med bakgrunn fra ikke-muslimske 
områder som Sri Lanka, Sør- og Øst-Asia for øvrig og Afrika sør for Sahara utenom Somalia. 

Også når vi ser på hva guttene og jentene har svart angående sine egne 
holdninger, finner vi interessante kjønnsforskjeller (tallene er ikke vist 
her). Jentene er tilsynelatende mer konservative enn guttene i spørsmål 
om sex før ekteskapet, og til dels også i synet på kjærester, mens de er 
betydelig mer liberale i spørsmålet om homofili. En måte å tolke disse 
forskjellene på er at foreldrene i større grad faktisk lykkes i å overføre sine 
holdninger til jentene. En annen tolkning er at de unge her ikke først og 
fremst svarer på hva de mener er akseptabelt for andre, men hva slags 
regler som gjelder for dem selv. Og her er det rimelig å tolke det slik at for- 
budet mot sex før ekteskapet - kravet om jomfruelighet — primært rettes 
mot jenter, mens forbudet mot homofili derimot primært retter seg mot 
gutter. Både jentene og guttene er med andre ord særlig strenge på regler 


som angår dem selv. 


Gutt Jente | Gutt Jente Gutt | Jente Gutt Jente 
Pakistan 71/28 | 86/58 | 50/6 53/11 | 48/6 51/10 68/52 | 65/31 
Somalia 60/30 | 84/66 | 28/5 | 59/17 | 26/3 58/17 50/46 | 70/43 
Sri Lanka 48/13 | 68/23 | 28/6 39/6 | 27/4 35/5 35/23 43/9 
Norge 2/1 2/1 1/1 0/0 1/1 0/0 4/5 2/1 
Europa, 7/4 6/4 4/1 2/0 3/1 2/0 14/11 8/3 
Nord-Amerika 
Afrika, 40/16 | 60/33 | 22/3 30/5 | -21/2 27/5 41/28 | 42/19 
Asia, Latin- 
Amerika 

Tabell 5.1. Andel som tror foreldre synes følgende ting ikke er akseptabelt / andel som selv 


synes følgende ting ikke er akseptabelt. Etter kjønn og landbakgrunn. 


Vi har gjennomført ulike enkle multivariate analyser for å se på hvilke 
typer faktorer som i størst grad kan forklare utbredelsen av konservative 
holdninger til kjønn og seksualitet i foreldregenerasjonen (ikke vist her). I 
korte trekk viser de at slike holdninger i stor grad er knyttet til graden av 
religiøsitet — i alle religiøse grupper er det slik at de som oppgir at religion 
er svært viktig for foreldrene, også oppgir at foreldrene har mer konser- 
vative holdninger til slike spørsmål. I spørsmål om sex før ekteskapet og 

homofili - men ikke i spørsmål om kjærester - er muslimske foreldre 
litt mer konservative enn andre religiøse grupper, utover betydningen av 
graden av religiøsitet. Videre ser vi at de som har opphav utenfor Europa — 
særlig fra Afrika, Midøsten og Sør-Asia — oppgir at foreldrene har mer 
konservative holdninger, og denne effekten går utover betydningen av 
religion og religiøsitet. Vi finner også en effekt av utdanning ved at unge 
med foreldre som har høyere utdanning, oppgir at disse gjerne er litt mer 
liberale i slike spørsmål. 


Foreldrerestriksjoner 


Så langt har vi sett at en del innvandrergrupper har langt mer konserva- 
tive holdninger til unges seksualitet og relasjoner mellom kjønnene enn 
den øvrige befolkningen. Men i hvilken grad opplever de begrensninger 
i egen frihet og livsutfoldelse i form av alvorlige foreldrerestriksjoner? 
Her skal vi se nærmere på foreldrenes aktive utøvelse av sosial kontroll. 
Vi beveger oss nå altså fra spørsmålet om holdninger og latente motset- 
ninger til det å faktisk legge alvorlige begrensninger på ungdommenes 
sosiale liv. 

For å undersøke det ba vi respondentene blant annet vurdere i hvilken 
grad følgende utsagn stemmer for deres situasjon: 


- «Jeg får sjelden lov til å være sammen med venner på fritiden.» 
- «Foreldrene mine vil ikke at jeg skal være sammen med noen av det 
motsatte kjønn på fritiden, uten at det er voksne til stede.» 


For hvert av utsagnene kunne ungdommene krysse av for om det «stem- 
mer veldig godt», «stemmer ganske godt», «stemmer ganske dårlig» eller 
«stemmer veldig dårlig». Disse utsagnene fanger opp en type sosial kon- 
troll som for 16- og 17-åringer må kunne sies å legge alvorlige begrensnin- 
ger i unges livsutfoldelse. Å sjelden få lov til å være med venner innebærer 
en svært alvorlig begrensning i ungdommers liv. At foreldrene ikke vil at 
de skal være sammen med noen av det motsatte kjønn på fritiden uten at 
det er voksne til stede, må også kunne sies å gjøre det svært vanskelig å 
leve et «normalt» ungdomsliv. 

Vi vil først beskrive omfang av denne typen foreldrerestriksjoner i ulike 
grupper. Deretter vil vi gjennomføre en mer detaljert analyse av hvilke fak- 
torer som påvirker sannsynligheten for å rapportere om slike restriksjoner. 

Her er det på plass med en kommentar om metode. Slik spørsmålene 
er stilt, kan vi ikke være helt sikre på i hvilken grad dette faktisk håndhe- 
ves. Vi vil likevel legge til grunn at dette spørsmålet gir en indikasjon på 
alvorlige restriksjoner, ettersom det foreligger en konkret uttalt konflikt 
mellom foreldrenes ønsker på den ene siden og ungdommenes mulighet 
til å ha et normalt sosialt liv på den andre. Vi mener at dette er et mer 
hensiktsmessig mål enn å se direkte på den konkrete håndhevingen av 
restriksjoner, ettersom mål basert på håndheving i større grad vil være 
betinget av de unges egne valg. Det er først når regler brytes at de må 
håndheves, og forsøk på å måle grad og omfang av sosial kontroll ved å 
se på foreldres håndheving av grenser risikerer derfor i stedet måle hvor 
«opprørske» ungdommene er. 


Foreldrerestriksjoner i ulike grupper 


Før vi kommenterer funnene, er det viktig å understreke noen begrens- 
ninger. For det første fanger disse svarene ikke nødvendigvis opp alle 
former for det som i politiske dokumenter omtales som «negativ sosial 
kontroll». Unge som ikke synes at disse utsagnene passer på deres situa- 
sjon, kan godt oppleve alvorlige begrensninger. For det andre vil begrens- 
ninger gjerne være avhengig av konkrete hendelser. Mange kan leve 
relativt normale ungdomsliv, men likevel risikere betydelige innstram- 
minger dersom de blir «tatt» i å gjøre noe som bryter med foreldrenes 
normer, eller det oppstår rykter om at de har brutt slike normer. For det 
tredje er det grunn til å tro at ungdom har ulik terskel for å rapportere 
om slike begrensninger, og at denne terskelen avhenger av egne holdnin- 
ger og forventninger. Vi må huske at disse ungdommene er 16 og 17 år 
gamle, og det er ikke unaturlig at foreldre setter begrensninger for hva de 
får lov til å gjøre på fritiden. Det vil imidlertid være stor variasjon med 
tanke på hvor legitime slike begrensninger oppleves av de unge. Man kan 
for eksempel tenke seg at ungdom som i utgangspunktet bruker mye tid 

med venner, går på fester osv., opplever det som begrensende dersom for- 
eldrene bestemmer seg for å sette ned foten. Samtidig kan man tenke seg 
at andre ungdommer tar det som en selvfølge at de skal holde seg unna 
en del sosiale arenaer, fordi de føler at de ikke passer inn, eller fordi de 
deler sine foreldres holdninger til hva som passer seg. Å «sjelden» få lov 
til å være med venner kan med andre ord tolkes på ulike måter av ulike 
ungdommer. Når vi gjengir disse tallene, er det derfor viktig å være presis 
i språkbruken: Tallene angir ikke hvor mange som utsettes for «nega- 
tiv sosial kontroll», slik dette er definert politisk. Derimot angir de hvor 
mange som har svart på bestemte måter på akkurat disse spørsmålene. 
Svarene kan imidlertid brukes til å gi indikasjoner på omfanget av en 
type foreldrerestriksjoner som i mange tilfeller vil nærme seg den poli- 
tiske definisjonen av negativ sosial kontroll. 

Figur 5.2 viser respondentenes vurdering av utsagnet: «Foreldrene 
mine vil ikke at jeg skal være sammen med noen av det motsatte kjønn 
på fritiden, uten at det er voksne til stede», mens figur 5.3 viser deres vur- 
dering av utsagnet: «Jeg får sjelden lov til å være sammen med venner 
på fritiden». Vi viser de som oppga at utsagnene passer «veldig godt» og 
«ganske godt» på deres situasjon, fordelt på kjønn og landbakgrunn. 

Resultatene viser at de fleste - uavhengig av foreldrebakgrunn - ikke 
opplever at deres foreldre legger så sterke begrensninger på deres liv som 
disse utsagnene tilsier. Dette er et sentralt poeng å ta med seg. De fleste 
ungdommer innenfor alle grupper - også de mest konservative gruppene — 
oppgir altså at de får lov til å være sammen med venner på fritiden, og at 
det er akseptabelt for foreldrene at de omgås ungdom av motsatt kjønn. 

Samtidig ser vi at et betydelig mindretall i en del grupper svarer at disse 
utsagnene stemmer ganske eller veldig godt for dem. Gitt formuleringene 
i utsagnene som ungdommene har blitt bedt om å ta stilling til, må vi 
anta at dette mindretallet - som altså ligger mellom ti og tretti prosent i 
ulike grupper — lever med ganske alvorlige begrensninger i egen frihet og 
mulighet til å ha et sosialt liv. Mest slående er kanskje at så mange som 
29 prosent av jentene med pakistansk bakgrunn oppgir altså at utsagnet 
om at foreldrene ikke ønsker at de skal omgås noen av det motsatte kjønn 
på fritiden uten voksenoppsyn, stemmer enten «veldig godt» (15 %) eller 
«ganske godt» (14 %) for dem. Blant jentene med somalisk bakgrunn er 

andelen henholdsvis 11 og 12 — til sammen 23 prosent — og blant jentene 
med bakgrunn fra Sri Lanka er andelen 10 og 10 - til sammen 20 prosent. 
Blant guttene ligger andelen jevnt over noe lavere, selv om også en del 
gutter oppgir at dette stemmer for dem. 

Den observante leser vil imidlertid legge merke til at kjønnsforde- 
lingen i svarene ser ulik ut i de to figurene. Når det gjelder restriksjo- 
ner på å være sammen med noen av det motsatte kjønn, så er det ikke 
overraskende flest jenter som oppgir at dette stemmer for dem. Når det 
gjelder andel som oppgir at de sjelden får lov til å være sammen med ven- 
ner, er det motsatt. Denne typen foreldrerestriksjoner er det flest gutter 
som oppgir stemmer for dem. I tolkningen av svarene er det imidlertid 
grunn til å spørre om ikke en del gutter har større forventninger til å 
være sammen med venner og dermed har lavere terskel for å oppgi at 
de møter foreldrerestriksjoner. Her støter vi på det tidligere nevnte pro- 
blemet med å måle henholdsvis normer eller håndheving. Fordi gutter i 
utgangspunktet tilbringer mer tid ute sammen med venner, er det grunn 
til å tro at de også oftere opplever restriksjoner. Mange foreldre bekym- 
rer seg også for at guttene har «feil» eller «dårlige» venner, for eksempel 
knyttet til rus og kriminalitet, og kan derfor legge restriksjoner på hvor 
mye de får være sammen med dem. 


[fil Stemmer veldig godt ll Stemmer ganske godt 


Jente Foreldrene mine vil ikke at jeg skal 
være sammen med noen av det 
motsatte kjønn på fritiden 


Jente uten at det er voksne til stede 
Somalia Gutt 


Pakistan 
Gutt 


ss Jente 
riLanka cp 


Afrika, Asia, Jente 
Latin-Amerika Gutt 


Europa, Jente 
USA, mm. Gutt 


Jente 
Norge Gutt 


| 
100 
Prosent 


Figur 5.2. Andel som oppgir at følgende utsagn stemmer veldig godt eller ganske godt for dem: 
«Foreldrene mine vil ikke at jeg skal være sammen med noen av det motsatte kjønn på fritiden, 
uten at det er voksne til stede». Etter kjønn og landbakgrunn. 

[ll Stemmer veldig godt fl Stemmer ganske godt 


| 1 I 1 
: Jente Jeg far sjelden lov til a veere 
Pakistan ct med venner på fritiden 


Jente 
Somalia Gutt 


n Jente 
Sri Lanka 
Gutt 


Afrika, Asia, Jente 
Latin-Amerika Gutt 


Europa, Jente 
USA,mm. Gutt 


Jente 
Norge Gutt 

Figur 5.3. Andel som oppgir at følgende utsagn stemmer veldig godt eller ganske godt for dem: 
«Jeg får sjelden lov til å være sammen med venner på fritiden». Etter kjønn og landbakgrunn. 


Hvem er mest utsatt for foreldrerestriksjoner? 


De bakenforliggende årsakene til at barn og unge utsettes for alvorlige 
foreldrerestriksjoner, kan være sammensatte. Både kulturelle, religiøse 
og sosioøkonomiske forhold kan tenkes å spille inn (se f.eks. Elgvin & 
Grødem, 2011). For å undersøke dette nærmere vil vi først gjøre en ren 
deskriptiv analyse. Tabell 5.3 og tabell 5.4 tar for seg unge med bakgrunn 
fra Afrika og Asia, Latin-Amerika og Øst-Europa (ettersom det hovedsa- 
kelig er unge med bakgrunn fra disse regionene som oppgir denne typen 
foreldrerestriksjoner) og viser hvor stor andel som har svart at minst 
ett av de to utsagnene stemmer veldig godt eller ganske godt for deres 
situasjon. 

Den første tabellen tar for seg sosioøkonomiske forhold, og den andre 
tar for seg kulturelle forhold. For hver variabel viser tabellen differan- 
sen målt i prosentpoeng, for gutter og jenter hver for seg og sammenlagt. 
Stjernene angir hvorvidt differansen er statistisk signifikant på 5-prosent- 
nivå (én stjerne* betyr at det er mindre enn 5 prosent sannsynlighet for 
at differansen skyldes en tilfeldighet) eller på 1-prosentnivå (to stjerner** 
betyr at det er mindre enn 1 prosent sannsynlighet for at differansen skyl- 
des en tilfeldighet). 

De rent deskriptive analysene i tabell 5.3 viser et relativt klart mønster: 
Sosioøkonomiske forhold har en viss betydning. Det er en relativt svak, 
men signifikant sammenheng mellom mors utdanning og graden av for- 
eldrerestriksjoner. Fars utdanning gir ikke noen signifikante forskjeller. 
Det er en litt sterkere sammenheng med foreldrenes inntekt, og da særlig 
for jenter. Mors sysselsetting viser også en klar sammenheng med graden 
av foreldrerestriksjoner, og dette gjelder særlig for jenter. Egne karakterer 
fra grunnskolen har også en viss betydning, da de med karakterer over 
gjennomsnittet er litt mindre utsatt for foreldrerestriksjoner enn de med 
karakterer under gjennomsnittet. Vi ser altså at strenge foreldrerestrik- 


sjoner er noe mindre utbredt blant de mest ressurssterke. 


Mors Mor har ikke høyere utdanning 18 % 19% 19% 
utdanning Mor har høyere utdanning 13% 16 % 14% 
Prosentpoeng differanse =5** -3 —5** 
Fars Far har ikke høyere utdanning 17% 17% 18 % 
utdanning Far har høyere utdanning 13% 13% 17% 
Prosentpoeng differanse (0) —4 -2 
Foreldres Under 60 av median siste 3 år 19% 24% 22% 
inntekt Over 60 av median siste 3 år 17% 18% 17% 
Prosentpoeng differanse -2 -6** -5** 
Mors Mor ikke i arbeid eller utdanning året før 21% 27% 24% 
sysselsetting Mor i arbeid eller utdanning året før 16 % 15% 15% 
Prosentpoeng differanse —5** =12"** —9*** 
Egne Karakterer under gjennomsnitt 19% 21% 20% 
karakterer Karakterer over gjennomsnitt 14% 17% 16 % 
Prosentpoeng differanse -5** —4** —4** 


**p< 0,005, ***p<0,001 
Kilde: Children of Immigrants Longitudinal Study in Norway (CILS-NOR), påkoblet registerdata, SSB 


Tabell 5.3. Andel som oppgir at minst ett av følgende utsagn stemmer veldig eller ganske 

godt med deres situasjon: «Jeg får sjelden lov til å være sammen med venner på fritiden» eller 
«Foreldrene mine vil ikke at jeg skal være sammen med noen av det motsatte kjønn på fritiden, 
uten at det er voksne til stede». Svar fordelt etter sosioøkonomiske forhold. Gutter og jenter med 
bakgrunn fra Afrika, Asia, Latin-Amerika og Øst-Europa. 

Når vi vender blikket mot tabell 5.4, ser vi imidlertid at det er en langt 
sterkere sammenheng mellom kulturelle og religiøse orienteringer innad 


i familien og graden av foreldrerestriksjoner. 

Kulturell Tror ikke foreldrene synes det er 15% 13% 14 % 
orientering i | svært viktig å bevare hjemlandets 
familien kultur 
Tror foreldrene synes det er svært 25% 34% 30 % 
viktig å bevare hjemlandets kultur 
Prosentpoeng differanse +10*** +21*** +16*** 
Grad av Tror ikke foreldrene synes religion er 17% 1% 12% 
religiasitet sveert viktig 
Tror foreldrene synes religion er 27% 33% 30 % 
svært viktig 
Prosentpoeng differanse +10*** +22 +18*** 
Religiøs Tilhører ingen religion 13% 12% 13% 
tilhørighet — | kristendom 22% 15% 18 % 
Islam 23% 33% 28% 
Andre religioner 29% 24% 26% 
Prosentpoeng differanse kristendom +9*** +3 +5** 
Prosentpoeng differanse islam +10*** +*21""* +15*** 
Prosentpoeng differanse andre +16*** + 2°** +13*** 
religioner 
Religiøst Muslimske jenter som bruker hijab ; 40 % 
hodeplagg Muslimske jenter som ikke bruker i 28% 
hijab 
Prosentpoeng differanse +12*** 
Fødeland Født i utlandet 15% 25% 24% 
Født i Norge 23% 17% 16 % 
Prosentpoeng differanse -38*** -8*** -g 
**p<0,005, ***p<0,001 
Kilde: Children of Immigrants Longitudinal Study in Norway (CILS-NOR), påkoblet registerdata, SSB 


Tabell 5.4. Andel som oppgir at minst ett av følgende utsagn stemmer veldig eller ganske 

godt med deres situasjon: «Jeg får sjelden lov til å være sammen med venner på fritiden» eller 
«Foreldrene mine vil ikke at jeg skal være sammen med noen av det motsatte kjønn på fritiden, 
uten at det er voksne til stede». Svar fordelt etter sosioøkonomiske forhold. Gutter og jenter med 
bakgrunn fra Afrika, Asia, Latin-Amerika og Øst-Europa. 


De som oppgir at foreldrene er svært opptatt av å bevare egen kultur, er 
langt mer utsatt for foreldrerestriksjoner, og dette gjelder særlig jentene. 
Graden av religiøsitet i familien har også stor betydning. De som opp- 
gir at religion er svært viktig for foreldrene, rapporterer i større grad om 
foreldrerestriksjoner enn de som ikke tror religion er svært viktig for for- 
eldrene, og dette gjelder særlig jenter. Hvilken religion man tilhører, har 

også en viss betydning. Kristne er noe mer utsatt for foreldrerestriksjoner 
enn de som oppgir at de ikke tilhører noen religion. Effekten er imidlertid 
langt sterkere både av å være muslim og av å tilhøre «andre religioner» (i 
hovedsak hinduisme og buddhisme). Blant guttene er det de som tilhører 
«andre religioner», som skiller seg ut ved å oppleve de sterkeste restriksjo- 
nene. Blant jenter er muslimer langt mer utsatt for foreldrerestriksjoner. 
Betydningen av religion for muslimske jenter understrekes av at muslim- 
ske jenter som bruker hijab, i langt større grad rapporterer om foreldre- 
restriksjoner enn muslimske jenter som ikke bruker hijab. 

Til slutt er det verdt å understreke at fødeland har stor betydning. De 
som selv er født i utlandet, rapporterer i langt større grad om alvorlige for- 
eldrerestriksjoner enn de som er født i Norge med innvandrede foreldre. 

De deskriptive mønstrene viser at graden av foreldrerestriksjoner 
henger sammen med både landbakgrunn, sosioøkonomiske forhold, 
kulturelle og religiøse forhold og innvandringsstatus. Disse faktorene er 
imidlertid gjerne internt forbundet med hverandre, og vi kan ikke si noe 
om hvilke som har en direkte effekt, og hvilke som eventuelt har en mer 
bakenforliggende betydning, eller eventuelt virker mer indirekte ved at 
de påvirker andre forhold som igjen har betydning. 

For å se nærmere på hvilke faktorer som har en slik direkte effekt på 
graden av sosial kontroll, vil vi gjøre en multivariat regresjonsanalyse*, 
der vi kan se hvordan ulike bakgrunnsfaktorer øker eller reduserer sann- 
synligheten for å oppleve alvorlige foreldrerestriksjoner, og hvor ulike 
variabler kan kontrolleres mot hverandre. 

Vi gjør analysen i to steg. Først ser vi kun på demografiske varabler, dvs 
foreldres fødeland, kjønn og om de selv er født i Norge eller i utlandet. Da 
ser vi kun den direkte effekten av å ha en bestemt bakgrunn - er noen land- 
grupper mer utsatt enn andre? Er de som er født i utlandet mer utsatt enn de 
som er født i Norge? I steg to introduserer vi en rekke forklaringsvariabler — 
foreldrenes utdanning, sysselsetting og inntekt, elevenes egne karakterer 
og elevenes vurderinger av foreldrenes kulturelle og religiøse orientering. 
Da kan vi for det første se hvilke av disse forholdene som har mest direkte 


8 — Vi bruker såkalt Linear Probability Model (OLS regresjon med binær avhengig variable) etter- 
som dette i motsetning til logistisk regresjon tillater oss å sammenlikne koeffisienter på tvers av 
modeller (Mood, 200). NB: Mood mangler fra referanselisten også. 

effekt på sannsynligheten for å bli utsatt for foreldrerestriksjoner. For det 
andre kan vi se i hvilken grad de forskjellene mellom landgrupper og gene- 
rasjoner som vi så i den første modellen kan forklares gjennom disse fak- 
torene. Dersom effekten av landbakgrunn reduseres eller forsvinner når vi 
introduserer disse faktorene i steg 2, så tyder det på at disse faktorene kan 
forklare hvorfor disse landgruppene er overrepresentert. Dersom effekten 
ikke påvirkes, tyder det på at det er andre ting ved disse landgruppene som 
spiller en rolle og som ikke fanges opp i vår modell. 

Vi viser to ustandardiserte (B) og standardiserte ((BETA)) koeffisien- 
ter. Når vi skal sammenlikne koeffisienter på tvers av modellene (f.eks. 
når vi ser på endringer i koeffisienter fra steg 1 til steg 2), må vi se på de 
ustandardiserte koeffisientene. Når vi sammenlikner koeffisienter innad i 
samme modell (når vi sammenlikner effekten av ulike variabler), må vi se 
på de standardiserte koeffisientene. Referansekategorien er ungdom med 
bakgrunn fra Norge. 

Hva viser så resultatene? I steg 1 ser vi at både landbakgrunn og innvan- 
dringsstatus — eller generasjon — har stor betydning. Unge med bakgrunn 
fra Pakistan er mest utsatt for foreldrerestriksjoner, etterfulgt av unge 
med bakgrunn fra Midtøsten og Nord-Afrika, Øst-, Sør- og Sørøst-Asia, 
Somalia, Sri Lanka og Afrika sør for Sahara ellers — i den rekkefølgen. 
Unge med bakgrunn fra Vest-Europa, Nord-Amerika, Latin-Amerika og 
Øst-Europa og Balkan er ikke signifikant mer tilbøyelige til å oppgi slike 
foreldrerestriksjoner enn unge uten innvandrerbakgrunn. Videre ser vi 
at de som selv er født i utlandet, er mer utsatt for foreldrerestriksjoner 
enn de som er født i Norge av innvandrede foreldre. Det tyder på at det 
pågår en sosial endringsprosess i retning av mer liberal praksis over tid. 

I steg 2 introduserer vi en rekke forklaringsvariabler. Resultatene viser 
at foreldrenes sosioøkonomiske status har en begrenset effekt. Å ha minst 
én forelder med høyere utdanning reduserer sannsynligheten for å oppleve 
foreldrerestriskjoner noe, mens foreldrenes inntekt og sysselsetting ikke 
ser ut til å ha en direkte og selvstendig effekt. Egne karakterer har deri- 
mot en del å si. De med karakterer over gjennomsnittet fra grunnskolen 
er betydelig mindre utsatt for foreldrerestriksjoner enn de med karakterer 
under gjennomsnittet. Det tyder på at de unges egne ressurser og forhand- 
lingsposisjon har en viss beskyttende effekt. Til slutt ser vi at foreldrenes 

Landbakgrunn (ref. ikke innvandrerbakgrunn) 

Vest-Europa, Nord-Amerika —.006(-.007) —.017(.-021) 
@st-Europa og Balkan .025(.019) .007(.005) 
Latin-Amerika .007(.003) —.014(—.006) 
Pakistan 172(.114)*** .060(.041)** 
Midtøsten og Nord-Afrika .102(.090)*** .051(.045)** 
Somalia 102(.053)*** .034(.018) 
Afrika sor for Sahara ellers .083(.043)*** -.004(-.002) 
Sri Lanka .095(.048)*** .059(.012)* 
Øst-, Sør- og Sørøst-Asia .097(.070)*** .050(.036)** 
Kjønn og generasjon (ref. gutt, født i Norge) 

Jente —.006(-.011) —.006(—.011) 
Født i utlandet .086(.093)*** .074(.077)*** 
Sosioøk. bakgrunn (ref. foreldre ikke lavinntekt, ikke 

høyere utd.) 

Foreldre med lav inntekt —.008(-.009) 
Minst én forelder med høyere utdanning .015(.026)* 
Mor utenfor arbeidsstyrken i 2015 .014(.019) 
Egne karakterer fra grunnskole (ref. under 

gjennomsnitt) 

Karakterer over gjennomsnitt fra grunnskolen —.022(-.39)** 
Foreldres religion og kultur (ref. ikke svært viktig) 

Religion er svært viktig for foreldre .119(.136)*** 
Å bevare hjemlandets kultur er svært viktig for .073(.075)*** 
foreldre 

Observasjoner 7623 6533 
Konstant .058*** .056*** 
Justert R2 .045 .070 


*p<.05, **p<.01, ***p<.001 


Kilde: Children of Immigrants Longitudinal Study in Norway (CILS-NOR), påkoblet registerdata, SSB 


Tabell 5.5. OLS Regresjon. Indikasjon på foreldrerestriksjoner som avhengig variabel: 


Minst én av følgende stemmer ganske eller veldig godt: 

«Jeg får sjelden lov til å være sammen med venner på fritiden» 

«Foreldrene mine vil ikke at jeg skal være sammen med noen av det motsatte kjønn 
uten at det er voksne til stede» 

kulturelle og religiøse orientering har mye å si. Jo sterkere hjemlandsori- 
entering (at de unge tror det er svært viktig for foreldrene å opprettholde 
hjemlandets kultur) og sterkere religiøsitet (at de unge tror at religion er 
svært viktig for foreldrene), jo større er sannsynligheten for å rapportere 
om strenge foreldrerestriksjoner. Foreldrenes religiøsitet er den variabe- 
len som har den klart sterkeste effekten på sannsynligheten for å oppleve 
foreldrerestriksjoner. 

Her er det verdt å merke seg at når vi introduserer disse forklaringsva- 
riablene, så reduseres effekten av landbakgrunn betraktelig, og for en del 
grupper forsvinner den helt. Det betyr at disse gruppenes overrepresenta- 
sjonistor grad kan forklares med disse forholdene. Effekten av generasjon — 
om man er født i Norge eller selv har innvandret — reduseres derimot lite. 
Det betyr at nedgangen i foreldrerestriksjoner fra innvandrergenerasjo- 
nen til etterkommergenerasjonen ikke kan forklares av endringer i sosio- 
økonomiske forhold eller religiøs og kulturell orientering. Det å ha bodd 
lenge i Norge bidrar i seg selv til mer liberale foreldrepraksiser, utover 
endringer som følger av sosioøkonomisk mobilitet og endrede verdier 
over tid. Vi skal komme tilbake til disse endringene i kapittel 6. 

Som vi har vært inne på tidligere - oerraskende nok er det ingen sig- 
nifikante forskjeller mellom gutter og jenter. I det samlemålet vi bruker - 
om man enten oppgir å «sjelden få lov til å være sammen med venner» og 
at foreldrene «ikke vil at de skal være sammen med noen av det motsatte 
kjønn på fritiden uten voksne til stede» — er gutter overrepresentert i det 
første og jenter i det andre. Det er imidlertid grunn til å tro at gutter kan 
ha lavere terskel for å svare ja særlig på det første spørsmålet, og at spørs- 
målsstillingen derfor ikke fanger opp kjønnsforskjeller på en god måte. 


Konsekvenser av foreldrerestriksjoner 


Så langt har vi beskrevet holdninger til kjønn og relasjoner og utbredel- 
sen av bestemte former for foreldrerestriksjoner i ungdommenes sosiale 
liv i ulike deler av befolkningen. I de følgende avsnittene vil vi presentere 
noen analyser av hva slags konsekvenser disse tingene kan ha for ung- 
dommene. Først vil vi se på deltakelse i organiserte fritidsaktiviteter — er 
det slik at unge som utsettes for streng kontroll, deltar mindre i slike 


102 


KVANTITATIVE PERSPEKTIVER PÅ SOSIAL KONTROLL 


aktiviteter enn andre unge? Deretter vil vi ta for oss de unges selvrappor- 
terte psykiske helse — er det slik at unge som opplever foreldrerestriksjo- 
ner, rapporterer om dårligere psykisk helse og lavere selvtillit enn de som 
ikke utsettes for slike restriksjoner? Til slutt vil vi se nærmere på kjæ- 
resterelasjoner blant ungdom og i hvilken grad slike relasjoner påvirkes 
av foreldrenes holdninger. Her vil vi koble dette til foreldrenes holdnin- 
ger snarere enn praktiske restriksjoner, ettersom det er interessant å se i 
hvilken grad ungdommene lever i tråd med eller i strid med foreldrenes 
holdninger. 


Deltakelse i organiserte fritidsaktiviteter 

Deltakelse i organiserte fritidsaktiviteter blant unge med innvandrer- 
bakgrunn - eller mangel på slik deltakelse — har vært et spørsmål som 
tidligere har vært knyttet til foreldrerestriksjoner og sosial kontroll (se 
Friberg, 2005; Kavli, 2007). Kavli (2007) finner for eksempel at organi- 
serte fritidsaktiviteter er mer vanlig blant barn med norsk bakgrunn 
enn blant barn med pakistansk eller somalisk bakgrunn. Særlig jen- 
ter med pakistansk eller somalisk bakgrunn deltar i mindre grad enn 
guttene, og kjønnsforskjellene er størst i de eldste aldersgruppene. Hun 
knytter disse forskjellene både til fattigdom og strukturelle forhold og 
de unges egne preferanser, men også til foreldrerestriksjoner og sosial 
kontroll. 

Vi vil ikke gjennomføre noen grundig analyse av unges deltakelse i 
organiserte fritidsaktiviteter her. I stedet vil vi kun vise hovedmønstrene 
blant gutter og jenter i de ulike gruppene for å se på betydningen av land- 
bakgrunn, og deretter vil vi se hvorvidt det er en sammenheng mellom 
det å rapportere om foreldrerestriksjoner og det å (ikke) delta i organi- 
serte fritidsaktiviteter. Figur 5.5 viser hovedmønsteret for deltakelse i de 
ulike landgruppene. 

For gutter finner vi små forskjeller mellom ulike grupper. Gutter med 
foreldre som er født i Pakistan, Somalia eller Sri Lanka, deltar i nesten 
like stor grad i idrett og trening som gutter uten innvandrerbakgrunn. 
De har samtidig betydelig høyere deltakelse i religiøse foreninger. For 
andre typer organiserte aktiviteter (fritidsklubber, musikk-, danse- eller 

dramagrupper, politiske organisasjoner eller andre organisasjoner, lag og 
foreninger) er det ingen forskjeller. 

For jenter er forskjellene større. Det er betydelig færre jenter i de tre 
innvandrergruppene som deltar i idrett og trening, mens det er betydelig 
flere som deltar i religiøse foreninger. For andre typer organisert aktivitet 
er forskjellene mindre. (Jenter fra Sri Lanka deltar lite i religiøse foreninger 
og svært mye i andre typer organisert aktivitet. Noe skyldes nok at mange 
deltar i danse- og dramagrupper i regi av tamilske foreninger.) 


Prosent Hi Pakistan Mi Somalia Mi SriLanka [I] Norge 
100 
Jenter Gutter 


90 + 


80 + 


70 4 


60 + 


50 


40 4 


30 4 


20 4 


10 4 


Idrettslag eller Religiøs Annen Idrettslag eller Religiøs Annen 
treningssenter forening organisert treningssenter forening organisert 
fritidsaktivitet fritidsaktivitet 


Kilde: Children of Immigrants Longitudinal Study in Norway (CILS-NOR) 


Figur 5.5. Andel unge som oppgir at de deltar i ulike typer organiserte fritidsaktiviteter. Gutter 
og jenter, etter foreldres fødeland. 


De fleste unge med innvandrerbakgrunn fra alle grupper deltar i organi- 
serte fritidsaktiviteter. Andelen som ikke deltar i noen former for orga- 
niserte fritidsaktiviteter, er relativt lav i de fleste grupper. For jenter er 
den imidlertid litt høyere blant de som har innvandrerbakgrunn (f.eks. 
er det 24 prosent av jentene med somalisk bakgrunn som ikke deltar i 
noen organiserte aktiviteter, mot 11 prosent blant jentene uten innvan- 
drerbakgrunn). Når vi fjerner deltakelse i religiøse foreninger fra denne 
sammenlikningen, øker forskjellene betydelig, særlig blant jenter. Rundt 
halvparten av jentene med pakistansk og somalisk bakgrunn deltar ikke 
i noen ikke-religiøse organiserte fritidsaktiviteter, mot 21 prosent blant 
jenter uten innvandrerbakgrunn. 

ikke i: Noen organiserte Noen ikke-religiøse 
Deltarikkei: E fritidsaktiviteter L organiserte fritidsaktiviteter 


Prosent 

90 5 


80 + 

30 + 


20 + 


10 4 


Pakistan Somalia Sri Lanka Norge Pakistan Somalia Sri Lanka Norge 


Kilde: Children of Immigrants Longitudinal Study in Norway (CILS-NOR) 


Figur 5.6. Andel som ikke deltar i noen organiserte fritidsaktiviteter, og andel som ikke deltar i 
noen ikke-religiøse fritidsaktiviteter. Etter kjønn og landbakgrunn. 


Årsakene til at særlig jenter med minoritetsbakgrunn deltar mindre i 
organiserte fritidsaktiviteter, er sammensatte, og vi vil ikke gjennomføre 
noen detaljert analyse her. Flere årsaker spiller inn - inkludert sosioøko- 
nomiske ressurser i familiene, de unges egne preferanser og sosiale nett- 
verk og ekskludering. Poenget her er kun å vise at foreldrerestriksjoner er 
én faktor som har stor betydning. Blant unge med bakgrunn fra Afrika 
og Asia som rapporterer om foreldrerestriksjoner, er det nesten dobbelt 
så mange som ikke deltar i noen organiserte aktiviteter (30 prosent blant 
jenter og 17 prosent blant gutter), enn blant unge med samme bakgrunn, 
men som ikke rapporterer om slike restriksjoner (17 prosent blant jenter 
og 9 prosent blant gutter). 


Foreldrerestriksjoner og psykisk helse 


Flere studier har påvist en økning i depressive symptomer blant unge, 
og særlig blant jenter de siste årene (se Bakken 2018). Økende individu- 
alisering, sosiale medier og økt prestasjonspress i skolen er blant fakto- 
rene som bidrar til bekymring rundt utviklingen av ungdoms psykiske 
helse. Årsakene til at unge opplever psykiske plager, er sammensatte, og 

det ligger utenfor rammene av denne boka å gjøre en detaljert analyse 
av dette. Her er poenget kun å undersøke om sosial kontroll i form av 
foreldrerestriksjoner kan bidra til psykiske plager og dårlig selvtillit for 
de unge. 

Vi presenterte de unge med følgende utsagn: «Jeg føler meg deprimert», 
«Jeg føler meg stressa», «Jeg har problemer med å få sove om natten» og 
«Jeg har problemer med å konsentrere meg». Deretter kunne de svare om 
dette stemmer ofte, av og til, sjelden eller aldri. Ungdommene fikk der- 
etter spørsmål om de var enig i følgende utsagn: «Jeg har mange gode 
egenskaper» og «Jeg liker meg selv akkurat slik jeg er». Deretter kunne 
de svare med kategoriene «helt enig», «delvis enig», «verken enig eller 
uenig», «delvis uenig» og eller «helt uenig». 

Svarfordelingen i hele utvalget viser to ting. For det første oppgir svært 
mange unge at de opplever stress og andre symptomer på psykiske helse- 
problemer. For flere av indikatorene, som stress og søvnproblemer, er det 
over halvparten som oppgir at de opplever dette ofte eller av og til. Det er 
også et betydelig mindretall som oppgir at de har relativt dårlig selvtillit 
og selvbilde. For det andre ser vi at jenter oppgir at de har mer psykiske 
helseplager og dårligere selvtillit enn gutter. 

Å være tenåring kan som kjent være vanskelig for mange. Hensikten her 
er imidlertid å undersøke om det å oppleve sosial kontroll i form av strenge 
foreldrerestriksjoner påvirker sannsynligheten for å rapportere om slike 
problemer. For å gjøre det gjennomfører vi en enkel logistisk regresjon for 
å se hvordan ulike faktorer påvirker oddsen for å oppgi hver av disse indi- 
kasjonene på psykiske helseproblemer og dårlig selvtillit. Som avhengige 
variabler bruker vi kun de som oppga at de ofte opplever ulike psykiske 
helseplager, og de som er helt eller delvis uenig i minst én av utsagnene «Jeg 
har mange gode egenskaper» og «Jeg liker meg selv akkurat slik jeg er». 

Vi kontrollerer for kjønn, å ha foreldre som er født utenfor Vest-Eu- 
ropa, egen innvandringsstatus, det vil si om man er født i Norge eller i 
utlandet, i tillegg til hvorvidt man rapporterer om foreldrerestriksjoner 
(de som oppgir at minst ett av de to utsagnene «Jeg får sjelden lov til 
å være sammen med venner» og «Foreldrene mine vil ikke at jeg skal 
være sammen med noen av det motsatte kjønn på fritiden uten voksne til 
stede» stemmer veldig eller ganske godt for dem). 

Resultatene viser, i tråd med tidligere studier, at jenter i større grad 
enn gutter oppgir indikasjoner på både psykiske plager og dårlig selvtil- 
lit. Samtidig ser vi på en del av indikatorene en «minoritets- og innvan- 
drereffekt». De som har bakgrunn fra utenfor Europa, har lavere odds for 
å oppgi en del indikasjoner på psykiske plager og dårlig selvtillit, og det 
samme gjelder de som selv har innvandret, sammenliknet med de som er 
født i Norge. Vi kan ikke si sikkert hva denne effekten skyldes. Dette kan 
ses i sammenheng med det som i forskningslitteraturen kalles «immi- 
grant optimism», som gir seg utslag på mange områder (se Kao & Tienda 
1998). Det kan også skyldes at psykiske lidelser i varierende grad er skam- 
belagt i ulike kulturer og for noen kan være vanskelig å rapportere om. 
En annen mulig tolkning er at kollektivisme og tette familienettverk — 
som altså er mer utbredt i den ikke-europeiske innvandrerbefolkningen - 
i seg selv virker beskyttende mot psykiske helseplager og dårlig selvtillit. 

Når vi kontrollerer for denne effekten, ser vi imidlertid en klar effekt 
av det å oppgi at man lever med foreldrerestriksjoner. Å rapportere om 
foreldrerestriksjoner øker sjansen betydelig for å oppgi alle indikatorene 
på psykiske helseplager og dårlig selvtillit. Slike foreldrerestriksjoner har 
altså betydelige kostnader for de unge, også når det gjelder egen trivsel 
og helse. 


Forbudte følelser - kjæresterelasjoner blant 
ungdom 

Som vi så i begynnelsen av dette kapittelet, er et av spørsmålene hvor 
det er stor diskrepans i holdninger mellom foreldrene og de unge selv, 
spørsmålet om hvorvidt jenter og gutter som går på videregående skole, 
kan ha kjærester. Dette er naturlig nok også et av de spørsmålene som har 
stor praktisk betydning for de unges liv. I de mest konservative gruppene 
svarte opp under halvparten at de tror foreldrene stiller seg helt avvi- 
sende til at ungdom på videregående skole kan ha kjærester. Dette synet 
deles imidlertid bare av et lite mindretall (rundt 10 prosent) av de unge 
selv i disse gruppene. Er det slik at foreldrenes mer konservative holdnin- 
ger faktisk får konsekvenser for hvordan de unge lever sine liv, eller velger 
de unge å leve i strid med foreldrenes verdier? 

I undersøkelsen spurte vi derfor om respondentene har eller har hatt 
kjæreste i løpet av det siste året. Figur 5.8 viser svarene for henholdsvis 
jenter og gutter fordelt på foreldrenes fødeland og -regioner. Vi tar med 
de som oppgir at de ikke ønsker å svare, ettersom dette kan være et sens- 
itivt spørsmål for en del. 


Prosent HÅ Ja GM Vil ikke svare 
100 
Gutter 


90 


80 


70 


Pakistan Somalia Sri Norge Europa, Afrika, Pakistan Somalia Sri Norge åg Afrika, 
Lanka USA, Asia, Lanka 
mm. Latin- 
amerika 


Kilde: Children of Immigrants Longitudinal Study in Norway (CILS-NOR) 


Figur 5.8. Svar på spørsmål om de har kjæreste nå eller har hatt kjæreste i løpet av det siste 
året. Jenter og gutter, etter foreldres fødeland/region. 


To mønstre i svarene er verdt å trekke fram. For det første er det litt færre 
jenter med bakgrunn fra Pakistan, Somalia og Sri Lanka som oppgir at 
de har eller har hatt kjæreste siste året, sammenliknet med andre jenter. 
Dette gjelder ikke gutter. I tillegg er det også flere i disse gruppene som 
ikke ønsker å svare. Interessant nok er det jenter med bakgrunn fra Sri 
Lanka som er den gruppen der færrest oppgir å ha eller ha hatt kjæreste. 
Dette støtter opp under hypotesen om at selv om den tamilske grup- 
pen ikke er den mest konservative i verdispørsmål, så er de likevel en 
gruppe med stor evne til å faktisk utøve sosial kontroll (jf. Kapittel 4, se 
også Engebrigtsen & Fuglerud, 2009). Vel så påfallende er det imidlertid 
at såpass mange - også blant jenter i de mest konservative gruppene — 
oppgir å ha eller ha hatt kjærester. For eksempel oppgir 23 prosent av de 
pakistanskættede jentene at de har eller har hatt kjæreste siste året, til 

tross for at mange i denne gruppen tror foreldrene har svært konservative 
holdninger til dette. 

I figur 5.9 vil vi se nærmere på hvorvidt foreldrenes holdninger til kjæ- 
rester faktisk har betydning. Her ser vi kun på de unge som har bakgrunn 
fra Afrika, Asia eller Latin-Amerika, og skiller utvalget etter hvorvidt de 
unge har oppgitt at foreldrene stiller seg avvisende til at ungdom kan 
ha kjærester. Svarfordelingen viser at det er en viss samvariasjon mel- 
lom foreldrenes holdninger og de unges praksis. Blant de som oppgir at 
foreldrene aksepterer at unge på videregående skole har kjærester, er det 
omtrent like mange som selv oppgir å ha eller ha hatt kjæreste, som blant 
unge uten innvandrerbakgrunn. Blant de som oppgir at foreldrene ikke 
aksepterer at ungdom har kjærester, er andelene litt lavere. 


Prosent GS Ja GBB Vil ikke svare 
100 
Jenter 


90 4 


80 + 


70 4 


60 + 


50 4 


40 4 


30 4 


Foreldre aksepterer Foreldre aksepterer Foreldre aksepterer Foreldre aksepterer 
at jenter ikke at jenter at gutter ikke at gutter 
har kjæreste har kjæreste har kjæreste har kjæreste 


Figur 5.9. Svar på spørsmål om de har kjæreste nå eller har hatt kjæreste i løpet av det siste året. 
Etter hvorvidt foreldrene synes det er akseptabelt at jenter/gutter på vgs. har kjæreste. Unge med 
bakgrunn fra Midtøsten, Afrika og Asia. 


Men sammenhengen er på ingen måte absolutt. Det er en betydelig andel 
også blant de med foreldre som ikke aksepterer kjærester, som ikke lar 
foreldrenes holdninger hindre dem. Blant jenter som eksplisitt oppgir at 
foreldrene ikke aksepterer at jenter på videregående skole har kjærester, 
er det for eksempel én av fem som oppgir at de likevel har eller har hatt 
kjæreste siste året. Ganske mange ungdommer med innvandrerbakgrunn 

har altså ikke bare et verdisyn som er betydelig mer liberalt enn sine for- 
eldre, de lever også i strid med foreldrenes normer. Vi må anta at mange av 
disse holder sitt kjærlighetsliv skjult for foreldrene.” I kapittel fire beskrev 
vi hvordan det å i større eller mindre grad leve såkalte «dobbeltliv» ofte er 
en løsning på dilemmaene som oppstår når man lever med krysspress og 
ulike forventninger, men at denne løsningen også bringer med seg sårbar- 
het. De kvantitative analysene understreker altså at dette er ganske utbredt. 

Funnene peker i retning av at mange unge lever med et betydelig 
krysspress mellom ulike forventninger og ofte må navigere mellom svært 
ulike normer i ulike arenaer — og at dette kan være forbundet med stress. 
I neste kapittel vil vi se nærmere på hvordan dette oppleves sett fra de 
unges eget perspektiv. 


9 Vi spurte også om hvorvidt deres kjærester, dersom de hadde eller hadde hatt det siste året, selv 
hadde en annen bakgrunn enn norsk. Svarene tyder på at det oppstår ganske mange kjæreste- 
relasjoner på tvers av etniske grupper. Blant jentene med norsk foreldrebakgrunn oppga om 
lag en fjerdedel at deres kjærester hadde ikke-norsk bakgrunn. Tilsvarende oppga om lag en 
fjerdedel blant jentene med ikke-europeisk innvandrerbakgrunn at deres kjærester hadde norsk 
bakgrunn. Blant guttene var fordelingen litt annerledes. De med norsk bakgrunn svarte i tråd 
med jentene - om lag en fjerdedel av kjærestene hadde ikke-norsk bakgrunn. Blant guttene med 
ikke-europeisk innvandrerbakgrunn var fordelingen om lag 50/50. Ungdommene ser altså ut til 
å ikke bare være mer liberale i sin livsførsel enn det mange av foreldrene nok ville ønske - de 
ser også ut til å være relativt fargeblinde i sitt kjærlighetsliv, i hvert fall sammenliknet med ekte- 
skapsmønstrene i foreldregenerasjonen. 

Å leve med krysspress 


De fleste ungdommer opplever av og til at de må navigere mellom ulike 
forventninger fra familie, skole og venner. For barn av innvandrere kan 
imidlertid kontrastene mellom de ulike arenaene av og til være større enn 
for andre. Opplevelsen av å stå i et slikt krysspress varierer. Noen opplever 
motsetningene som et mangfoldig sosialt felt de enkelt kan manøvrere i — 
andre må vokte hvert skritt de tar. Det samme gjelder alvorlighetsgraden 
i konfliktene som kan oppstå. Fra et mildt irritasjonsmoment i hverda- 
gen til akutt risiko for vold eller utstøting. Det er imidlertid ikke enkelt 
å avgjøre hva som er utslagsgivende for hvilke subjektive erfaringer de 
unge har. Det er for eksempel ikke alltid slik at de som har de strengeste 
og mest konservative foreldrene, nødvendigvis er de som føler seg mest 
sosialt kontrollert. Det er heller ikke nødvendigvis de mest konservative 
foreldrene som utøver den strengeste sosiale kontrollen. 

I dette kapittelet vil vi belyse noen sider ved det å leve med ulike og 
motstridende sett med normer og krav og hvordan unge erfarer det å 
stå i relasjoner preget av sosial kontroll. Vi fokuserer på kompleksiteten i 
erfaringer, og empirien er i hovedsak basert på kvalitative intervjuer med 
ungdom, unge voksne og personer i hjelpeapparatet. 

Vi vil trekke fram fire poenger. Det første er at både ungdom og for- 
eldre ofte inngår i komplekse nettverk og relasjoner der det ikke alltid 
er så enkelt å identifisere hvem som utøver kontroll, og hvem som blir 
kontrollert. Mange både unge og foreldre befinner seg «mellom barken og 
veden», i skvis mellom forventninger fra ulike hold. Det andre poenget er 
at de unge opplever at krysspress og sosial kontroll i stor grad er avhen- 
gig av de unges egne holdninger og tilpasninger. Å tilpasse sine egne 
holdninger — enten til familiens forventninger eller til religiøse regler — 
kan være en strategi for å unngå konflikt og samtidig oppleve frihet og 

autonomi. Det tredje poenget er at det å leve et dobbeltliv, slik mange til 
en viss grad gjør, innebærer at alle relasjoner potensielt kan bli sårbare — 
det er først når noe går galt, at man merker konsekvensene. Det fjerde og 
siste poenget er at generasjonsmotsetninger i relasjoner preget av streng 
sosial kontroll ikke bare kan forstås som verdikonflikter, men også tar 
form av forhandlingssituasjoner, der ulike ressurser kan bringes til for- 
handlingsbordet. Interessekonflikter mellom ulike posisjoner i familiene 
har imidlertid en tendens til å oppleves som internaliserte verdikonflikter 
hos den enkelte. 

Hvert av de fire poengene vil bli illustrert med noen korte case-historier. 
Disse er alle basert på førstehåndsgjengivelser fra de som opplevde dem, eller 
andrehånds gjengivelser fra familiemedlemmer eller personer i det offent- 
lige hjelpeapparatet. For å anonymisere informantene har navn og enkelte 
detaljer i historiene blitt endret, slik at det ikke skal være mulig å kjenne 
igjen noen av de unge. Poenget med historiene er ikke å gi et representativt 
bilde av hvor utbredt ulike opplevelser er, men å illustrere bredden i erfarin- 
ger forbundet med å leve i krysspress mellom familie og storsamfunn. 


Komplekse relasjoner - aktører mellom 
barken og veden 


Case 1: «Å tukte dem man elsker»: «David» oppdager at lillesøsteren har 


en hemmelig kjæreste, med en annen bakgrunn enn henne selv. Han kon- 
fronterer dem og truer med å banke opp gutten. Han presser jenta til å 
gjøre det slutt og love at hun aldri skal møte gutten igjen. Broren er sint 
på søsteren, men mener at han først og fremst gjør det for å beskytte henne 
mot konsekvensene av at foreldrene eller noen andre i familien skulle finne 
ut om forholdet. Han er overbevist om at han har reddet søsteren fra å 
havne i alvorlig trøbbel. 


Case 2: «Selfie på avveie»: «Samira» - en jente i slutten av tenårene - smin- 


ker seg og tar bilder sammen med moren sin. Moren er stolt av sin datter og 
deler bildene med søsteren som bor i hjemlandet. Søsteren står imidlertid 
oppe i en opprivende skilsmisse, og mannen får tak i bildene fra hennes PC. 
For å sverte konas familie sprer han bildene på sosiale medier i hjemlandet, 

med tilhørende tekst om hvordan kvinnene i deres familie lever som horer i 
Vesten, illustrert med bildene av mor og datter med utslått hår og sminke. 
I flere måneder bombarderes både jenta og moren med trusler, utskjelling 
og bekymrede henvendelser fra fjern og nær — både i hjemlandet og i Norge. 
Det går ut over skolearbeid og nattesøvn, men etter en periode roer det hele 
seg ned. Både moren og datteren blir mer forsiktige med å dele bilder. 


Case 3: «Å skamme seg over mamma»: «Fatima» er i slutten av tenårene og 


bor sammen med moren sin. Foreldrene er skilt, og faren bor i et annet land. 
Jenta lever et relativt fritt liv, er ikke spesielt religiøs, er aktiv i trening og 
idrett, har kjæreste og går ut med venner - men passer på hvem som observe- 
rer henne hvor, for å unngå for mye prat. Moren møter etter hvert en mann, 
gifter seg på nytt og blir gravid. I deler av miljøet de tilhører, regnes det som 
skandaløst og flaut at en «godt voksen» dame i 40-årene får barn med en ny 
mann. Moren baksnakkes og blir gjenstand for sladder i miljøet. En del av 
jentas venner fra samme miljø tar avstand fra datteren. Jenta føler seg iso- 
lert, hun skammer seg og blir sint på moren. Først når hun møter sin nyfødte 
lillesøster, bestemmer hun seg for å støtte moren og gi blaffen i hva de andre 
synes. I ettertid skammer hun seg over ikke å ha støttet moren sin hele veien. 


Det er lett å skape et inntrykk av at foreldre kun er utøvere av sosial kon- 
troll, mens barn og unge kun er objekter for sosial kontroll. Slik er det ikke. 
Som case-historiene ovenfor illustrerer, inngår mange i komplekse nettverk 
av relasjoner der aktørene opplever kryssende krav og forventninger - ikke 
bare til egen livsførsel, men også til hvordan de bør forholde seg til andres. 
I den første historien var det en bror som utøvde en form for sosial kon- 
troll overfor sin søster, men selv hadde han en opplevelse av at han egentlig 
beskyttet henne mot foreldrenes reaksjoner. I den andre historien var det 
både moren og datteren som ble objektet for negative rykter og press, dels 
fra folk som befant seg i helt andre deler av verden. Deres tilknytning til 
transnasjonale digitale nettverk gjorde dem sårbare. Og i den tredje his- 
torien var det datteren som først skammet seg over morens oppførsel på 
grunn av andres reaksjoner, og deretter skammet seg over sin egen. 

En av de mannlige informantene som ikke er nevnt i disse case-his- 
toriene, uttrykte det slik: «På en måte er vi jo alle både fanger og 

fangevoktere.» Med dette mente han blant annet at man ofte må ta hen- 
syn til mange andre i sine egne livsvalg. Han utdypet det slik: 


Hvis jeg gjør noe galt, så vil ikke folk si at «[navn] er en dust». De vil si at «[navn], 
sønn av den og den, er en dust». Og de vil ikke si om søstera mi at «[navn], hun er løs- 
aktig». Nei, da vil de si «[navn], dattera til den og den, er sånn og sånn». Og det stiller 
oss barn i en litt maktesløs situasjon [...] Hadde det bare rammet meg, så kunne jeg 


ha håndtert det. Men jeg vet ikke hvordan det rammer mine foreldre eller søsken. 


I miljøer preget av æreskultur og kollektivisme kan det oppleves som 
livsviktig hva andre mener, og familien står kollektivt ansvarlig for den 
enkeltes handlinger. Man har ikke den luksusen det er å kunne være et 
«individ». I stedet opplever mange at de er et «divid», definert av sine 
relasjoner til andre. Det er derfor ikke alltid så lett å identifisere tydelige 
«avsendere» og «mottakere» i relasjoner preget av sterk sosial kontroll. 
Normene «ligger i lufta», og alle må forholde seg til dem på et vis. 

Også foreldre - og ikke minst brødre - vil ofte finne seg selv mellom 
barken og veden. Mange gutter opplever for eksempel selv strenge krav og 
begrensninger i egne livsvalg samtidig som det forventes at de skal stå til 
ansvar for å kontrollere sine søstre eller andre i familien. Som Schlytter 
og Rexvin har påpekt, kan nettopp kravet om å kontrollere familiens jen- 
ter være en måte å utøve kontroll over gutter på. Ved å legge ansvaret på 
dem får heller ikke de mulighet til å leve sine egne liv (Schlytter & Rexvid, 
2016; se også Bredal, 2011). 

Men også foreldre kan befinne seg mellom barken og veden. Foreldre 
som selv ikke ønsker å være så strenge med sine barn, kan oppleve press 
fra andre om hvilke verdier det forventes at de skal håndheve. En jente i 
20-årene beskriver for eksempel hvorfor hun ikke kan flytte hjemmefra. 
Det er ikke fordi foreldrene ikke ønsker det, men fordi andre vil snakke 
om familien: 


Jeg bor hjemme. I min kultur så er det tabu for en jente som ikke er gift, å bo for 
seg selv. For folk vil snakke. Der har du den kulturelle biten. 
I Fordi da vil ikke foreldrene dine vite hva du gjør? 
Nei, det er ikke for deres skyld. Foreldrene mine stoler på meg. Men jeg kan 
ikke det på grunn av at andre folk vil snakke om oss [i familien] og hva de 


tror jeg gjør. 

Dersom denne jenta ønsket å flytte hjemmefra, ville hun antakelig ikke 
få lov av foreldrene. Men det ville ikke primært være fordi de selv hadde 
noe imot det, men av frykt for hva andre skulle si. Både det å følge reglene 
og det å håndheve dem kan sånn sett være en måte å skjerme andre på — 
enten det er foreldre, barn eller søsken — fra andres reaksjoner. Nettver- 
kene og relasjonene som slik påvirker unges liv, strekker seg gjerne på 
tvers av landegrenser. Ikke minst i en tid med sosiale medier, der bilder 
og informasjon lett kan finne veien til slektninger helt andre steder i ver- 
den, kan slike transnasjonale nettverk virke inn på menneskers hand- 
lingsrom i Norge. Samtidig har ingen lyst til å være den som forårsaker 
problemer for andre. En erfaren konfliktmegler sa det slik: 


Jeg tror at foreldre ofte ikke bare tenker på sine egne behov, men hele kollektivets 
behov. Det handler om å opprettholde en samla forståelse og et samla regelsett 
som gjelder, likt for alle. Fordi hvis «vi ikke følger reglene i vår familie, så kommer 
ikke andre til å følge reglene i sine familier heller. Og så er det på en måte vår skyld 
at alt bryter sammen». 


(Konfliktmegler) 


Implikasjonene av dette er ikke minst viktige å ta med seg for forskere. 
I kapittel 5 viste vi tall som sier noe om utbredelsen av ulike typer sosial 
kontroll basert på en spørreundersøkelse. Men det er viktig å huske at 
både normene og den sosiale kontrollen i realiteten er egenskaper ved 
grupper og nettverk snarere enn ved individer. Mange, enten de er for- 
eldre, søsken eller barn, kan til tider oppleve å stå i skvis mellom ulike 
forventninger og forpliktelser. Og det er ikke alltid helt enkelt å avgjøre 
hvem som utøver sosial kontroll, hvem som blir utsatt for det, eller hvor 
normene som begrenser folks liv, egentlig befinner seg. 


Ulike tilpasninger, ulike opplevelser 


Case 1: «En god muslim»: «Aisha» er tidlig i 20-årene, dypt religiøs, bru- 


ker hijab og forsøker så godt som mulig å leve ifølge islamske regler ved å 
unngå alkohol, seksuell kontakt og svinekjøtt, be fem ganger om dagen, 
ikke baksnakke andre og generelt gjøre gode gjerninger. Hun gikk først på 
videregående skole på vestkanten, men følte seg utenfor og lite inkludert 

og søkte seg etter hvert til en skole på østkanten. Hun opplever nå at hun 
lever et fritt liv. Hun har mange norske venner fra jobb og studier, og hun 
er ofte med på sosiale tilstelninger. Foreldrene er også religiøse, men hun 
synes både foreldrene og mange fra deres miljø er sneversynte og intole- 
rante. Hun misliker sladder og ryktespredning, og hun synes mange blan- 
der kulturelle tradisjoner og religion. Selv mener hun at religionen er en 
privatsak. Hun sier at ingen i familien vil klage på henne for å gi en klem 
til en norsk gutt eller gå på juleavslutning med kolleger, fordi alle vet at hun 
er en god muslim. Hun er ugift og bor sammen med foreldrene sine. Hun 
sier at foreldrene aldri ville godtatt at hun giftet seg med en ikke-muslim, 
og antakelig hadde kuttet all kontakt dersom hun gjorde det. Hun kunne 
imidlertid aldri tenkt seg å gifte seg med en ikke-muslim, så det er ikke noe 
hun bekymrer seg for. 


Case 2: «Angrende fundamentalist»: «Maria» er i slutten av tenårene og 
lever under streng kontroll hjemme, hvor hun også utsettes for vold. Familien 
er muslimer, men ikke spesielt religiøse. I 16-årsalderen begynner «Maria» 
å bruke hijab og søker seg til Islam Net - en fundamentalistisk ungdomsor- 
ganisasjon. Der kunne hun være med på samlinger og treffe andre ungdom- 
mer uten at foreldrene kunne protestere, siden det var et religiøst møtested. 
Dessuten syntes hun det var fint å ha klare regler og en tydelig identitet å 
forholde seg til. Etter en stund ble det imidlertid vanskelig å fortsette - hun 
følte at det ble for trangsynt og dogmatisk, og at hun mistet mange av sine 
tidligere venner. Hijaben beskyttet henne heller ikke mot foreldrenes bebrei- 
delser slik hun først hadde håpet. Hun trakk seg ut av Islam Net og sluttet 
med hijab og fikk etter hvert nye venner på skolen. Konflikten med familien 
eskalerte, blant annet fordi hun ble oppdaget sammen med en gutt. Hun 
vurderer å bryte med familien, men ser ikke for seg at hun kan leve alene. 


Unge tilpasser seg det å leve med krav og forventninger på ulike måter. 
Mens noen gjør opprør mot familiens krav — enten i form av åpent brudd 
eller små hverdagskamper, velger andre å tilpasse seg. Noen gjør det mot- 
villig, mens andre omfavner normene som sine egne. Hvordan man selv 
stiller seg til rammene for egen livsførsel, kan derfor være vel så viktig 
for hvordan man opplever situasjonen, som hvor strenge krav familien 
faktisk stiller til dem. «Aisha» følte for eksempel at hun levde et helt fritt 

liv, til tross for at hun forholdt seg til omfattende religiøse krav og forbud, 
og at hun antakelig ville komme i alvorlig konflikt med familien dersom 
hun valgte en mann som ikke var muslim. Frihetsfølelsen var reell, men 
den var samtidig betinget av at hun hadde gjort bestemte valg. Hadde hun 
valgt annerledes — slik «Maria» gjorde — sa er det grunn til å tro at hun 
ikke ville opplevd den samme friheten. 

Å ikke ha kjærester i ungdomstiden eller å gifte seg med en person som 
tilfredsstiller familiens forventninger, oppleves ikke nødvendigvis som 
begrensning i egen frihet dersom man selv har internalisert religiøse krav 
til kyskhet og deler familiens oppfatninger om ideelle ekteskapskandidater. 
Hvis man derimot ønsker å leve på en annen måte enn det foreldrene vil, 
kan deres normer og krav oppleves som langt mer begrensende. Å inter- 
nalisere familiens forventninger er slik sett en tilpasning som tillater en å 
unngå konflikt og samtidig oppleve autonomi og selvstendighet i hverda- 
gen. Som Hilde Lidén (2003) tidligere har påpekt, jo mer barn og unge vel- 
ger å gjøre det som forventes av dem, jo større frihet opplever de at de har. 

Noen velger imidlertid ikke å omfavne foreldrenes kulturelle verdier, 
men i stedet gå fullt opp i rollen som muslim. En del unge som er vokst 
opp i Norge, forteller at føler at de aldri kan bli «helt» pakistaner eller 
«helt» somalier, og de kan heller ikke bli «helt» nordmann. Men de kan 
bli «helt» muslim. For unge på søken etter en egen identitet, som møter 
motstridende ytre krav, kan en sterk religiøs identitet være forlokkende, 
ikke minst fordi den gir håp og klare livsregler for en verden full av valg, 
fristelser og motstridende forventninger. Dette var for eksempel situa- 
sjonen for «Maria», i hvert fall fram til livet i Islam Net ble for trangt. 
Selv om livsorientering i form av religiøsitet eller lojalitet til familien på 
en måte kan forstås som mestringsstrategier som muliggjør en følelse av 
autonomi og selvbestemmelse, betyr ikke det at disse verdiene ikke fak- 
tisk også betyr mye for mange unge. Den religiøse overbevisningen er 
ofte ektefølt, og for mange er den veldig sterk. Det samme gjelder lojalite- 
ten mot familien som fellesskap. 

Her ligger det også et paradoks. De samme forholdene som begrenser 
ungdommenes livsutfoldelse og kan skape en følelse av ufrihet, i hvert 
fall når de sammenlikner seg med sine norske klassekamerater uten inn- 
vandrerbakgrunn, er gjerne nært knyttet sammen med verdier de ønsker 


119 


KAPITTEL 6 


å holde fast ved. I intervjuene med ungdommer spurte vi alltid hvordan 
de så for seg at de selv ville oppdra sine barn i framtiden — hva de ville 
gjøre annerledes enn sine egne foreldre, og hva de ønsket å føre videre. Et 
typisk svar som mange oppga i en eller annen variant, var at de ønsket å 
«ta det beste» fra de to kulturene og forkaste «de dårlige tingene» i for- 
eldrenes kultur. De «dårlige tingene» ble gjerne beskrevet som baksnak- 
king, sladder- og ryktekultur og at folk dømmer hverandre for å ha dårlig 
moral eller være dårlige muslimer, forestillinger om familieære, kaste- og 
klantilhørighet, ulike krav til gutter og jenter, manglede privatliv og at 
folk føler de har rett til å legge seg opp i hverandres liv. Nesten alle de 
unge oppga at de foretrakk det de gjerne beskrev som en «norsk» form for 
individualisme, der personlig autonomi og respekt for andres privatliv 
og livsvalg står sentralt. Det samme gjaldt likestilling, som nesten alle 
trakk fram som et ideal. Når de skulle trekke fram «de gode tingene» fra 
foreldrenes kultur, oppga mange den sterke følelsen av fellesskap i fami- 
lien, lojaliteten og forpliktelsene overfor hverandre, og det at man stiller 
opp for hverandre og tar vare på sine egne. Spørsmålet er om ikke den 
typen kollektivisme de ønsker å unnslippe, og den typen kollektivisme 
de ønsker å videreføre, er to sider av samme sak. Er det mulig å holde på 
fellesskapet, lojaliteten og forpliktelsene uten samtidig å få med begrens- 
ningene for individet som gjerne følger med slike tette fellesskap? For 
mange unge er denne balansegangen en sentral del av det å finne sin egen 
identitet og måte å leve livet sitt på. 

Også religion byr på liknende dilemmaer. For mange unge er religiø- 
sitet en måte å uttrykke avstand fra kollektivismen og æreskulturen som 
ofte råder i de samme miljøene. Religiøse argumenter ble for eksempel 
ofte brukt av unge til å ta avstand fra ryktekultur og baksnakking, for å 
understreke betydningen av selvbestemmelse og personlig tro, uavhen- 
gig av familiens krav og ønsker. Men friheten og beskyttelsen mot fami- 
liekollektivets krav som en del unge mener at den religiøse identiteten 
gir, forutsetter samtidig at de binder seg til et sett med strenge levere- 
gler. Dette er en annen sentral utfordring spesielt for mange unge mus- 
limer. Hvordan finne en muslimsk identitet og en måte å utøve sin tro 
på som fungerer i kombinasjon med det å være en fullverdig deltaker på 
ulike arenaer i det norske samfunnet - stikk i strid med budskapet de 

hele tiden får servert både fra konservative krefter i muslimske miljøer og 
såkalte «islamkritikere» i media og offentligheten? 


Dobbeltliv og sårbarhet 


Case 1: «Snapchat eller Instagram?»: «Yasmin» har svært strenge foreldre. 
På skolen og i andre sammenhenger der hun ikke er under foreldrenes opp- 


sikt, har hun hatt flere kjærester og lever på mange måter et normalt norsk 
tenåringsliv. Hun beskriver hvordan hun har to ulike personligheter: en 
som er sprudlende, sosial og utadvendt, og en som er dydig, tilbakeholden 
og forsiktig. Den første personligheten viser hun fram på Snapchat hvor 
hun er venner med andre jevnaldrende fra skolen. Her viser bildene en 
jente i utfordrende positurer, med store glis, som gestikulerer med armene. 
Den andre personligheten viser hun fram på Instagram, hvor hun er venner 
med andre i familien og i miljøet foreldrene tilhører. Her viser bildene en 
pyntelig og tilsynelatende sjenert jente med armene i kors og med blikket 
nedslått. Hun forteller at begge de to personlighetene er en del av henne, 
men at «Snapchat-personligheten» kanskje ligger nærmest det hun føler 
som sitt «indre jeg». Hun legger mye bekymringer og innsats i å sørge for at 
de to ulike sfærene — bade i hennes digitale og analoge liv - ikke skal møtes. 


Case 2: «Det som må holdes skjult»: «Sara» har et godt forhold til sine 


foreldre. De er ikke spesielt konservative, men som muslimer fra et land i 
Midtøsten forventer de at datteren følger visse regler angående kontakt med 
gutter. På videregående skole innleder jenta et kjæresteforhold som må hol- 
des hemmelig. Hun vet ikke hvordan foreldrene ville reagert, men ønsker 
ikke å sette dem i det hun tror ville bli en vanskelig situasjon. Kjæresten 
viser seg imidlertid å være en drittsekk. Forholdet utvikler seg i stadig mer 
negativ retning, med manipulasjon, misbruk, trusler og vold. Jenta ønsker 
å bryte forholdet, men gutten truer med å fortelle det til hennes familie og 
vise fram private bilder av jenta. Jenta blir i flere måneder værende i et 
stadig mer destruktivt forhold. Frykten for konsekvensene av at forholdet 
blir kjent, trumfer ønsket om å komme seg ut. Etter flere måneder gjør hun 
det slutt med gutten og forteller foreldrene om forholdet før de eventuelt får 
høre det fra ham eller noen andre. Foreldrene reagerer ikke slik hun frykter, 

men støtter henne. Hun prøver imidlertid å skjerme dem fra detaljene i 
historien, som åpenbart er vanskelige å håndtere. 


Case 3: «I skapet»: «Ahmed» er voksen, gift med en kusine og har to barn. 


Utad er han en vellykket familiemann. Men han er også forelsket i en norsk 
mann og dypt ulykkelig. Etter mange år har han akseptert overfor seg selv 
at han er homofil, men det er utenkelig å komme ut av skapet. Han regner 
med at konsekvensene ville være svært alvorlige - både for sin egen fysiske 
sikkerhet, men også for familiens status og posisjon i deres miljø. I stedet 
undertrykker han sine egne følelser og regner med å gjøre det resten av 
livet. I perioder har han vurdert selvmord. 


Et gjennomgangstema i samtaler med ungdom så vel som med hjel- 
peapparat er den sårbarheten som omgir mange relasjoner som følge av å 
leve med ulike sett med normer og forventninger i ulike settinger. Alle må 
i noen grad tilpasse sin atferd og framtoning til de ulike forventningene 
og normene som gjelder i ulike sosiale kontekster. De fleste ungdommer 
har hemmeligheter for sine foreldre. Men for en del ungdommer er kon- 
trasten mellom kodene og forventningene i familiesfæren og kodene og 
forventningene på skolen og blant venner større enn for andre. Annick 
Prieur (2004) har kalt unge med innvandrerbakgrunn «balansekunst- 
nere» for å understreke kompetansen som ligger i det å kunne skifte 
mellom ulike sosiale koder og arenaer. I et av våre gruppeintervjuer med 
ungdom beskrev for eksempel en av dem det å kunne skifte mellom koder 
slik: «Du må hele tiden passe på deg selv. Man blir mye mer oppmerksom 
på hva som er rundt seg.» En av de andre fulgte kjapt opp med: «Det er 
sikkert bra erfaring videre i arbeidslivet, da», hvorpå alle begynte å le. 
Men i det å måtte skifte mellom ulike normative sfærer ligger det ikke 
bare kompetanse, men også sårbarhet. 

Mange unge som har familiebakgrunn fra sterkt konservative og 
religiøse samfunn, lever i større eller mindre grad det man kan kalle et 
«dobbeltliv». Dette er en naturlig strategi for å forsøke å håndtere ulike 
verdener med motstridende krav og forventninger. Man kan snakke om 
ulike grader, der mye eller lite i stor eller liten grad må holdes skjult. Det 
er ikke helt uvanlig at ungdom med minoritetsbakgrunn går på fester og 
tester ut relasjoner, seksualitet og alkohol med venner samtidig som de 

overfor familien gir inntrykk av å opprettholde forventninger om ærbar- 
het og dydighet. De kvantitative analysene viste for eksempel at mange 
unge har kjærester, selv om de tror foreldrene mener det er uakseptabelt. 
Samtidig bruker mange mye krefter på å hindre at disse ulike verdenene 
skal møtes. Og når det som foregår i én verden, absolutt ikke må bli kjent 
i en annen, blir alle relasjoner potensielt sårbare. Studier fra Danmark 
tyder på at det å leve et slikt dobbeltliv kan ha store psykiske omkost- 
ninger i form av stress, angst og depresjon (Etnisk Ung, 2014). En åpen- 
bar sårbarhet er kjæresterelasjoner, som beskrevet i historien om «Sara». 
Hun ble værende i en destruktiv relasjon fordi hun var mer redd for hva 
som ville skje hvis forholdet ble kjent, enn for de negative tingene hun 
opplevde i selve forholdet. Men også vennskapsrelasjoner, relasjoner til 
søsken og jevnaldrende slektninger og til voksenpersoner i skole og hjel- 
peapparat kan potensielt bli sårbare når mye må holdes skjult og mye står 
på spill. 


Verdikonflikt og forhandling 


Case 1: «Den takknemlige datteren»: «Amal» er 17 år og har pakistan- 


ske foreldre. Hun er ikke spesielt religiøs og lever et ganske normalt tenår- 
ingsliv. Hun ler av foreldre- og besteforeldregenerasjonen som er opptatt 
av kaste- og klantilhørighet, sladder, rykter og ære. Selv bryr hun seg ikke 
om slikt, og foreldrene hennes har også etter hvert blitt mye mer avslappet. 
Hun tar det som en selvfølge at hun skal gifte seg med en hun finner selv, 
og ville aldri funnet seg i at foreldrene forsøkte å presse henne. Samtidig 
understreker hun at hun står i gjeld til foreldrene sine. Hun føler at de har 
ofret enormt mye for at hun skal få de mulighetene hun har i dag. Hun vet 
også at de ville bli skuffet dersom hun velger en ektefelle med en helt annen 
bakgrunn, ettersom de ikke ville ha de samme tradisjonene og familiehøy- 
tidene, og at de ikke ville bli inkludert i et familiefellesskap på samme måte. 
Derfor vil hun helst gifte seg med en som har pakistansk og i hvert fall mus- 
limsk bakgrunn. Foreldrene engster seg for at de vil ende opp på et norsk 
gamlehjem, men hun forsøker ofte å berolige dem. Selv om det sikkert kan 
bli vanskelig å kombinere med jobb og familieliv, ønsker hun å ta vare på 
sine foreldre når de blir gamle, kanskje ikke ved at de bor sammen, men at 

de kan bo i nærheten og ha hjemmehjelp, og at hun kan besøke dem ofte og 
bistå med praktiske gjøremål. 


Case 2: «Fredsprisen»: «Yusuf» kom til Norge fra Pakistan som barn. I opp- 
veksten levde han et dobbeltliv, med norske kjærester, men foreldrene så gjen- 
nom fingrene med det. Bestefaren var imidlertid «big man» i hjemlandsbyen 
i Pakistan, som lenge hadde ligget i konflikt med en nabolandsby. Som del 
av en uformell fredsavtale mellom de to gruppene ble det bestemt at «Yusuf» 
skulle gifte seg med barnebarnet til en av lederne i nabolandsbyen. Dermed 
ble det slutt på en lang og blodig feide. «Jeg skulle pokker meg hatt fredspri- 
sen», ler «Yusuf». Men «Yusuf» ønsket ikke å gifte seg med den utpekte jenta 
og brøt ekteskapet før det var fullbyrdet. Avlysningen av bryllupet førte til 
konflikt og brudd med familien, og i seks år hadde «Yusuf» nesten ingen 
kontakt med sine foreldre. I løpet av disse årene tok han utdanning og giftet 
seg med en norsk kvinne. Etter hvert ønsket han å gjenoppta kontakten. Han 
forteller at to strategier ble sentrale for å få aksept for egne valg. Han sendte 
penger til slektninger i hjemlandsbyen via sin far. På den måten «kjøpte» 
han tilbake noe av den æren som faren hadde tapt da han brøt ekteskapet. 
Deretter overbeviste de foreldrene om at de ville hjelpe til med å ta vare på 
dem når de blir gamle, og at de ikke ville sette dem bort på et norsk gamle- 
hjem. Strategien virket, og i dag har de et godt forhold til familien. 


Konflikten mellom unges ønsker om selvbestemmelse og familiens og 
kulturens krav om tilpasning er på mange måter en verdikonflikt hvor 
grunnleggende verdier og normer står mot hverandre. Men den er også 
en interessekonflikt der status og materielle interesser står på spill. Disse 
konfliktene manifesterer seg i utallige hverdagslige forhandlinger om små 
og store ting, der ulike ressurser kan trekkes inn som forhandlingskort. 
I historien om «fredsprisen» så vi for eksempel at æren som faren hadde 
tapt ved at sønnen avbrøt det arrangerte ekteskapet, kunne kjøpes til- 
bake gjennom pengeoverføringer til slektninger i hjemlandet. Aksepten 
for en kone med «feil» bakgrunn kunne framskyndes gjennom løfter om 
omsorg i alderdommen. Å gi noe på ett område kan gi økt spillerom på et 
annet. Gode karakterer på skolen gir gode grunner til å utsette ekteskap. 
Å komme inn på en prestisjefylt utdanning kan gjøre det akseptabelt å bo 
på hybel i en annen by. 

For mange unge framstår imidlertid de helt konkrete interessekonflik- 
tene mellom ulike generasjoner — for eksempel konflikten rundt hvem 
som har ansvar for å ta vare på foreldrene når de blir gamle - som inter- 
naliserte verdikonflikter. På den ene siden ønsker de aller fleste større fri- 
het. Samtidig har de gjerne en sterk lojalitetsfølelse overfor egen familie 
og ser det som en viktig og meningsfull oppgave å oppfylle sine forplik- 
telser for fellesskapet. Skal jeg være «egoistisk» og leve mitt eget liv, eller 
skal jeg ofre egne drømmer for å oppfylle mine forpliktelser i familien? 
Dilemmaer rundt hvordan omsorg for foreldre og familiemedlemmer 
kan kombineres med egne livsprosjekter, er selvsagt også noe personer 
uten innvandrerbakgrunn kan kjenne på. Forskjellen ligger i styrken på 
dilemmaet og det at en del unge med innvandrerbakgrunn kjenner på 
dette dilemmaet lenge før det faktisk er en reell problemstilling. 

Kontinuitet og endring i utøvelsen av 
sosial kontroll 


Kollektivistiske familiestrukturer, æreskultur og religiøst funderte nor- 
mer for kjønn og seksualitet har sentrale funksjoner i samfunn uten 
et sentralt voldsmonopol, et effektivt byråkrati eller et offentlig sosi- 
alt sikkerhetsnett. I den grad kultur representerer tilpasninger til ytre 
betingelser, burde man derfor forvente at innvandrere som flytter til 
gjennomregulerte velferdsstater som Norge, over tid vil gjennomgå en 
kulturell reorientering i retning av større likestilling, individualisme og 
sekularisme - kulturelle orienteringer som i større grad er tilpasset livet i 
en gjennomregulert velferdsstat som Norge. I så fall burde vi se framveks- 
ten av mer liberale praksiser hva gjelder oppdragelse og sosial kontroll. 

Samtidig gir menneskers tilbøyelighet til å fylle institusjonaliserte 
praksiser med emosjonell verdi og mening en betydelig motstand og 
treghet til slike endringsprosesser. Avvisning fra storsamfunnet og følel- 
sen av fremmedgjøring som ofte følger i kjølvannet av migrasjon, kan 
dessuten forsterke behovet for å søke trygghet i familie og religion. Sosial 
segregering, kulturelt påfyll fra hjemlandet i form av transnasjonale ekte- 
skap, manglende integrasjon i arbeidslivet og forsterkede fiendebilder 
knyttet til konflikter på den internasjonale arena («krigen mot terror» 
osv.) er alle faktorer som kan tenkes å bidra til tilbaketrekking og sosial 
konservatisme. 

Dette kapittelet vil fokusere på kontinuitet og endring i utøvel- 
sen av sosial kontroll i innvandrede familier. Vi vil trekke på ulike 
datakilder - både kvantitative surveydata, eksisterende kunnskap fra 
offentlige registre og tidligere forskning, og kvalitative intervjuer med 
foreldre og ungdom. Vi begynner med å systematisere en del tilgjenge- 
lig kunnskap om utviklingen i ekteskapsmønstre og -praksiser i en del 

innvandrergrupper, ettersom det er naturlig å se endringer i utøvelsen 
av sosial kontroll i sammenheng med endringer i ekteskapspraksis. Der- 
etter vil vi se nærmere på betydningen av familiens botid for utøvelsen 
av sosial kontroll i form av foreldrerestriksjoner på unges sosiale liv, ved 
hjelp av Children of Immigrants Longitudinal Study. Til slutt vil vi trekke 
fram noen sentrale mekanismer som driver fram endringer i retning av 
mer liberale praksiser. 


Ekteskapsmønstre i bevegelse 


«Negativ sosial kontroll» har fått økt oppmerksomhet i offentligheten, og 
hjelpeapparatet mottar flere henvendelser om slike saker enn før. Det er 
derfor lett å tenke at dette er fenomener som «brer om seg». I betydningen 
at det i dag er langt flere innvandrere med bakgrunn fra konservative 
samfunn preget av æreskultur og kollektivisme enn det var tidligere, så er 
dette riktig. Om man derimot ser på endringer innad i den eksisterende 
innvandrerbefolkningen, i takt med lengre botid og eksponering for det 
norske samfunnet, er det derimot mye som tyder på at tradisjonelle fami- 
liepraksiser i mange grupper over tid endrer seg i retning av mer libe- 
rale praksiser. Før vi begynner analysen av sosiale endringer basert på 
vårt eget datamateriale, vil vi se litt på eksisterende kunnskap om bl.a. 
endringer over tid i ekteskapspraksiser i innvandrerbefolkningen. 

Ekteskapet som institusjon har en sentral rolle i den generelle oppdra- 
gelsen av barn og unge (Bredal, 2006a), og det er rimelig å se endringer 
i ekteskapspraksiser i sammenheng med endringer i utøvelsen av forel- 
dreskap og sosial kontroll mer generelt. Her vil vi trekke fram den pakis- 
tanske gruppen, ettersom dette er en stor gruppe hvor mange har lang 
botid i Norge. Samtidig er de en relativt konservativ gruppe med tanke 
på ekteskapsmønstre, hvor arrangerte og gjerne transnasjonale søsken- 
barnekteskap har vært vanlig. 

Vi kan se på tre forhold som er interessante, og som vi har en del 
kunnskap om, når det gjelder utviklingen i ekteskapsmønstre: 1) alder 
ved ekteskapsinngåelse; 2) hvem man gifter seg med (herunder søs- 
kenbarnekteskap og såkalte henteekteskap); 3) foreldrenes rolle i 
ekteskapsinngåelsen. 

Når det gjelder alder for ekteskapsinngåelser, ser man klare tegn til 
endring (se også Wiik & Holland, 2018). Andelen 21 år gamle jenter med 
bakgrunn fra Pakistan som var gift, sank for eksempel fra 35 prosent i 
1993 til under 5 prosent i 2011.° Også fruktbarheten faller i alle innvan- 
drergrupper, noe som er et tegn på endringer i familiepraksis." 

Når det gjelder hvem man gifter seg med, har det også skjedd endringer. 
Den pakistanske innvandrergruppen er riktignok fortsatt i hovedsak 
endogam - det vil si at de fleste med pakistansk bakgrunn gifter seg med 
andre som også har pakistansk bakgrunn. I SSBs levekårsundersøkelse 
blant norskfødte med innvandrerbakgrunn fra 2016 oppga for eksempel 
kun 14 prosent av de som var gift, at deres ektefelle var en nordmann uten 
innvandrerbakgrunn. Dette var omtrent like mange som i den tyrkiske 
gruppen, men atskillig færre enn i gruppen med bakgrunn fra Vietnam 
og Sri Lanka, hvor henholdsvis litt over og litt under 40 prosent var gift 
med en nordmann uten innvandrerbakgrunn. I den tilsvarende levekår- 
sundersøkelsen som ble gjennomført ti år tidligere, var det imidlertid 
kun 7 prosent i den pakistanske gruppen som var gift med en person uten 
innvandrerbakgrunn. Tallene er ikke direkte sammenliknbare, og det er 
dessuten vanskelig å si noe om utviklingen gitt at populasjonens sam- 
mensetning er i rask endring og de fleste i etterkommergenerasjonen ikke 
har rukket å gifte seg ennå. Men mye tyder altså på at tilbøyeligheten til 
eksogami — om enn fortsatt relativt sjeldent i den pakistanske gruppen — 
er økende. 

Men også blant de som gifter seg med en partner som har samme bak- 
grunn som en selv, kan vi observere endringer. Tradisjonelt har mange i 
den pakistanske gruppen hentet ektefeller i hjemlandet. Slike transnasjo- 
nale ekteskap har hatt en konserverende effekt i den pakistanske grup- 
pen - ifølge Elgvin og Grødem (2011) er slike ekteskap forbundet med 
lavere grad av autonomi og likestilling. Praksisen synes imidlertid å være 
på sakte retur, i den forstand at flere nå finner ektefeller i Norge. Blant 
norskfødte med pakistanske innvandrede foreldre i alderen 18 år og eldre 
som giftet seg i perioden 2002-2007, fant bare 29 prosent seg en ektefelle 


10 Se https://forskning.no/2014/11/hoyere-giftealder-blant-innvandrere 
11 Sehttps://www.ssb.no/befolkning/artikler-0g-publikasjoner/stadig-flere-som-fodes-i-norge-har- 
innvandrerbakgrunn 


129 


KAPITTEL 7 


som bodde i Norge (altså ikke i hjemlandet). I perioden 2008-2012 hadde 
andelen økt til over 50 prosent. Blant norskfødte barn av tyrkiske innvan- 
drere hadde andelen gått opp fra 34 prosent til 63 prosent i samme peri- 
ode. Det finnes ikke oppdaterte analyser av andelen henteekteskap blant 
barn av innvandrere i Norge etter 2012, men gitt den generelle utviklingen 
i giftemønstre er det grunn til å tro at endringen har fortsatt i perioden 
etter 2012 (Sandnes & Henriksen, 2013). En annen måte å måle endring er 
å se på antall transnasjonale familieetableringer fordelt på antall personer 
i «gifteklar» alder. Ifølge SSB har antallet ugifte norskfødte med innvan- 
drede foreldre fra Pakistan i alderen 18-23 ar økt fra 1000 i 1998 til 2700 i 
2014. Antallet familieetableringer basert på transnasjonale ekteskap med 
personer i denne gruppen nådde imidlertid en topp med 73 personer i 
2003 og har siden sunket til kun elleve personer i 2014. Andel etableringer 
basert på henteekteskap i forhold til ugifte mellom 18 og 23 år har dermed 
sunket fra over 6 prosent per år i 1998 til 0,4 prosent i 2014. Den kraftige 
nedgangen skyldes trolig en kombinasjon av økt alder ved ekteskapsinn- 
gåelser og at flere finner ektefelle i Norge. 

Søskenbarnekteskap er også på retur i den pakistanske gruppen. Ifølge 
Folkehelseinstituttet (se Kinge mfl., 2014) lå andelen søskenbarnpar blant 
pakistanskfødte foreldrepar som fødte barn i Norge, i hele tidsperioden 
fra 1976 fram til og med 2001 på mellom 40 prosent og 50 prosent. I peri- 
oden 2007-2010 hadde imidlertid andelen sunket til 31 prosent. Blant 
norskfødte barn av pakistanske innvandrere falt andelen fra 43 prosent 
i perioden 1997-2001 til 28 prosent i perioden 2007-2010. Søskenbarnek- 
teskap har tradisjonelt vært mindre utbredt i andre innvandrergrupper, 
men samme trend kan observeres i enda sterkere grad blant marokka- 
nere, hvor 33 prosent av alle foreldrepar blant første generasjons marok- 
kanske innvandrere var søskenbarn i perioden 1971-1981. Deretter har 
andelen sunket jevnt og trutt til 7 prosent i perioden 2007-2010. Blant 
tyrkiske innvandrere som får barn i Norge, har andelen sunket fra en 
topp på 20 prosent i perioden 1992-1996 til 11 prosent i perioden 2007- 
2010 (Kinge mfl., 2014). 

Arrangerte ekteskap og graden av foreldreinvolvering i beslutninger 
knyttet til ekteskap er også på retur. Fafo gjennomførte i 2008 en spør- 
reundersøkelse til utvalgte innvandrergrupper, hvor respondentene som 


130 


KONTINUITET OG ENDRING I UTØVELSEN AV SOSIAL KONTROLL 


var gift, fikk spørsmål om hvem som hadde truffet beslutningen om valg 
av ektefelle (Kavli & Nadim, 2009). Svarene viste en betydelig variasjon 
mellom ulike innvandrergrupper, men innvandrere fra Pakistan skilte 
seg ut med høy grad av foreldreinvolvering. Blant personer som selv 
hadde innvandret fra Pakistan, oppga hele 75 prosent av mennene og 81 
prosent av kvinnene at det i hovedsak var foreldrene som hadde bestemt 
hvem de skulle gifte seg med. Til sammenlikning oppga kun 2 prosent av 
mennene og 6 prosent av kvinnene blant vietnamesiske innvandrere at 
foreldrene hadde truffet beslutningen (de øvrige respondentene oppga å 
ha truffet beslutningen selv, men en stor andel sa de hadde lyttet til for- 
eldrenes ønsker). Blant iranske innvandrere oppga 8 prosent av mennene 
og 16 prosent av kvinnene at foreldrene hadde truffet beslutningen om 
hvem de skulle gifte seg med. Blant irakiske innvandrere var andelen noe 
høyere — her oppga 10 prosent av mennene og 28 prosent av kvinnene at 
foreldrene hadde tatt beslutningen. 

Men studien viste samtidig at praksisen var i endring. Den pakistanske 
gruppen var den eneste der forskerne også kunne se spesielt på norskfødte 
med innvandrerbakgrunn.” Blant disse var det «kun» 27 prosent av men- 
nene og 42 prosent av kvinnene som oppga at deres ektefeller i hoved- 
sak var valgt ut av foreldrene (altså ned fra henholdsvis 75 og 81 prosent). 
Innad i både den første og andre generasjonen var det dessuten slik at de 
yngste rapporterte om mindre grad av foreldreinvolvering enn de eldste. 
Elgvin og Grødem, som analyserte de samme dataene i større detalj, kon- 
kluderte at «Samlet indikerer resultatene en klar praksisendring i løpet 
av en relativt kort periode og tyder på at innarbeidede tradisjoner endres 
raskt etter hvert som nye generasjoner kommer til» (Elgvin & Grødem, 
2011, 8. 7). 

Dette bildet er for øvrig i tråd med kvalitative studier. Basert på inter- 
vjuer med unge vokse beskriver Marianne Kindt (kommer) et skifte i hva 


12 Kavli og Nadim understreker at barn av pakistanske innvandrere på undersøkelsens tidspunkt i 
2008 i hovedsak var en veldig ung gruppe, og at de fleste ennå ikke var i gifteklar alder. De som 
faktisk var gift, var nødvendigvis en selektert gruppe i den forstand at de hadde giftet seg tidlig, 
og man kunne anta at disse hadde mer konservative familiepraksiser enn de som gifter seg se- 
nere. Det er også grunn til å tro at denne «pionr-generasjonen» av etterkommere ville ha mer 
tradisjonelle tilpasninger enn sine yngre søsken. 

som regnes som den ideelle måten å inngå ekteskap på blant pakistanere: 
fra «arrangert ekteskap», der foreldrene velger ektefelle og eventuelt lyt- 
ter til barnas ønsker, til det hun kaller «introdusert ekteskap», der barna 
velger ektefelle, men foreldrene er med på å foreslå og godkjenne ulike 
kandidater. Også Monica Five Aarset (2015) beskriver i sin doktorgrad 
en gradvis endring i familiepraksiser fra arrangerte ekteskap til større 
aksept for såkalte kjærlighetsekteskap. I en rapport skevet av Ingrid 
Smette og Monica Rosten Grønli basert på intervjuer med minoritets- 
foreldre beskriver en del av foreldrene som selv hadde vokst opp i Norge 
og blitt utsatt for vold eller sterk kontroll, at de ønsket å gjøre et bevisst 
brudd med oppdrageridealene som de selv vokste opp med. Mange ønsket 
å gå bort fra en tradisjonell autoritær barneoppdragelse og hadde i stedet 
et ideal om å være involverte foreldre med et nært emosjonelt forhold til 
barna sine. Denne endringen har en tydelig parallell i hvordan idealene 
for foreldreskap også har endret seg i majoritetsbefolkningen i løpet av 
det siste halve århundret (Smette & Rosten, 2019). 

Til sist er det verdt å nevne at svært mye tyder på at de fleste somaliske 
innvandrere i Norge har gått bort fra skikken med å omskjære sine døtre, 
til tross for at praksisen fortsatt er utbredt i Somalia (se Bråten & Elgvin, 
2014). Dette er i så fall en betydelig holdnings- og praksisendring som har 
fått lite oppmerksomhet i offentligheten.” 


13 Til tross for betydelig innsats senere år har norske myndigheter påvist svært få tilfeller av om- 
skjæring på somaliske jenter i Norge. Ullevål sykehus har siden 2007 gjennomført rettsmedi- 
sinske undersøkelser av barn der det foreligger mistanke, basert på bekymringsmeldinger fra 
barnehager, skole og hjelpeapparat. Fram til 2016 hadde 92 barn blitt undersøkt. Av disse ble det 
påvist at 17 var utsatt for kjønnslemlestelse (Lien, 2017). Overlege ved Ullevål sykehus Torkild 
Aas slo imidlertid fast at de 15 som hadde blitt påvist mellom 2009 og 2014, etter all sannsynlig- 
het hadde blitt omskåret før de innvandret til Norge (Gjellan & Helljese, 2014). Selv i et selektert 
utvalg med særlig mistanke var det store flertallet ikke omskåret. Det kommer for øvrig nesten 
ingen henvendelser om frykt for kjønnslemlestelse fra unge selv eller andre innad i innvandrer- 
miljøet — dette står i sterk kontrast til situasjonen når det gjelder tvangsekteskap og frykt for å bli 
sendt på såkalte koranskoler i hjemlandet, der mange unge melder fra. Dette bildet bekreftes av 
flere studier fra hjelpeapparatet (Bentzen, 2010; Lidén & Bentzen, 2008; Jonassen & Saur, 2011). 
Det finnes også flere kvalitative og en kvantitativ studie som viser en holdningsendring i det 
somaliske miljøet (Talle, 2003, 2010; Thun, 2004; Johansen, 2002,2006; Fangen & Thun, 2007; 
Gele mfl., 2012a, 2012b). 

Begrunnelsene som blir oppgitt for hvorfor man ønsker å gå bort fra skikken - til tross for at den 
har stått sentralt i somalisk kultur og fortsatt praktiseres i hjemlandet - er knyttet til flere for- 
hold, inkludert: juss - informantene er klar over at det er forbudt, og at de risikerer lange feng- 
selsstraffer dersom de omskjærer sine døtre; religion - gjennom kontakt med andre muslimer 

Botid og foreldrerestriksjoner 


Ekteskapspraksiser er altså i endring, men hva med den mer generelle 
utøvelsen av sosial kontroll? Dersom unge som vokser opp i familier med 
lang botid i Norge, er mindre utsatt for streng sosial kontroll enn de som 
er mer nyankomne, så ville det være en tydelig indikasjon på en liberali- 
seringsprosess. Dette er viktig ikke minst for gi en indikasjon på om de 
politiske virkemidlene fungerer. 

I forrige kapittel så vi at ungdom som er født i Norge, utsettes for min- 
dre foreldrerestriksjoner enn ungdom som er født i utlandet, også når 
vi kontrollerer for sosioøkonomiske og kulturelle variabler. Det betyr 
at eksponering for det norske samfunnet gjennom at familien har bodd 
lenge i Norge, i seg selv har en effekt på graden av sosial kontroll. 

I de følgende analysene vil vi dele utvalget i fire deler etter hvorvidt 
deres mødre har bodd i Norge i under ti år, mellom ti og 19 år, mellom 
20 og 29 år eller mer enn 30 år. Vi vil utelukkende se på unge som har 
bakgrunn fra Afrika og Asia, ettersom det er unge fra disse regionene 
som opplever mest foreldrerestriksjoner. Vi vil imidlertid gjøre sepa- 
rate analyser for ungdom med bakgrunn fra majoritetsmuslimske land 
og ungdom med bakgrunn fra ikke-majoritetsmuslimske land i disse to 
verdensdelene, siden enkelte av våre resultater kunne tyde på at det er 
forskjeller i dynamikken i foreldrerelasjoner og sosial kontroll mellom 
disse to gruppene. 


i Norge har somaliere blitt overbevist om at omskjæring ikke er en religiøs plikt, og at det ofte 
regnes som «uislamsk» eller «haram» av andre muslimer; helse - mange har fått økt kunnskap 
om helseskadene forbundet med kjønnslemlestelse, og mange brukte det smertefulle minnet om 
sin egen omskjæring som argument mot å videreføre skikken; ekteskap — at det å være omskåret 
ikke lenger er en fordel på ekteskapsmarkedet blant somaliere i diasporaen i motsetning til blant 
somaliere i Somalia. 

Man bør være forsiktig med å konkludere på grunnlag av disse kildene. Det er usikkerhet for- 
bundet med å påvise og tidfeste kjønnslemlestelse medisinsk og begrenset kompetanse i hjel- 
peapparatet. Temaet er dessuten ekstremt tabubelagt, og man må være varsom med hvordan 
man tolker det informanter forteller forskere. At ingen norskfødte barn av somaliske innvan- 
drere skal ha blitt kjønnslemlestet de siste årene, er svært usannsynlig. Mange somaliske barn 
født i Norge sendes til Somalia eller Kenya for kortere eller lengre opphold, og enkelte har store 
deler av oppveksten sin i utlandet, noe vi må anta øker risikoen betraktelig. Samtidig er det svært 
vanskelig å få den foreliggende empirien til å stemme overens med en hypotese om at somaliske 
innvandrere flest har videreført skikken slik den ble praktisert i Somalia. 

Her er det viktig å understreke at sammensetningen av grupper med 
lang og kort botid er ulik. Blant de med bakgrunn fra ikke-majoritets- 
muslimske land kommer de innvandrede foreldrene med lengst botid i 
stor grad fra relativt liberale Vietnam, mens mange av de med kortere 
botid kommer fra land i Afrika hvor mer konservative holdninger til 
kjønn og seksualitet er vanlig. Forskjeller mellom grupper med kort og 
lang botid kan derfor i realiteten skyldes kontrasten mellom relativt libe- 
rale Vietnam og relativt konservative land i Afrika. I gruppen med bak- 
grunn fra majoritetsmuslimske land er det derimot omvendt - foreldre 
fra det konservative Pakistan dominerer blant de med lengst botid, mens 
nyere innvandrergruppene er mer blandet. 


— Foreldrene mine vil ikke at jeg skal være sammen med noen 
av det motsatte kjønn på fritiden uten at det er voksne til stede 


= Jeg får sjelden lov til å være sammen med venner på fritiden 


Prosent Unge med bakgrunn fra: 
100 


Majoritetsmuslimske land Ikke-majoritetsmuslimske land 
90 i Afrika og Asia (n=961) ——— | — iAfrika og Asia (n=657) — — 

Under10år 10til24 år 25 årellermer —Under10år 10til24år 25 år eller mer 


Figur 7.4. Andel som oppgir ulike indikasjoner på sterk sosial kontroll. Etter mors botid i Norge. 
Ungdom med utenlandskfødt mor fra Afrika eller Asia. Kilde: CILS. 

Til tross for slike komposisjonseffekter finner vi en klar negativ sam- 
menheng mellom botid og begge indikasjonene på streng sosial kon- 
troll, både blant de som kommer fra muslimske og ikke-muslimske 
land. Blant unge med bakgrunn fra majoritetsmuslimske land oppgir 
30 prosent av de med mødre som har bodd kortere enn ti år i Norge 
(26 prosent av guttene og 33 prosent av jentene), at de ikke får lov til å 
være sammen med noen av det motsatte kjønn på fritiden uten at det 

er voksne til stede. Blant de som har mødre med mer enn 25 års botid, 
oppgir «kun» 15 prosent det samme (og her er det ingen forskjell mellom 
gutter og jenter). Nedgangen i andel som oppgir at de sjelden får lov til å 
være sammen med venner, er enda sterkere, fra 30 prosent blant de med 
mødre med botid under ti år til 7 prosent blant de med mødre med mer 
enn 25 års botid. 

Her er det interessant å nevne at vi ser en viss forskjell mellom utvik- 
lingen i holdninger på den ene siden og praksis på den andre. Når det 
gjelder foreldrenes konservative holdninger til kjønn og seksualitet, fin- 
ner vi ikke en like entydig trend i liberal retning — og det gjelder særlig i 
foreldregenerasjonen med muslimsk bakgrunn (det er til gjengjeld bety- 
delig endring på tvers av generasjoner). Foreldre ser med andre ord ut til 
å få en mer liberal oppdragerpraksis jo lenger de har bodd i Norge, også 
selv om de beholder sine mer konservative holdninger til kjønn og seksu- 
alitet mer generelt. 


Hva driver fram sosial endring 


De kvantitative analysene viser at det skjer endringer i oppdragelsesprak- 
siser over tid. Dette støttes av de kvalitative intervjuene. De yngre infor- 
mantene ga for eksempel gjennomgående uttrykk for langt mer liberale 
holdninger til barneoppdragelse enn de eldre. Og blant de informantene 
som hadde en viss erfaring med familieliv før og nå, kunne nesten alle 
fortelle om store endringer: 


I min manns familie og hans venner, der begynner det allerede å bli tredjegenera- 
sjon, og det er som natt og dag hva de første som vokste opp, fikk lov til eller ikke 
fikk lov til, og hva barna til andregenerasjon som - noen av de begynner nå å bli 
tenåringer. Til og med i min manns familie, de er sønner og døtre av en veldig kon- 
servativ imam, og det er en selvfølge at barna der, jentene også, drar på leirskole, 
for eksempel. Det var helt utenkelig i forrige generasjon. 

(Pakistansk kvinne i 40-årene) 


I det følgende skal vi gå igjennom fire ulike mekanismer som driver fram 
sosial endring, og illustrere med eksempler og sitater fra de kvalitative 


intervjuene. 

Nye referanserammer - knuste glansbilder 


Mange av informantene understreker at også foreldregenerasjonen har 
endret sine referansepunkter i livet - ikke minst som følge av det å få barn. 


Våre foreldre kom på 70-tallet og oppdro oss slik som det var i Pakistan da de for- 
lot Pakistan. Jeg tror det var litt sånn at: «Vi må ikke la oss forderve av de norske, 
vestlige verdiene [...] Vi har reist til utlandet for å tjene penger og sende hjem. Og 
så skal vi flytte tilbake igjen.» Men det siste har jo ikke skjedd, da. 

(Mann tidlig i 30-årene, med pakistanske foreldre) 


Våre foreldre, de har også vært gjennom en utvikling. På lik linje med at vi i andre 
generasjonen har pushet visse grenser, så har foreldrene våre gjort det samme over- 
for familiene i hjemlandet og andre som har holdt på den sosiale kontrollen. Min 
egen far, han har kjempet hardt. Fra det å være føyelig for hva brødrene hans, som 
er spredt over hele verden, skulle ha å si for oss. Pappa er en av de eldste i sin søsk- 
enflokk, og vi er noen av de eldste barna i vår familie. Det var veldig stort press på 
hvordan vi ble oppdratt, som de første i et vestlig land. Vi ble virkelig fulgt med på. 
Fra å virkelig være føyelig for deres synspunkter i begynnelsen, så har han etter hvert 
begynt å ta igjen: «Vet du hva, fokuser på dine barn, og la meg ta meg av mine barn.» 
Så de har jo også løsrevet seg på samme måte som vi har løsrevet oss fra våre foreldre. 
De har også måttet oppdra seg selv i et nytt samfunn. Man må ikke glemme det. 


(Kvinne i slutten av 20-årene, med pakistanske foreldre) 


Den første informanten trekker her fram det som i forskningslitteraturen 
kalles «the myth of return». Mange innvandrere har ikke nødvendigvis 
en plan om å bli boende i mottakerlandet for resten av livet. Tvert imot 
tenker mange at de skal reise hjem igjen — når de har tjent opp nok penger 
til å leve en behagelig pensjonstilværelse, eller når forholdene i hjemlan- 
det tillater det. Og da er det viktig å holde familien intakt og «uforder- 
vet», ellers vil returen bli vanskelig. For de fleste går det imidlertid ikke 
slik. Ikke minst når man får barn som vokser opp og skaper seg et liv i 
Norge, blir det klart for mange at drømmen om å reise hjem aldri vil gå i 
oppfyllelse. Dermed skifter ikke bare referansepunktene, fra hjemlandet 
til Norge, men også de sosiale orienteringene. Slektningene i hjemlandet 
blir mindre viktige, egne barn og barnebarn blir mer viktige. Og som 
den andre informanten påpeker, går også mange foreldre gjennom en 


løsrivelsesprosess. 

Denne løsrivelsesprosessen handler ikke bare om sosiale bånd til 
hjemlandet, men også om en løsrivelse fra æreskulturen. I miljøer hvor 
ære er viktig, er frykten for hva de andre vil si, en sentral drivkraft. Ryk- 
ter, sladder og skandaler knyttet til reelle eller innbilte brudd på religi- 
øse eller andre normer begått av familiens medlemmer kan potensielt 
gå ut over hele familiens sosiale status og anseelse, med potensielt store 
konsekvenser. 

Det er imidlertid flere — særlig blant de litt yngre i vårt materiale - som 
peker på at skandaler og rykter over tid mister noe av sin kraft. Mens de 
første familiene i et miljø som skulle oppdra barn i Norge, typisk ble sam- 
menliknet med et ideal hentet fra hjemlandet, får man etter hvert stadig 
mer realistiske sammenlikningsgrunnlag. Mange forteller at det gjerne 
går inflasjon i skandaler over tid. En ung jente fortalte om sin egen fami- 
lie, der det hadde vært flere «skandaler», også blant de eldre mennene 
som hadde vært involvert i kriminalitet og svindel: 


Det har skjedd så mye sånne ting i familien som gjør at liksom «vet du hva, hvis 
dette er de fine eksemplene foran oss, så gidder ikke vi å holde oss til disse reglene. 
Da er det like greit å ha litt drama». 


(Jente i 20-årene med pakistanske foreldre) 


For mange er det slik at med tid og erfaring så mister tabuene noe av sin 
kraft. Foreldre er livredde for at nettopp deres barn skal bli samtaleemne 
blant miljøets sladrekoner og moralvoktere. Men forrige uke var det noen 
andre de snakket om, og i neste uke kommer det en ny skandale. Og for 
hver nye skandale og hvert nye rykte er det stadig færre perfekte glansbil- 
der igjen å sammenlikne seg med. 

Med inflasjon i skandaler mister også det ytre nettverket noe av sin 
makt over hva som foregår innenfor familiens fire vegger. Dette gjelder 
ikke minst i det pakistanske miljøet, hvor kollektivisme og konservative 
familienormer tradisjonelt har stått svært sterkt, men hvor også utviklin- 
gen har pågått over lang tid. En av de yngre kvinnene beskriver det slik: 


Jeg tror før, for 10-15 år siden, så hadde man mer å si i hverandres hjem som 
søsken, besteforeldre, fettere, kusiner, tanter og onkler. Man kunne ha mer å si. 
Men utviklingen har vært så kjapp, og det er noe jeg ser. [...] Mindre og mindre 


har man å si. Jeg kan ikke blande meg inn i min søsters måte å oppdra barna sine 


137 


KAPITTEL 7 


på. Eller hvis jeg er uenig med henne i noe, i forhold til barna ... Jeg kan ikke for 
eksempel si noe på hvem de skal gifte seg med. Eller hvis hun skal arrangere et 
bryllup for dem, jeg kan ikke automatisk være en del av det. Jeg har ikke noe å si 
der. Det er det samme med meg. Mine foreldre og mine svigerforeldre — vi har ikke 
sagt det til dem direkte, at de ikke har noe å si - men, det er noe med kroppsspråk. 
Det faller ikke like naturlig. 


(Pakistansk kvinne i 30-årene) 


Prøving, feiling og nye oppdragerstiler 

Å være foreldre er en læringsprosess, og læringskurven går gjerne gjen- 
nom det å få flere barn. Mange informanter understreket at foreldre 
nesten alltid er mye strengere med de eldste enn med de yngste barna. De 
eldste omtales som «prøvekaniner» som må brøyte veien for sine yngre 
søsken. En voksen kvinne fra en konservativ familie fortalte det slik: 


Jeg var jo eldst. Og så hadde jeg to yngre søstre og broren min. Jeg merket jo at de 
grensene med forbud, de ble mildere og mildere for hvert barn som vokste opp. 
[...] Jeg husker at mamma var veldig påpasselig med meg. Jeg pleide å ha time 
hos Brilleland, og da sa hun ofte sånn at «T-banen til Grønland går da, så da er 
du på Grønland da. Timen tar så og så lang tid, så da er du tilbake til da». Men 
til søsteren min som er fem år yngre enn meg, hun kunne ringe og si at «mamma, 
jeg skal ut og spise med noen venner. Jeg er hjemme til ti. Er det greit?» Og det var 
greit. Hun hadde drept meg hvis jeg hadde kommet hjem klokken ti! [...] Jeg var 
20 da jeg giftet meg. Nå har søstrene mine giftet seg i litt eldre alder. [...] De fikk 
velge selv. De var sånn halvveis forlovet bort i Pakistan. Men de sa nei, de ville 
ikke. Og da ble det ikke krise i hjemmet! Jeg ble ganske overrasket selv. Jeg trodde 
at pappa skulle si at dette var en æressak og sånt. Men han skjønte at det var greit. 
Han var ikke så veldig begeistret for det, men han skjønte at det var de som skulle 
leve videre med disse folka. [...] Så jeg føler at de eldste barna liksom har pløyd 
veien for de yngste. 


(Pakistansk kvinne i 30-årene) 


Når foreldre går gjennom en slik læringsprosess, handler det delvis om 
å bli tryggere på det norske samfunnet. Men det handler også om at 
mange gjør seg erfaringer med at den tradisjonelle måten å gjøre ting 

på ikke fungerer særlig godt i Norge. Selv en del av de mest konservative 
pakistanske bestemødrene, som så på seg selv som bærere av tradisjonell 
pakistansk kultur og moral, hadde gjort seg denne erfaringen: 


Hvis foreldre er veldig strenge — «dere må gjøre sånn, dere får ikke lov til sånn» - 
og barna må gifte seg med de som foreldrene har bestemt, og så etterpå blir alt 
dårlig. De blir skilt og sånne ting. Da er det store problemer i familien [...] Det 
er mange som har prøvd å gifte barna med noen fra familien i Pakistan. Men 
det gikk veldig dårlig. For der er det en annen kultur ... Når de kommer hit, som 
for eksempel en jente kommer fra Pakistan, og så her er det litt frihet, at gutter 
snakker med klassekamerater og sånt og jenter også. Og de likte ikke det, at de 
står der og snakker med jenter og sånn og sånn. Det blir store problemer. [...] Så 
nå er det mange som gifter seg her i Norge, sånn pakistansk, da. Og det passer 


egentlig fint. 
(Pakistansk kvinne i 60-årene) 


Denne kvinnen forteller altså om hvordan presset om å gifte seg med 
slektninger fra hjemlandet slo tilbake på dem i form av kulturkonflikter 
og skilsmisser, og at man derfor gikk bort fra praksisen. Mange forteller 
også at de har måttet endre oppdragerstilen, fra en autoritær stil der man 
nedlegger forbud og truer med straff, til en mer indre styrt disiplinering 
der man heller forsøker å overbevise barna om hva som er rett og galt, slik 
at de selv vil velge å følge de normene foreldrene ønsker at de skal følge. 
En pakistanskfødt mann beskrev det slik: 


Hvis jeg er interessert i gode valg fra dem, så må jeg tune opp dømmekraften de- 
res — det nytter ikke bare å fortelle dem hva som er rett og galt. Det funker ikke i 
Norge. Men det står jo litt i kontrast til min egen oppdragelse, da. 


(Pakistansk mann i 40-årene) 


Denne endringen beskrives både av relativt liberale og mer tradisjonsori- 
enterte informanter. Blant de unge og mer liberalt orienterte foreldrene 
ble det beskrevet som et aktivt valg og et ønske om å være mer involverte 
og ha en nærere relasjon til sine barn, i kontrast til en mer tradisjonell og 
autoritær foreldrestil. 

Blant de mer konservative og tradisjonsorienterte ble imidler- 
tid liknende endringer beskrevet, men da gjerne mer som en dyd av 

nødvendighet. I opprinnelseslandene kunne en autoritær barneoppdra- 
gelse fungere. Der kunne man forvente at foreldrenes normer også ble 
sanksjonert på andre arenaer, og dessuten kunne man effektivt true med 
vold. Ingen av delene gjelder i samme grad i Norge. Barna kan enkelt 
unngå foreldrenes blikk, og på de fleste arenaer der barna ferdes, gjelder 
helt andre normer. Dessuten har man begrenset med sanksjonsmidler. 
Dermed blir foreldre i større grad nødt til å satse på indre disiplinering 
og kontroll. Det betyr ikke nødvendigvis at man omfavner det som etter 
hvert har blitt norske oppdragelsesidealer - der målet gjerne er å danne 
selvstendige og autonome individer. Normene man forsøker å innprente, 
kunne i noen tilfeller handler om å innordne seg fellesskapet. Men selv 
når endringen i oppdragerstil kommer i et forsøk på å opprettholde kon- 
servative og tradisjonelle normer, utgjør bevegelsen fra «ytre» til «indre» 
kontroll en radikal endring i seg selv. 


Institusjonelle betingelser og ytre press 

I land som Pakistan og Somalia er de institusjonelle spillereglene gjerne 
rigget på en slik måte at når det oppstår konflikter eller motsetninger 
innad i familier, vil de eldre ha langt bedre kort på hånden enn de yngre, 
og menn vil ha langt bedre kort på hånden enn kvinner. En kvinne som 
forsøker å stikke av fra en voldelig ektemann, vil enkelte steder i land 
som Pakistan og Afghanistan risikere fengselsstraff, mens en mann som 
dreper sin datter for å gjenopprette familiens ære, kan ofte regne med å 
slippe straff (Muhammad mfl., 2012). Kvinner har begrensede muligheter 
til å delta i arbeid og utdanning og er derfor økonomisk prisgitt sine fedre 
og ektemenn. Verken kvinner eller barn har et reelt selvstendig rettsvern, 
og det er få eller ingen institusjoner utenfor familien som ivaretar interes- 
sene til de som eventuelt måtte komme i konflikt med sine familier. 

I Norge er de institusjonelle spillereglene svært annerledes. Kvinner har 
langt bedre tilgang til økonomiske ressurser. Når konflikter først oppstår, 
har enkeltindividet ikke bare et sterkt rettsvern, men også et bredt spek- 
ter av institusjonelle ressurser som de kan trekke veksler på, inkludert 
skole, politi, barnevern og krisesentre m.m. Storsamfunnet øver dess- 
uten et sterkt normativt press gjennom media, utdanning, naboer osv. 

Det betyr at når maktkamper og konflikter oppstår innad i familier her 
i Norge, vil utfallet ofte bli svært annerledes enn det ville blitt i Pakistan 
eller Somalia. 

Den umiddelbare effekten av disse endrede betingelsene er kanskje 
mest synlig for den somaliske gruppen. Relasjonene mellom kjønnene 
har på mange måter blitt snudd på hodet i den somaliske innvandrerbe- 
folkningen. Denne somaliske mannen uttrykte dette klart: 


I Somalia det er mannen som bestemmer, ikke sant. Men i Europa, det er dama 
som bestemmer. Vi gikk fra en «man’s world» til en «woman world». [...] Og du 
kan ikke klage, da kommer barnevernet, da bare lager de kaos der. Og barna, de 
alltid velger mora. 


(Somalisk mann i 40-årene) 


I presentasjonen av de tre landgruppene som står i fokus her, viste vi at 
ekteskapet står svært svakt i den somaliske gruppen. Resultatet av fami- 
lieoppløsningen i det somaliske miljøet er på den ene siden at mange for- 
eldre sliter med å følge opp barna sine på en god måte. Samtidig bidrar 
den svekkede sosiale kontrollen til at barna på mange måter får større fri- 
het og handlingsrom enn i en del andre grupper, til tross for at det soma- 
liske miljøet er svært konservativt i synet på kjønnsroller og seksualitet. 
Dette paradokset har tidligere blitt påpekt av Engebrigtsen og Fuglerud 
(2009). I det somaliske miljøet er normene ofte svært konservative, men 
evnen til å faktisk håndheve dem er mer begrenset. Hvilke langsiktige 
konsekvenser dette vil få for familierelasjonene når neste generasjon vok- 
ser opp og etablerer sine egne familier, er ennå uvisst. 

For andre innvandrergrupper er effekten av de institusjonelle omgivel- 
sene mer langsiktige. Det er for eksempel ingen tvil om at de økonomiske 
rammebetingelsene i Norge bidrar til å gjøre tradisjonelle familiepraksi- 
ser mer kostbare. Marjan Nadim (2014, 2017) har beskrevet dette i forbin- 
delse med pakistansk-ættede mødres deltakelse i arbeidsmarkedet. I sin 
doktorgradsavhandling beskriver hun for eksempel en konservativ fami- 
lie som ikke ønsket at eldstedatteren skulle ta utdanning, fordi de heller 
ville at hun skulle være ærbar og gifte seg tidlig. Den ærbare datteren 
og hennes ektemann, som ble hentet fra Pakistan, viste seg imidlertid å 
bli en økonomisk belastning for familien, ettersom ingen av dem hadde 


141 


KAPITTEL 7 


utdanning og ressurser til å klare seg selv. Hennes yngre søstre ble derfor 
oppfordret til å ta utdanning og utsette ekteskapet. I likhet med mange av 
hennes informanter viste det seg at å holde på tradisjonelle familiepraksi- 
ser hadde betydelige økonomiske og praktiske ulemper innenfor en norsk 
institusjonell kontekst (Nadim, 2014). 

Vårt intervjumateriale er også fullt av henvisninger til at de ytre insti- 
tusjonelle rammene har stor betydning for hvordan konflikter i familiene 
spilles ut. Det er for eksempel ingen tvil om at frykten for barnevernet 
har en effekt på familiedynamikken i mange innvandrergrupper. Som 
en bekymret forelder sa til oss: «Folk er så redde for barnevernet at de 
ikke engang tør å slå barna sine!» Mange foreldre var opptatt av hvordan 
barna deres brukte barnevernet strategisk, som et våpen mot foreldrene 
og brekkstang for å få lov til ting de ellers ikke ville fått lov til - «Ellers 
ringer jeg barnevernet!» Disse historiene var gjerne ment for å illustrere 
hvordan frykten for barnevernet virket lammende på mange foreldre og 
hindret dem i å utøve sin foreldrerolle på en adekvat måte. Det er én side 
av saken. En annen tolkning er at frykten virker helt etter hensikten. Den 
reduserer bruken av vold mot barn, og den styrker barnas posisjon i fami- 
liens indre maktkamper. 

I familier hvor konfliktene var alvorlige og hjelpeapparatet var koblet 
inn, gjaldt dette i enda større grad. Vi gjennomførte noen få intervjuer 
med personer i familier i alvorlig konflikt, der risikoen for æresrelatert 
vold var overhengende. I disse tilfellene var det ingen tvil om at familiene 
var svært bevisste på at politi og myndigheter fulgte med. Politi og krise- 
sentre gir voldsutsatte kvinner og ungdommer en betydelig trygghet til 
å kunne gå imot sine familier. At en rekke organisasjoner drevet av per- 
soner som selv har innvandrerbakgrunn og erfaring med å stå opp imot 
familiens krav, nå tilbyr støtte og fellesskap, kan også bidra til å styrke 
unges mulighet til å ta slike konflikter selv. Det er ikke lenger nødven- 
digvis slik at man blir stående helt alene etter et brudd. Dette er en stor 
endring fra bare få år siden, da konflikter med familien ofte medførte 
fullstendig sosial isolasjon. 

Samtidig er det å havne i myndighetenes søkelys for æresrelaterte kon- 
flikter i seg selv stigmatiserende. Mange foreldre vi intervjuet, var opp- 
riktig opptatt av å ikke bli oppfattet som en «sånn familie som driver 

med tvang og sosial kontroll». Mange familier frykter ikke bare ærestap 
som følge av døtres normbrudd, men også ærestapet som følge av å havne 
i politiets og hjelpeapparatets søkelys. Det gir et betydelig forhandlings- 
kort til den som vurderer å ta et oppgjør med egen familie, også selv om 
de ikke velger å gjøre det. 

Å sendes til foreldrenes hjemland for skolegang eller såkalt kulturreha- 
bilitering må i et slikt perspektiv forstås som et betydelig pressmiddel fra 
foreldrenes side. Som vi så i kapittel 5, er dette en praksis som er mer van- 
lig i den somaliske gruppen enn i noen andre innvandrergrupper. Flere 
somaliske foreldre fortalte oss at det å sende barna til Somalia var en siste 
mulighet for foreldre som mangler andre verktøy. Trusselen om å kunne 
sendes til hjemlandet svekker uten tvil barnas forhandlingsposisjon, uav- 
hengig av om de faktisk blir sendt dit eller ikke. 


Økt utdanning og endret maktbalanse 


På lang sikt er det imidlertid én faktor som sannsynligvis vil ha særlig 
stor betydning for å endre ressursfordelingen og maktbalansen i famili- 
ene, nemlig utdanning, og da særlig jenters utdanning. 

I dag ser vi en utdanningsrevolusjon blant barn av innvandrere, særlig 
blant jenter. Mens mødre-generasjonen i mange ikke-europeiske innvan- 
drergrupper ofte har lite utdanning, ser vi at deres barn har en sterk ori- 
entering mot å ta høy utdanning. Dette ser vi ikke bare i ambisjoner og 
innsats (se f.eks. Friberg, 2019), men også i faktisk utdanningsoppnåelse 
(Hermansen, 2016). Ifølge tall fra SSB er barn av innvandrere i større grad 
innrullert i høyere utdanning enn jevnaldrende uten innvandrerbak- 
grunn. Og det er særlig jentene som både orienterer seg mot — og lykkes 
i - utdanningssystemet. 

I kapittel 5 så vi at ungdommene med gode karakterer opplever 
mindre streng sosial kontroll enn ungdom som har dårligere karakterer 
(se tabell 5.5). En mulig tolkning som stemmer med inntrykket fra flere av 
de kvalitative intervjuene, er at de to sentrale målene som foreldre ofte har 
for barna - at de skal få en god utdanning og bli godt gift — til en viss grad 
er substituerbare. Hvis barna har gode utsikter til å få en god utdanning, 
er spørsmål om ærbarhet og ekteskap litt mindre presserende. Har de 

derimot dårlige karakterer og dermed dårlige utsikter i utdanningssys- 
temet, er det desto mer avgjørende at de blir godt gift så fort som mulig. 
Gode karakterer gir altså ungdom bedre forhandlingskort i hverdagsfor- 
handlingene innad i familien. 

Dette betyr ikke at foreldres intensjoner nødvendigvis er at døtre- 
nes utdanning skal bidra til frigjøring. Flere har for eksempel påpekt at 
enkelte ser på utdanning som en investering med tanke på ekteskapsmar- 
kedet - ikke alle behøver å se for seg at døtrene skal bruke den i arbeids- 
livet. Men de mest dyptgripende sosiale endringer skjer gjerne som følge 
av målrettede forsøk på å oppnå helt andre ting (Nee & Alba, 2013). Hen- 
sikten med å fremme døtrenes utdanning kan godt være å heve famili- 
ens kollektive status eller øke døtrenes verdi på ekteskapsmarkedet. Men 
utdanningsprosessen vil likevel eksponere de unge for ideer og relasjo- 
ner som vil forme deres orienteringer, og når de unge kvinnene først har 
oppnådd formelle kvalifikasjoner og tilgang til ressurser og posisjoner i 
arbeidsmarkedet, vil forhandlingsposisjonene og maktbalansen i fami- 
lien ha endret seg betydelig. Utfallene av små og store hverdagskonflikter 
vil nødvendigvis bli litt annerledes når familiens datter er utdannet lege 
eller advokat. 


Konsensus og konflikt som drivere for 
sosial endring 


Familien som institusjon er fundert på verdier og normer, som er formet 
av omgivelsene folk er sosialisert inn i. Etter hvert som folk finner seg til 
rette i sine nye omgivelser, vil de gradvis gjøre seg nye erfaringer, få ny 
kunnskap og nye perspektiver. Og dermed vil man også gradvis endre 
sine tilpasninger og måter å gjøre ting på innad i familien. Informantene 
i den kvalitative studien viser til flere slike mekanismer. Når vi her har 
skrevet om nye referanserammer og knuste glansbilder, prøving, feiling 
og nye oppdragerstiler, så kan disse i hovedsak betegnes som «konsensus- 
drevne» endringsprosesser. 

Mange vil imidlertid motsette seg endringer, dels fordi tradisjonelle 
verdier er forbundet med emosjonell verdi, dels fordi de selv har interesse 
av å opprettholde den etablerte orden. Som alle andre institusjoner er 

familien en arena for konflikt: mellom ulike interesser, mellom foreldre 
og barn, mellom gamle og unge, mellom kvinner og menn, mellom gutter 
og jenter. De normene og reglene som vinner fram, representerer gjerne 
interessene til de som har vunnet små og store konfrontasjoner i hver- 
dagen. Kompromisser som inngås, vil ofte gjenspeile styrkeforholdet 
mellom ulike parter. Kan tenåringsjenter gå på klassefest? Kan unge ha 
kjærester og selv velge ektefelle? Kan barna være med på leirskole? Hvem 
lager maten i familien? Og hvem har siste ord når avgjørelser skal tas? 
Svaret på alle disse spørsmålene avhenger av hvem som har fått gjen- 
nomslag for sine interesser, og hvem som har gått seirende ut av utallige 
hverdagskonflikter. I et slikt perspektiv oppstår sosial endring først når 
enten styrkeforholdet mellom aktørene eller de ytre rammebetingelsene 
har endret seg på en slik måte at konfliktene får et annet utfall enn tid- 
ligere, og nye interesser får makt til å definere hvilke normer som skal 
gjelde. Når vi her har beskrevet hvordan nye institusjonelle betingelser 
og ytre press samt økt utdanning og endret maktbalanse innad i famili- 
ene driver fram endringer, så kan dette i hovedsak forstås som «konflikt- 
drevne» prosesser. 

At konflikter oppstår, kan i seg selv være både et symptom på og en 
katalysator for endring. Når for eksempel hjelpeapparatet fanger opp flere 
saker om tvangsekteskap og sosial kontroll, er ikke det nødvendigvis et 
tegn på at det blir mer tvangsekteskap og sosial kontroll. For det første er 
kunnskapen og kompetansen i hjelpeapparatet styrket, slik at lærere og 
andre avdekker saker i større grad enn før. For det andre er ungdom mer 
kjent med hjelpetilbudene og at det faktisk er hjelp å få. Flere saker i hjel- 
peapparatet kan tyde på at flere setter ned foten og ikke godtar familiens 
krav. Og i en norsk institusjonell kontekst vil utfallet av slike konflikter 
gjerne bli svært annerledes enn det ville blitt i mange av innvandrernes 
hjemland. 


Religion og sosial endring 


Religion har en sentral, men også tvetydig betydning, både som motiva- 
sjon for utøvelse av sosial kontroll og som drivkraft og/eller bremsekloss 
for sosial endring. 

Tidligere kvantitative studier av ekteskapspraksis har vist at grad av 
religiøsitet ikke har betydning for graden av foreldreinvolvering i ekte- 
skapet (Elgvin & Grødem, 2011). Også Unni Wikan understreket i sine 
studier av æreskultur at religion ikke var en sentral faktor verken for 
tvangsekteskap eller æresdrap, men at dette i stor grad var knyttet til tra- 
disjonell slekt-, klan- og kastestruktur (Wikan, 2008). Kvalitative studier 
av unge muslimer i Norge har vist at islam kan fungere som et forhand- 
lingskort for de unge når det gjelder valg av ekteskapspartner (Jacobsen, 
2011). Arrangerte ekteskap er imidlertid en praksis som har en helt kon- 
kret kulturell forankring i deler av Sør-Asia, og som i liten grad kan knyt- 
tes til religion eller begrunnes teologisk. 

Når det gjelder den mer generelle utøvelsen av sosial kontroll over 
unges seksualitet, stiller det seg litt annerledes. Både krav om jomfrue- 
lighet og kjønnssegregering begrunnes ofte religiøst, og i de kvantitative 
analysene så vi at både religiøs tilhørighet og grad av religiøsitet hos for- 
eldrene henger sammen med graden av foreldrerestriksjoner. Muslimske 
jenter er særlig utsatt for restriksjoner på å være sammen med noen av 
det motsatte kjønn, og muslimske jenter som bruker hijab er mer utsatt 
for foreldrerestriksjoner enn muslimske jenter som ikke bruker hijab. 
Graden av religiøsitet hos foreldrene - uavhengig av hvilken religion de 
tilhører - er tett forbundet med graden av sosial kontroll i form av strenge 
foreldrerestriksjoner. I analysene av foreldreperspektivet så vi også at reli- 
gion ofte trekkes fram som begrunnelse for konservative syn på oppdra- 
gelse og sosial kontroll. 

I de kvalitative intervjuene med yngre personer ser vi imidlertid samti- 
dig en tendens i retning av et større ønske om å skille det religiøse og det 
kulturelle fra hverandre. Vi kan illustrere med et sitat: 


Datteren min sa til moren min: «Hva hadde du gjort hvis jeg hadde funnet meg en 
etnisk norsk muslim som jeg hadde giftet meg med?» Og sa hun sånn «Gisp ... det 
kan du ikke gjøre! Hvor får du sånne tanker ifra?» Og så sa hun til meg: «Du må 
snakke med datteren din! Hun sier hun skal gifte seg med en etnisk norsk mann!» 
Da svarer jeg: «Men mamma, hun er i sin fulle rett til å gjøre det. Islam har gitt 
henne retten til å gjøre det. Hun kan gifte seg med akkurat den hun vil!» «Nei, 
huffa meg. Det der går ikke ...» Hun klarte ikke å ta inn det. Fordi for førstegene- 


rasjons pakistanere så har kultur mye mer å si enn religion. Mens min generasjon 

og neste generasjon, vi har ikke den samme tilknytningen til den pakistanske kul- 
turen. Vi har tilknytning begge steder, og da betyr reglene til religionen mye mer. 
Vi kan fort sette de over både den norske og den pakistanske kulturen. Mens i vår 
foreldregenerasjon, der er det tradisjoner og kultur som gjelder. 


(Kvinne i 30-årene med pakistanske foreldre) 


Flere av de unge satte ord på religionens tvetydige betydning. På den ene 
siden brukes religion aktivt for å kontrollere særlig unge jenters livsførsel. 
Samtidig mener mange av de unge at religionen misbrukes, og at det de 
oppfatter som kvinneundertrykkende sider ved religionsutøvelsen, i rea- 
liteten er «misforstått»: 


Det er jo mye religion inni bildet, da. Jeg har jo lest Koranen selv og gått på koran- 
skole og lest masse i ettertid også. [...] religionen sier jo at alle muslimske kvinner 
skal dekke seg til, de skal snakke pent, ikke se på en mann, se ned og så videre. Men 
det er det de har misforstått, og så har de blanda det med kulturen, og så har de 
laget en egen greie, da. Men jeg synes de rett og slett bare har misforstått det helt. 


(Jente i 20-årene med pakistanske foreldre) 


Som kvinnen i det første sitatet understreker, er det mange i hennes gene- 
rasjon som ønsker å skille tydeligere mellom hva som er religiøse krav, og 
hva som er kulturelle praksiser. Religiøse argumenter har generelt stor 
tyngde og legitimitet og brukes derfor aktivt som begrunnelse for å fri- 
gjøre seg fra praksiser som er forankret i æreskultur og kollektivisme. 
Men som kvinnen i det andre sitatet ovenfor selv påpeker, har mange av 
påbudene som brukes til å begrense særlig jenters sosiale liv, faktisk en 
teologisk forankring, inkludert det som handler om krav til kyskhet og 
kjonnssegregering (og fordømmelse av homofili). Og fordi religiøse krav 
ofte har langt større legitimitet enn kulturelle krav, er de også mer mot- 
standsdyktige mot endring. Mange unge føler imidlertid at religionen 
blir «misforstått» og «misbrukt». 

I offentlige diskusjoner om tvangsekteskap og negativ sosial kontroll er 
spørsmålet om religionens - og da særlig islams — betydning omstridt. På 
et plan gir spørsmålet kun mening for troende, som jo kan ha en oppfat- 
ning om hva som er den teologiske «fasiten». I sosiologisk forstand er det 
derimot ingen tvil om at religion er en av flere sentrale faktorer når vi skal 
forklare familiepraksiser og sosial kontroll i innvandrerbefolkningen. 

Men religionens rolle er altså ikke helt entydig. På den ene siden er reli- 
gion i seg selv opphav til krav og forbud knyttet til kjønnssegregering og 
jomfruelighet, og religiøse argumenter gir dermed også tyngde og legiti- 
mitet til den generelle utøvelsen av sosial kontroll over ungdom. På den 
andre siden ser vi at endringer i familiepraksiser går hånd i hånd med 
en mer liberal og individualisert tolkning av islam blant de yngre, og 
for noen kan religion gi tungtveiende argumenter for egen frigjøring fra 
foreldregenerasjonens mer kulturelt forankrede forventninger og krav. 
Dette gjelder særlig kulturelle praksiser som ikke kan sies å ha teologisk 
begrunnelse (som f.eks. arrangerte ekteskap). 

Konklusjoner 


Historien om møtet mellom det sekulære og individualistiske Norge 
og familieorganiseringen blant innvandrere fra land som Pakistan, Sri 
Lanka og Somalia er en historie om tette fellesskap i møte med en frem- 
med og ikke alltid like imøtekommende verden. Det er en historie om 
konflikt og motsetninger mellom ulike livsprosjekter og ambisjoner for 
livet i Norge. Og det er en historie om tilpasning og forandring. 

At arbeidet mot såkalt «negativ sosial kontroll» har blitt løftet opp 
som et hovedsatsningsområde for norsk integreringspolitikk har vært et 
viktig bakteppe for arbeidet med denne boka. Et sentralt siktemål har 
imidlertid vært å forstå foreldrenes perspektiv - de som vanligvis inne- 
har rollen som skurkene når disse historiene fortelles. Intervjuene med 
foreldre - hvorav en del ga uttrykk for å utøve ganske streng kontroll 
over sine barn - tyder pa at mange av disse opplever en grunnleggende 
usikkerhet i møte med det norske samfunnet, og at mange har behov for 
støtte i oppdragergjerningen. Nesten alle la vekt på at de savner felles- 
skapet i storfamilie og slekt fra hjemlandet, og at de føler seg alene i det 
å være foreldre i Norge. Mange bekymrer seg også for normoppløsning 
og forvitrede fellesskap i takt med at barna tar til seg norske vaner og 
orienteringer. Mens innvandrede foreldre i den offentlige debatten gjerne 
beskrives som utøvere av for streng sosial kontroll, er det mange blant 
våre informanter som først og fremst opplever at de mangler gode verk- 
tøy for grensesetting og disiplinering. Deres bekymringer handler ikke 
bare om seksualitet og relasjoner, men vel så ofte om rus, kriminalitet 
og skolegang. Men disse bekymringene flettes sammen på en måte som 
ofte gjør det vanskelig å skille dem fra hverandre. For mange er det dess- 
uten vanskelig å forholde seg til at storsamfunnets institusjoner framstår 
som allierte når det gjelder noen av deres bekymringer, men motarbeider 

dem når det gjelder andre. En del opplever at deres religion og identitet er 
under press fra storsamfunnet, noe som blant annet kommer til uttrykk i 
et ambivalent forhold til en del av skolens aktiviteter og en dyp mistro til 
institusjoner som barnevernet. 

Denne ambivalensen og mistroen er til dels uttrykk for usikkerhet i 
møte med det fremmede, men også en reell konflikt mellom ulike opp- 
drageridealer - særlig med tanke på regulering av seksualitet og relasjo- 
ner mellom gutter og jenter. For noen foreldre er det mye som står på 
spill. For å sette det på spissen: Mange har tilbrakt første halvdel av livet 
i et samfunn der de eldre har status og autoritet, mens de selv som ung- 
dom har vært forventet å underordne seg og adlyde. Nå skal de tilbringe 
andre halvdel av livet i et samfunn som dyrker ungdommen og deres fri- 
het og selvrealisering, mens de som eldre er forventet å ta ansvar og hjelpe 
dem fram. I et livsløpsperspektiv kan migrasjon vise seg å være en dårlig 
«deal» for den enkelte. 

Savn, ensomhet, fremmedgjøring og diskriminering er ofte en sentral 
del av migrasjonserfaringen. Mange innvandrere søker støtte, trøst og 
fellesskap i religion og etnisk baserte fellesskap. Hvorvidt deres trygge 
livsverden rammet inn av tette familienettverk og felles tro skal overleve 
i det sekulære og individualistiske Norge, avhenger imidlertid av barnas 
livsvalg. For det første er ungdommens ærbarhet avgjørende for deres 
egen sosiale status og anseelse her og nå. Frykten for utstøtelse fra det 
sosiale fellesskapet er en sterk drivkraft - ikke minst nar man selv er i 
eksil. Disse fellesskapene strekker seg ofte på tvers av landegrenser, og 
mange foreldre opplever at de må svare til slektninger og andre i hjem- 
landet for hvordan deres barn ter seg i Norge. For det andre er mange 
bekymret for framtiden og ikke minst for sin egen alderdom. Frykten for 
«gamlehjemmet» - og med det frykten for familieopplosning og ensom- 
het - star for mange som et symbol på hva som kan skje dersom de mis- 
lykkes i oppdragergjerningen. 

De kvantitative analysene bekrefter at de tydeligste verdimotsetnin- 
gene i dagens flerkulturelle Norge handler om seksualitet og kjønn. De 
unges svar på spørreundersøkelsen Children of Immigrants Longitudi- 
nal Study in Norway viser at flertallet av foreldregenerasjonen blant inn- 
vandrere fra Pakistan, Somalia og Sri Lanka - i likhet med mange andre 

innvandrergrupper fra land i det globale sør — formidler langt mer konser- 
vative holdninger til sine barn i spørsmål om kjønn, seksualitet og relasjo- 
ner enn den norske befolkningen for øvrig. Mange av unge deler riktignok 
sine foreldres relativt konservative holdninger, men det er også mange som 
ikke gjør det. Særlig når det kommer til spørsmål om kjærester og relasjo- 
ner mellom gutter og jenter, har minoritetsungdom mer liberale holdnin- 
ger enn sine foreldre. De har også en mer liberal praksis enn det foreldrenes 
synspunkter tilsier. Mange rapporterer for eksempel at de har kjærester, 
selv om de tror foreldrene ikke ville godtatt det. I seg selv sier ikke dette 
nødvendigvis noe om graden av sosial kontroll, men det viser et latent 
potensial for generasjonskonflikter. Samtidig er det viktig å understreke at 
de kvalitative intervjuene antyder at både foreldre og barn i mange tilfeller 
benytter både kløkt og pragmatisme i disse spørsmålene, og på den måten 
unngår direkte konfrontasjoner. Det økende antallet saker som ender opp 
i hjelpeapparatet viser imidlertid at slett ikke alle evner å gjøre det. 

Et ikke ubetydelig mindretall blant ungdommer med foreldre fra Pakis- 
tan, Somalia og Sri Lanka såvel om en del andre grupper fra Afrika, Asia 
og Mist-Østen rapporterer også om alvorlige foreldrerestriksjoner i sine 
sosiale liv. Det kan være i form av at de sjelden får lov til å være sammen 
med venner, eller at foreldrene ikke vil at de skal omgås noen av det mot- 
satte kjønn uten voksne som passer på - noe som unektelig vil gjøre det 
vanskelig å ha et «normalt» sosialt liv for 16-17-aringer i Norge. I en del 
grupper er det snakk om mellom 20 og 30 prosent som oppgir at disse 
tingene stemmer for dem. Slike restriksjoner er nært knyttet til familiens 
kulturelle og religiøse verdiorientering, i den forstand at de mest religiøse 
foreldrene, og de foreldrene som er mest opptatt av å bevare hjemlandets 
kultur i Norge, også er de som utøver den strengeste sosiale kontrollen. 
Foreldrenes utdanning og sysselsetting har også betydning, men denne 
effekten er mye svakere enn effekten av kulturell og religiøs orientering. 
Analysene viser videre at det å leve med slike foreldrerestriksjoner har 
alvorlige konsekvenser for de unge - både i form av lavere deltakelse i 
sosiale fritidsaktiviteter og i form av psykiske helseplager, stress og dårlig 
selvtillit. Interessant nok viser analysene at unge med gode karakterer 
er mindre utsatt for streng sosial kontroll, noe som tyder på at de unges 
forhandlingsposisjon har betydning. 

Den kvalitative analysen av unges egne erfaringer viser kompleksiteten 
og dynamikken i relasjoner preget av krysspress og motstridende idealer 
for ærbarhet, seksualitet, autonomi og forpliktelser. Fordi normer opp- 
rettholdes og sanksjoneres i nettverk, er det ikke alltid lett å peke på hvem 
som utøver ulike former for sosial kontroll, og hvem som blir kontrollert. 
Både unge og foreldre kan opplever å stå i skvis mellom ulike forvent- 
ninger — både med tanke på egen livsførsel og hvilke krav man skal stille 
til andre. Og de unges egen opplevelse av frihet og handlingsmulighe- 
ter er i stor grad formet av deres egne tilpasninger og orienteringer. Å 
aktivt velge en konservativ religiøs identitet kan for eksempel være en 
effektiv måte å unngå konflikt og samtidig oppleve autonomi og selvbe- 
stemmelse. Motsetningen mellom ulike idealer for oppdragelse og sosial 
kontroll manifesterer seg gjerne først dersom de unge gjør valg som går 
på tvers av familiens forventninger. De manifesterer seg heller ikke nød- 
vendigvis som konflikter mellom familiemedlemmer. For mange unge 
er motsetningen mellom tradisjonell familieorganisering og statssank- 
sjonert individualisme derimot internalisert som en indre lojalitets- og 
verdikonflikt. Og selv om både religiøse påbud og tette familienettverk 
kan virke begrensende på unges liv, er dette også ting som mange setter 
stor pris på og som gir identitet, mening og trygghet i tilværelsen. De 
færreste ungdommer kjenner seg igjen i offentlige diskusjoner der mino- 
ritetsmiljøer assosieres med «tvang» og «ufrihet». For de fleste er ikke 
utfordringen å «frigjøre seg fra», men å balansere ulike forventninger og 
ta vare på «det beste fra to verdener». Å navigere mellom ulike normer og 
forventninger kan imidlertid være krevende. 

Funnene fra både de kvantitative og de kvalitative analysene peker 
samtidig i retning av at det skjer betydelige endringer i retning av mer 
liberale familiepraksiser i takt med at ulike innvandrergrupper blir 
mer etablerte. Streng sosial kontroll er langt mer utbredt i nyankomne 
familier, og personer som tilhører innvandrergrupper med lang botid i 
Norge, kan fortelle om store endringer i normer og familieorganisering. 
Disse endringene henger til dels sammen med sosioøkonomisk integra- 
sjon. Den klare effekten vi finner i de kvantitative analysene av famili- 
enes botid — også utover sosioøkonomisk posisjon - peker imidlertid i 
retning av mer grunnleggende kulturelle endringer. Dette bekreftes i de 

kvalitative analysene, hvor vi trekker fram en rekke sosiale mekanismer 
som driver fram endringer i mer liberal retning. 

Disse mekanismene er til dels basert på læring, ved at foreldre gjør 
seg erfaringer som bidrar til å endre deres orientering og praksis. Men 
de er også drevet fram gjennom små og store konflikter, fordi utfallet av 
disse konfliktene blir så annerledes når de ytre rammebetingelsene er så 
forskjellige i Norge sammenliknet med i hjemlandet. Når hjelpeappara- 
tet i dag mottar stadig flere henvendelser om frykt for tvangsekteskap 
og negativ sosial kontroll, så er det i seg selv et tegn på at det foregår 
endringsprosesser innad i mange miljøer. Den kanskje viktigste drivkraf- 
ten for endring er imidlertid utdanningsrevolusjonen i etterkommerge- 
nerasjonen. I takt med at særlig jentene lykkes i utdanningssystemet og 
dermed styrker sin forhandlingsposisjon, endres også spillereglene og 
maktforholdene på andre områder i livet. I det pakistanske miljøet, som 
har lengst fartstid i Norge blant de store innvandrergruppene i Norge, er 
disse endringene kanskje best beskrevet i boka Ut av skyggene av jour- 
nalist Shazia Majid: fra den første generajsonen innvandrerkvinner som 
levde isolert og uten kjennskap til egne rettigheter, via den «flinke sto- 
resøstergenerasjonen», til dagens unge jenter innenfor i hvert fall deler 
av det pakistanske miljøet, som kan ta avstand fra tradisjonelle forvent- 
ninger uten større omkostninger. I disse endringsprosessene har religion 
en tvetydige funksjon, særlig for muslimer som gjerne er mer religiøse 
enn andre innvandrergrupper og som i stor grad identifiseres med sin 
religion av storsamfunnet. Religionen er uten tvil en kilde til konserva- 
tisme og legitimering av undertrykkende praksiser, men det er også et 
effektivt diskursivt verktøy for økt autonomi — særlig for unge som tren- 
ger argumenter mot praksiser uten teologisk forankring, som arrangerte 
akteskap, og betydningen av klan- og kastetilhørighet. 

Det er i dag bred enighet om behovet for å bekjempe det som betegnes 
som «negativ sosial kontroll». Kan disse funnene bidra til det arbeidet? 
På den ene siden viser denne studien en genuin usikkerhet og bekymring 
blant mange foreldre og et stort behov for støtte. De fleste foreldrene vi 
har snakket med — også de mest konservative og tradisjonsorienterte — ga 
tydelig uttrykk for at de ønsker både veiledning og en bedre dialog med 
storsamfunnets institusjoner. Et hovedinntrykk er at mange foreldre har 

betydelig vilje til endring og kompromiss. Samtidig opplevde mange av 
dem vi intervjuet, frustrasjon og ydmykelse i møte med et system som 
ikke deler deres perspektiver, og som til tider oppleves som invaderende 
og lite forståelsesfullt. 

Funnene indikerer på mange måter at politikken på feltet har en effekt. 
Ikke bare viser analysene klare tegn til endring i retning av mindre 
strenge foreldrerestriksjoner i takt med økt botid, intervjumaterialet er 
også fullt av eksempler på at både foreldre og unge forholder seg aktivt til 
institusjoner og regelverk. Barnevernets intervensjoner har for eksempel 
betydning for foreldrenes refleksjoner rundt det å bruke vold i oppdra- 
gelsen. Obligatorisk deltakelse på leirskole og andre aktiviteter i skolen 
setter en tydelig standard som også foreldrene forholder seg til. Frykten 
for å havne i politiets og hjelpeapparatets søkelys har betydelig effekt på 
foreldres valg. Institusjonelle rammebetingelser som styrker kvinners og 
barns forhandlingsposisjoner - enten det er snakk om økonomiske insen- 
tiver eller beskyttelse og rettsvern — bidrar til å endre maktrelasjonene 
innad i familiene. En del foreldre som selv opplever krysspress i oppdra- 
gerrollen, gir dessuten uttrykk for at offentlig regulering kan være en let- 
telse - både obligatorisk leirskole og forsørgerkrav til familieetablering 
ble trukket fram - ettersom de da ikke behøver å stå ansvarlige overfor 
andre som presser på. Funnene tilsier med andre ord at både økt fokus på 
dialog og foreldreveiledning, tiltak som styrker unges forhandlingsposi- 
sjon og tilgang til beskyttelse, samt bruk av lovrestriksjoner, økonomiske 
sanksjoner og obligatoriske krav kan være virkningsfulle. Eller som The- 
odore Roosevelt i sin tid sa: «Speak softly and carry a big stick». 

Det bringer oss til hvordan sosial kontroll diskuteres i norsk offent- 
lighet. Ofte framstilles disse spørsmålene som en konflikt mellom frihet 
på den ene siden og undertrykkelse på den andre. Det er imidletrid få 
ungdommer - selv blant unge som selv står midt oppe i slike konflikter — 
som kjenner seg igjen i en slik beskrivelse. Derimot opplever mange at 
de står midt imellom ulike idealer og måter å leve livet på, som har hver 
sine fordeler og ulemper. På den ene siden står fellesskapet i familien, 
bestående av folk som bryr seg om dem og er glad i dem. De fleste opple- 
ver dette som viktig og meningsfylt, men det kan også av og til oppleves 
som trangt og kvelende fordi ens rolle er gitt på forhånd og grensene for 


154 


KONKLUSJONER 


aksept er så smale. På den andre siden står det de ser rundt seg blant 
sine jevnaldrende. Det norske samfunnet byr tilsynelatende på uendelige 
muligheter til å utforske egen identitet, seksualitet og relasjoner til andre, 
men kan samtidig framstå som kaldt, egoistisk og potensielt ensomt, og 
hvor man ikke alltid føler seg akseptert som likeverdig. Gjennom media 
og offentlig debatt opplever mange å få et tvetydig budskap fra storsam- 
funnet: På den ene siden tilbys de frihet og muligheter, på den andre siden 
føler de seg stemplet som mindreverdige og at de selv og deres identitet til 
stadighet omtales som et problem. 

Blant mange sentrale offentlige aktører har det festet seg en oppfat- 
ning om at diskusjoner om sosial kontroll og unges rettigheter innad i 
minoritetsmiljøer står i et motsetningforhold til å diskutere rasisme 
og diskriminering som minoriteter møter i storsamfunnet. I realiteten 
henger de to nært sammen. I intervjuene er det flere unge informanter 
som løfter fram det de gjerne opplever som «den andre siden», nemlig 
rasisme og stigmatisering i det offentlige ordskiftet om innvandring og 
islam. Enkelte opplever dagens harde debatter på feltet som et signal om 
at de ikke vil bli akseptert som likeverdige nordmenn, og at særlig deres 
muslimske identitet er under angrep. Det er på ingen måte slik at streng 
sosial kontroll og undertrykkende familiestrukturer skyldes rasisme og 
diskriminering. Men opplevelsen av rasisme og diskriminering bidrar til 
å gjøre det vanskeligere å presse på for økt frihet og autonomi innad i 
egne familier og miljøer. Det er krevende å kjempe på to fronter, og det 
er risikabelt å gå i konflikt med sine egne dersom man ikke er trygg på 
at man vil finne aksept og tilhørighet et annet sted. Arbeidet mot negativ 
sosial kontroll henger derfor nært sammen med arbeidet for å fremme 
en mer inkluderende norsk identitet, som også kan romme etniske og 
religiøse minoriteter. 

Poenget kan illustreres med en fortelling om noe som har gjentatt seg 
flere ganger i arbeidet med denne tematikken. Som forsker på spørsmål 
om foreldreskap og sosial kontroll holder jeg ofte foredrag for forsamlin- 
ger der mange av tilhørerne er unge med minoritetsbakgrunn. Ofte tar 
ungdommer - gjerne jenter med muslimsk bakgrunn - kontakt i ettertid. 
Enklete gir for en skeptisk holdning til forskningen på temaet. De føler 
at fokuset på negativ sosial kontroll er nok et angrep på deres muslimske 

identitet, de føler at de blir stemplet som undertrykte bare fordi de bruker 
hijab, og de føler at deres foreldre og familier på urettferdig grunnlag blir 
mistenkeliggjort og anklaget for å være undertrykkende mørkemenn. 
Etter en stund — nar de opplever å ha fått bekreftelse og forståelse for 
denne bekymringen - så pleier samtalen å snu. Mange forteller om egne 
erfaringer med krysspress og sosial kontroll, om hvordan de kan irritere 
seg over foreldre som ikke forstår unges liv, om sladrekultur innad i egne 
miljøer, eller om bekymring for venner som har blitt utsatt for press og 
trusler. Men disse temaene kommer ikke opp før de kan stole på at den 
de snakker med faktisk forstår at troen deres er viktig for dem, og at de er 
glade i og setter pris på fellesskapet i familien. 

Dette har relevans for hvordan disse spørsmålene diskuteres i offentlig- 
heten. En konstant følelse av å være mistenkt — enten for å være «under- 
trykt» eller for å være en «undertrykker» — virker både fremmedgjørende 
og urettferdig. Kritikk fra storsamfunnet rettet mot minoriteter vil ofte 
bli oppfattet som et angrep på ens egen identitet. Det kan føre til tilbake- 
trekning og motstand. Dette gjelder kanskje særlig når kritikken knyttes 
opp mot ens religion, som gjerne har stor emosjonell og identitetsmes- 
sig betydning for troende. Dette er et dilemma også for forskere. Også 
forskningen på problematiske sider ved måten sosial kontroll utøves på 
i deler av innvandrerbefolkningen - og ikke minst mediedekningen av 
denne forskningen - kan oppleves som stigmatiserende. Svaret på dette 
dilemmaet kan imildertid ikke være å unngå temaet, eller å skjønnmale 
situasjonen. Det er lite som tyder på at den berøringsangsten som tidligere 
må kunne sies å ha preget både deler av hjelpeapparatet og offentligheten, 
har hatt noen positiv effekt — tvert imot har det overlatt diskusjonene til 
de mest høylytte politiske aktørene. Forskningens rolle må i stedet være å 
bidra til en mer nyansert og realistisk forståelse av fenomenet, enn det de 
mest fastlåste posisjonene i den offentlige debatten tilbyr. 

Det viktigste forskningen kan bidra med er antakelig å stimulere til en 
samtale om disse tingene innad i minoritetsmiljøene, både blant foreldre 
og unge. Ungdom som vokser opp i dagens flerkulturelle Norge må ofte 
kjempe på flere fronter samtidig i sine forsøk på å meisle ut en voksenrolle 
på sine egne premisser. De må overkomme barrierer i utdanningssytemet 
og diskriminering i arbeidsmarkedet, de må kjempe for å anerkjennes 

som en likeverdig del av det norske fellesskapet, og de må finne en balanse 
mellom familiens forventninger og sine egne ønsker. Inntil nylig har de 
måttet gjøre det uten tydelige rollemodeller. Når stadig nye stemmer de 
siste årene har kommet på banen og i stadig større grad har tatt eierskap 
over diskusjonene om sine egne livsbetingelser, så er det et godt tegn for 
framtiden i det flerkulturelle Norge. 

